
Kraj je septembra. Kiša već treći dan neprekidno lije, kao 
da bi da nadoknadi propušteno u vrijeme dugog i sušnog ljeta. 
Jarci pored puteva ne mogu da prime svu vodu koja se, po- 
mahnitala, pretvara u bujice, odnosi i ono malo šljunka i kamena 
što se našlo na putevima, ostavljajući iza sebe duboke oderotine 
i glib. Zaustavljala bi se tek podno sela, u prostranim poljima, 
da su tako poplavljena činila privid kakvog ogromnog, čudom 
nastalog, jezera. . 

Jednim od tih uskih, u travu i živicu zaraslih puteljaka, 
što vodi ka sredini sela, gdje se nalazi olinjala, zbog nebrige 
zapuštena, škola, brza usamljeni dječačić. Glavu je od kiše 
zaštitio pocijepanom tašnom od izanđale kože, što ju je baštinio 
od dva starija brata. Na mršavim leđima, kao na vješalici, visi 
prostran a trošan kaput, također naslijeđe od starije braće, čije 
je dugačke rukave zavrnuo gotovo do lakata. Pa ipak, naj- 
uzice, ne zna se da li više sliče hlačama, dugim gaćama ili 
donjem dijelu neke vrste trenirke. Jedino na nogama nema 
ničega. Promrzle od hladnoće, nalik crvenim paprikama, pune 
sitnih trnova, izgrebane i izranjavljene, šljapkale su po blatu, 
vješto skakutale s kamena na kamen, preskakale duboke brazde 
pune vode i poslušno nosile, danas naročito zabrinutog, malog 
đaka. 

Na raskršću, kraj seoskog mektebića, srete tri razredna 
druga: Isu, Fajku i Harija. 

Umjesto pozdrava dječaci izmijenjaše mrke poglede, a 
onda, s primijetnom dozom zlobe u glasu, prvi se javi Fajko, 
najratoborniji među dječacima: 


— Ti, Bego, opet bos, kao da ne znaš šta je učitelj jučer 
rekao — da ne dolazite u školu bez obuće. 

Bosonogi ništa ne reče, samo slegnu ramenima, a u duši 
kao dosadnog crva ponovo osjeti dobro znanu nelagodu, zbog 
čega duboko šmrknu, zaobiđe dječake i ubrza korak. 

—Ja ćute prijaviti učitelju. Bit će deset vrućih, ili ćeš klečati 
na šljunku... hihihi!... — zlurado će žgoljavi Iso, tužibaba, prznica 
i kavgadžija, ali samo kad se krije iza leđa ratobornog Fajke i 
mečkastog Harija, koji je zbog krupnog tijela i gegucavog hoda 
imao nadimak Medo. Pejorativno zvali su ga i— Patak, ali samo 
stariji i jači dječaci, dok se nejači uglavnom nisu usuđivali, 
poznavajući njegovu osvetoljubivost. 

Bego otrpje provokaciju; no kad mu se iza leđa prišulja 
Hari i potpetlja nogu, on se hitro okrete, frknu ljutito poput 
divlje mačke, dvoumeći na trenutak da li da navali na debelog. 
Disao je ubrzano, ispuhujući glasno zrak kroz nosnice. Onda 
sijevnu očima, u kojima su vrcale suze, prelomi u sebi odluku, 
pa naglo iz mjesta zasprinta prema školi, tako da blato ispod 
njegovih bosih tabana štrcnu i poprska trojicu dječaka po licima 
i odjeći. Sve vrijeme iza sebe čuo je jednoličan galop školskih 
drugova i zajedljiv hihot, koji ga je pratio sve do škole. 


Školsko zvono, ili bolje reći školsko klepetalo, cilindiče 
više od minuta i poziva đake na postrojavanje. 

Na platou ispred ulaza pojavi se učitelj Mirko. Mlad 
momak, tek je treću godinu u službi; stručan i radan, ali jedan 
od onih učitelja starinskog kova, kome pedagogija, očigledno, 


ne bijaše jača strana, jer smatraše da se svi problemi u razrednoj 
zajednici mogu riješiti uglavnom šipkom, čvrkom iza uha i 
sličnim autoritarnim metodama. Učenici su ga obično oslov- 
ljavali s "druže učitelje", i bojali ga se kao ljute guje. 

— Ruke preda se, zauzmite potrebno rastojanje. U potiljak, 
u potiljak, gledaj u potiljak ti, dolje! — razliježu se dvorištem 
učiteljeve reske komande. 

Na začelju se tiskaju bosonogi. Svi bi htjeli što dalje od 
učiteljevog probadajućeg pogleda, svi priželjkuju to zadnje 
mjesto u redu; no, nažalost, ono može pripasti samo jednom 
od njih. Begi dopade četvrto otpozadi. Premire od straha. Osjeća 
lahku drhtavicu, kao da ima groznicu, i potrebu za mokrenjem, 
ne bi znao reći da li više od straha ili od stida. U sebi broji bose 
drugove. Jučer ih je bilo deset. Danas dva manje. Što ih je više, 
to bolje za sve njih. Malo mu lahnu. Pa ipak, jednom nogom 
stiska onu drugu, činilo mu se da su tako manje zamjetljive. 
Pritom je neodoljivo podsjećao na noja koji pred opasnošću 
zabija glavu u pijesak. 

— Miljo, ulazite — naređuje učitelj, skrštenih ruku na 
grudima, mrk i ozbiljan. 

Bego ne vjeruje vlastitim ušima. Očekivali su grdnje i 
batine, dok ih učitelj pušta u učionicu kao da je sve u najboljem 
redu. Ta, jučer im je strogo priprijetio da ubuduće ne dolaze 
bosi. Nije li zaboravio? Nije li nešto drugo posrijedi? Bilo kako 
bilo, tek bosonogima je pao teret sa srca; no ulaze oborenih 
glava, pokunjeni, kao krivci, plašeći se pogledati u učitelja. 

U isti mah kad zvono oglasi početak časa, na vratima se 
ukaza učiteljeva korpulentna figura. 

— Dobar dan, djeco! 

— Dobar dan! — odzdravljaju đaci pa hitro đipiše iz svojih 
klupa, kao da su na oprugama. 


U trećoj klupi, u srednjem redu, visoko je podignuta jedna 
ručica. I, ne čekajući učiteljevo odobrenje, optužuje: 

— Molim, druže učitelje, Bego i još neki dječaci došli su u 
školu bosi — iako ste im jučer rekli da ne dolaze bez obuće! 

Begu ponovo zazebe oko srca i, opet, osjeti potrebu za 
mokrenjem. 

Odlažući dnevnik na katedru, ne povisujući glas, mirno, 
ali energično, učitelj progovori: 

— Slušaj, Iso, i zapamti: ubuduće, kad digneš ruku, ne 
govori bez mog odobrenja; i drugo, i sim sam zapazio da su 
došli bosi. A ti, ubuduće, ne tužuj za svašta svoje drugove, to 
ne valja, tako rade tužibabe. Jesi li upamtio? 

Zapisavši nastavnu jedinicu u dnevnik, poče da šara očima 
po svojim đacima, zaustavivši pogled na jednom dječaku, 
kojem zapovjedi: 

— Mato, idi donesi tanak, židak prut. 

Mato, plav dječkić, poslušno klimnu glavom i izađe iz 
učionice tiho, nalik sjeni, nečujno zatvorivši vrata. Sjedio je s 
Begom u zadnjoj — magarećoj klupi, ne po kazni, već, jedno- 
stavno, što i u toj klupi neko mora da sjedi. Bez obuće je kao i 
Bego. 

Kako današnje generacije učenika, na svu sreću, ne znaju 
šta je to magareća klupa, niti čemu je služila, a mi stariji, 
generacije iz pedesetih, dobro (ne po dobru) smo je zapamtili, 
osjećam se obaveznim da vam je opišem. Dakle, bila je to klupa, 
najčešće, različita i po obliku i po boji od drugih klupa u 
učionici. U njoj su po kazni sjedili najgori đaci, uglavnom zbog 
lošeg vladanja, a katkad i zbog lošeg znanja. Bilo je čak i takvih 
klupa na kojima su bile nevješto izrezbarene dvije magareće 
glave. Kad bi u razredu bilo viška klupa, znalo se desiti da 
magareća klupa bude prazna. Tada bi služila za zastrašivanje, 


što bi se reklo: u preventivne svrhe. Važno je naglasiti da su 
đaci magareću klupu doživljavali kao najveću sramotu i 
poniženje. Znam da se pitate — otkud onda Bego i Mato u 
magarećoj klupi? Ali, sabura, molim. Sad ću vam objasniti. U 
učionici nije bilo nijedne klupe viška. Kako Bego i Mato bijahu 
mirni, skromni i povučeni dječaci, to nisu željeli da se guraju, 
svađaju i čapaju s drugim dječacima. Mirno su sjeli u jedinu 
preostalu, magareću klupu. Poslije ove kratke, i zaista oprav- 
dane, digresije možemo se ponovo vratiti tamo gdje smo ostavili 
učitelja Mirka i njegove đake, u učionicu. 

— Molim, druže učitelje, Juso se umokrio... — ponovo se 
oglasi Iso, ovaj put i bez dizanja ruke. 

Sve glavice se okrenuše prema Jusi. Bos dječak, poniknuo 
glavom, plače. Jedna nogavica mu bijaše mokra, a pod klupom 
lagano se širila lokvica žućkaste tečnosti. Razredom se prolomi 
prigušen hihot. 

Učitelj se samo navlaš osmjehnu pa reče: 

— Ti, Juso, idi do nužnika, donesi krpu pa očisti to ispod 
klupe. A vi, koji ste bosi, i ti, Iso, izađite ovdje, pred katedru. 
Svi bez obuće dobit će porciju od četiri vruće, a ti, Iso, samo 
pola porcije, da odsada bolje pamtiš savjete. 

Batina danas slavi, batina u učiteljevim rukama pjeva, 
batina zviždi zrakom, ili se Begi barem tako čini, i spušta se na 
majušne dječije ruke. Bosonogi poskakuju od bola, jauču, a 
potom bezglasno plačući odlaze u klupe, gdje do kraja časa 
zaviruju u crvene dlanove i pušu, pušu... 

I sad, čudi se Bego, zašto baš sad, iz podsvijesti na površinu 
izranja potisnuto sj ećanje na nedavni razgovor, kojem je sasvim 
slučajno prisustvovao. Oslonjen leđima o zid stajao je pokraj 
širom otvorenog zborničkog prozora. Iz male zbornice jasno 
se čuo razgovor između starog učitelja Joze, koji se nalazio 


pred penzijom i za koga vele da nikad nije kaznio a kamoli 
udario đaka, i njegovog neuporedivo mlađeg kolege Muje, 
kojem je ovo tek peta godina učiteljevanja. 

"Jah, moj dragi, učenik ti je kao bumerang", čuje se Jozin 
topao, gotovo roditeljski srdačan, glas. "Kažnjavaš li ga, on će 
ti na neki način vratiti istom mjerom; obasipaš li ga pažnjom i 
ljubavlju, on će ti sigurno uzvratiti ljubavlju. Eto, recimo, ovaj 
naš kolega Mirko. Ma ne kažem ja, jok! dobar je on momak. I 
stručan, i radišan, i poletan. Ama, čini mi se, ima jednu golemu 
ma'nu." SA koju to?" znatiželjno će mlađi kolega. "Eh, sva 
mu, brate, pedagogija stala u jednu batinu. A to ne valja, jok! 
Djeci je, moj dragi, ljubav isto što i cvijeću voda. Zalivaš li ga, 
cvjetat će prekrasnim bojama, i mirisat će; ne zalivaš li, nema 
ni boja ni mirisa. Uve'nut će! Jah, moj dragi." 

Od tog mudrog govora Bego je imao malo fajde. Te 
bumerang, te pedagogija... Sve neke teške, tuđe i riječi ne- 
poznatog mu značenja. Jedno mu je, ipak, bilo jasno i tad, a 
sad još i više, da su učitelj Mirko i batina u skladu, da nekako 
idu jedno uz drugo. "Kao šipka i bubanj", što bi narod rekao. 

Kad na Begu dođe red da priđe i primi batine, on sve- 
jednako stajaše, ukipljen, pogleda uprtog ustranu, uprazno, 
očigledno, još uvijek unesen u pređašnje misli. 

— Sljedeći, priđi. Brže malo, brže! — podviknu učitelj, 
okrete se, spazi Begu i, kao da se malo zamisli, ili se Begi tako 
samo pričinilo. 

Bego Pašović bijaše najbolji učenik u razredu. 

Kad niko ne zna odgovor, on zna. I najteže zadatke rješava 
kao od šale. I ne samo to, već mnoge lekcije iz udžbenika uči 
unaprijed, pa kad bi učitelj obrađivao novo gradivo, Bego bi 
ga već znao. Koliko li ga je samo puta učitelj javno, onako 
pred cijelim razredom, pohvalio, ushićeno govoreći: Čestitam, 
Bego! Aferim, momče! Bravo, bravo!"" Kakvih se sve pohvala 

nije naslušao, dok bi ostali učenici, ne bez zavisti, piljili u nj, 
kao da je kakvo priviđenje. 

Ovo je Mirkova prva generacija učenika u njegovoj uči- 
teljskoj karijeri, a Bego je njen najbolji izdanak. Zapazio ga je 
na prvim časovima svog učiteljevanja. Odmah je osjetio snažnu 
naklonost prema njemu, premda je nastojao, koliko god je 
moguće, da to taji od ostalih učenika. Želio je da ima isti aršin 
u odnosu sa svim svojim đacima. "Praviti razliku među uče- 
nicima bilo bi nepedagoški. Da, nepedagoški", trže se učitelj 
iz razmišljanja te reče: 

—-Iti, Bego, pruži i ti. 

U Begi proradi inad. Zato pruža ruku pa dostojanstveno, 
bez poskakivanja i bez suza, prima batine. No, ruku na srce, 
njegova porcija ipak bijaše manje vruća od ostalih. 

Ustajući iza katedre, otežući i naglašavajući svaku riječ, 
učitelj ne zaboravi da još jednom napomene: 

— Kažite roditeljjma da vam obavezno nabave obuću. 
Nemoj da mi i sutra neko dođe u školu bos. Je li jasno!? 


— Jasno! — ču se složan hor ustrašenih dječijih glasića. 


Nastava je završena. 

Napolju se mračilo. Kiša je umanjila, ali nije sasvim 
prestala. Sipi, kao da je neko propušta kroz gusto sito. Đaci 
tiho i disciplinirano napuštaju učionicu, u redu, jedan po jedan, 
poput kakvih malih vojnika. Čim izmakoše strogom učitelje- 
vom oku, zrakasto se rasprštaše na sve strane, dižući neopisivu 
graju. 


u) 


Bego jednom rukom prihvati tašnu pod mišku, drugom 
pridrža ono što se zove hlače, pa se dade u divlji trk. Zelio je 
da se otarasi prznice Ise i njegovih tjelohranitelja. Stigavši do 
seoskog mekteba, zastade, osvrnu se i, pošto utvrdi da je 
izmakao nepoželjnim saputnicima, krenu korakom. Do kuće 
je desetak minuta lagahnog hoda. Za to vrijeme pokušat će na 
miru da razriješi problem vezan za obuću. 

=Da sve ispričam ocu i da jednostavno zatražim da mi 
kupi opanke. Ne, to ne dolazi u obzir, opanci su za suho vrijeme. 
A šta kad uskoro počnu padati hladne jesenske kiše i kad dođe 
zima, trebat će i čizme. Ma šta čizme! Ne smiješ tražiti ni 
opanke. Znaš da su ocu težak život i siromaština pojeli Živce, i 
začas mu dođe, kako on kaže, ona njegova — pasija, te tad bije 
čim stigne. Ono, istina, brzo ga prođe, pa mu poslije bude žao, 
ali od toga bijenome slaba fajda." 

Dječak načas zamišlja oca kako urla na nj: "Zvizgonja 
nijedan, dabili zvizgonja, otkuda mi pare, kao da sam ja banka 
pa!...'? Potom, razjaren, vadi iz unutrašnjeg džepa kaputa stari 
konobarski novčanik, kupljen bogtepito kad, na vašaru od 
Cigana, i tresnu njime posred kuhinje. Iz njega se na sve strane, 
kao kad pustiš šaku zlatica pokupljenih s krompira, kotrlja ono 
malo bijelih dinara i žutih banki. Dok otac i dalje bjesni, majka 
se usišćila kraj, lončićima išarane, zemljane furune, razrogačila 
oči pa, od straha, ne trepće. 

"Zbilja, otac ima pravo. Otkuda mu pare? Nikada nije ra- 
dio u preduzeću, nema penziju, a ono malo mršave zemljice 
jedva prehrani šestera usta, mršavu kravicu i kobilu. Proda li 
na pijaci koje jaje, kakav mliječni ili poljoprivredni proizvod, 
i to otkine od naših usta, teško dostaje za najneophodnije kućne 
potrepštine. Ne, nemam pravo od njega išta zahtijevati. Ta, i 
on više ide zakrpan i bos, negoli je obučen i obuven. Pravo je 

da od učitelja svakodnevno primam šibe, nego da ocu zagor- 
čavam ionako gorak život." 

U tim mislima dječak stiže pred kuću. 

Majka postavi siniju i pozva za večeru. Ukućani proučiše 
"bismillu" pa se s apetitom prihvatiše oskudne večere. Jeli su 
šutke, iz zajedničke zdjele, pri čemu je otac glasno mljackao. 
Bego jedva i prokruši. Nastojao je da makar što protisne, no 
jelo je bilo gorko, dok je svaki zalogaj osjećao kao kamen u 
grlu. Napokon ustade iza sofre. 

— Sine Bego, što ne jedeš? — zabrinuto će majka. — Da nisi 
bolestan?!... 

— Nisam bolestan, ali nisam ni gladan — branio se Bego od 
pretjerano revnosne majčine nježnosti. 

Popravši usta vodom, dječak zahvali glasno Bogu za 
večeru, uze knjige i snuždeno pođe u svoju spavaću sobu. Majka 
i djeca se zabrinuto zgledaše, dok je otac i dalje halapljivo 
mljackao, nimalo ne hajući za sve što se oko njega zbiva. 


Uzalud večeras Bego, najbolji učenik četvrtog razreda 
osnovne škole, prelijeće očima preko slova i redaka, uzalud se 
trudi da što zapamti — gradivo neće u glavu, pa neće. U glavi je 
samo jedna misao, i jedna briga: kako sutra bos pred učitelja i 
đake, kako?!... Za drugo što nema mjesta. Slova kao da su 
šifrovano pismo, a on nema ključ za dešifrovanje. Tako će, 
eto, najbolji učenik u razredu prvi put otići u školu — nespreman. 
Šta ako ga učitelj digne da odgovara!? Briga i strah se udvo- 
stručiše. 


Ulazeći u sobu, stariji brat Meho šalio se s mlađom sestri- 
com Fatom, koja bijaše uistinu jedno ljupko, uvijek veselo i 
drago stvorenje, te zbog toga rijedak izvor radosti i sreće za 
cijelu familiju. Kuća bruji, kuća odzvanja, kuća poigrava od 
veselih glasića, od nesputanog dječijeg smijeha. Glasovi i 
smijeh pune sobu; glasovi i smijeh šire se poput plime; glasovi 
i smijeh prelivaju se u Begine uši; kao da dolaze s nekog drugog, 
njemu nepoznatog, svijeta; vraćajući ga opijenog turobnim 
mislima u stvarnost, sporo i otrežnjujuće. Zbilja, kakav kontrast. 
Ne može a da se ne upita: Bože, zar ima još neko kome je do 
smijeha —i do života — života sazdanog od patnje, straha i tuge!? 

Ali, eto, šta zna ovo bezazleno stvorenje šta je to zbiljski 
život. Ugledavši Begu, doskakuta do njega, koceneći se od 
smijeha, a onda savi svoje ručice oko bratovog vrata pa stade 
da ga čupka i vuče Za uši, nastojeći ga uvući u svoju igru. Kad 
joj to ni poslije dužeg vremena, i upornog nastojanja, ne pođe 
za rukom — jer Begi nije bilo do igre — okreće se starijem bratu 
i uvrijeđeno pita: 

— Sto li je nas bato tako tuzan... pa nece da se igla?!... 

Meho samo sliježe ramenima, a sestra napućenih usana, 
gotova da zaplače, istrčava majci u kuhinju, s vidljivom namje- 
rom da, po običaju, u njenom toplom krilu nađe razumijevanje 
i utjehu — i da se potuži na neuviđavnog brata. 

— Hajde, Bego, samo iskreno, reci meni, kao bratu, šta ti 
se desilo... slobodno... ta, znaš da ja to nikome ne bih kazao... 
— poče stariji brat da okoliši ne bi li iskušao mlađeg. | 

- Ma... nije ništa... stvarno mi nije ništa — slaga mlađi. Ali 
Meho s nevjericom ubo svoj ispitivački pogled, ravno u bratove 

oči, te da bi ga umirio, Bego poče da vrda: 

— Ama, jes', ono, malo me muči stomak; i imam mnogo 
zadaće, pa mi se ne jede. 

Meho definitivno zaključi da Bego ne govori istinu; pa, 
uvidjevši da tu nikakvo ubjeđivanje ne pomaže, ravnodušno 
slegnu ramenima, svuče odjeću te se prući na jedan kraj dušeka. 
Nedugo zatim okrenu se duvaru i zahrka, kao što i priliči 
zdravom i bezbrižnom čeljadetu. 

FNoćas nema ništa od učenja", rezignirano pomisli mali 
đak, duhnu u petrolejku, koju su u selu svi nazivali ciganka, 
leže pokraj brata te nabaci deku preko glave. Tuga je razdirala 
njegovo mekahno srce. Golema briga svalila se na nejačka 
djetetova pleća. Kako sutra bos pred učitelja i đake, kako?!... 
Strah je jači od sna. Dijete se prevrće i koprca poput ribe na 
suhom. Kada se činilo da izlaza nema, iznenada, u magnovenju, 
bljesnu tračak nade, i ozari njegovu dušu. Izlaz je On— Bog! U 
Njemu je spas. On je svemoguć i milostiv. Učas s dječakovih 
vrelih usana, kroz mrklu noć, ka nebu, poletje skrušen 
polušaptav vapaj: "Allahu, Svemogući, smiluj mi se, stvori mi 
do sutra jedne čizmice! Ne, ne moraju da budu baš čizmice, 
mogu i opanci... pa neka su i stari... samo da nisu sasvim 
poderani... A ja, ja Ti se kunem da ću Ti se cijeloga života 
predano moliti, i da ću redovito ići u džamiju, i da ću uvijek 
činiti samo dobra djela... i da ću... i da ću..."", moli dijete, ali 
dalje ne može. 

Suze, slane i gorke, naviru kao bujica. Suze, teške i vrele, 
bijele obraze i natapaju jastuk. Suze, krupne i nezatomljive, 
pune nosnice i grlo, prijeteći da ga uguše. Suze, vrele kao žiške, 
gorke kao pelin, pretvoriše se u glasan jecaj. Suze, suze, suze... 

U sobu bahnu najstariji brat Zijo. Zastade, osluhnu i 
zaključi da to Bego jeca u snu. Kleknu pored njegovog 
uzglavlja, uhvati ga za rame i poče da drmusa. 

— Bego! O, Bego! Šta ti je? Šta to sanjaš?!,,, 


Bego se na trenutak umrtvi, razmišlja šta da kaže, a onda 
odluči da se pretvara. 

— Oh... jes'... sanjao sam neke strašne snove... 

— Ma ne boj se. Nema ničega. De spavaj mirno — reče brat 
i pomilova Begu po otkrivenoj glavi. Potom se raspremi, opruži 
se kraj mlađeg brata i, nedugo zatim, zaspa. U sobi ponovo 
zacari duboki tajac. Meho prestao da hrče, jedino se još moglo 
čuti Zijino ravnomjerno disanje. 

"Samo kad bi Bog htio pomoći", nadovezuje se Bego na 
pređašnje misli, kao što majka prilikom pletenja nadovezuje 
prekinutu nit. "On bi to mogao, samo kad bi htio. Ta, za Njega 
je to sitnica. Ali, koliko sam Ga do sada puta molio — pa ništa." 
Mališan se prisjeti kad je onomad razbio bardak pa, u strahu 
od oca, moljaše Boga da ga ponovo sastavi — kao što je bio. 
Komadići bardaka ipak se ne sastaviše, ali se zato njegova 
zadnjica šarenjela, barem heftu dana, od očevog drenovca; a 
smio bi se zakleti da na njoj nije mogao rahat sjediti najmanje 
tri dana. Pa kad iđaše u prodavnicu da kupi cilindar za 
"ciganku", izgubi tri banke. Usrdno moljaše Svemogućeg da 
ih nađe, pa opet ništa. Pa... 

Dječiju vjeru i nadu — prvi put u životu — nagrize crv 
sumnje. 

Tražeći izlaz iz bezizlaza, ne zna kako i ne zna zašto, u 
njegovoj glavi se u hipu, po prvi put, porodi strašna, gotovo 
nemoguća, pomisao — a šta ako nema Boga!? Na ovu grešnu, 
bogohulnu, pomisao dijete se lecnu. Onda — smrt! Smrtje jedino 
moguće rješenje. Ali, to znači biti zakopan pod zemljom, nemati 
vrata ni prozora, nemati zraka ni svjetla; i samo umiranje, 
možda, nepodnošljivo boli, Dijete se strese od užasa. "Da barem 
negdje na tijelu imam kakvo dugme, pa kad poželim da umrem, 
da ga samo stisnem — i da me, bezbolno, nestane. Da postanem 
zrak, ništa..," 


.-. Postrojio učitelj đake pred školom, ide od đaka do đaka, 
pregleda ko ima obuću, ko nema, a u ruci mu dugačka čvor- 
novata šiba. Bego se isprsio. Bezbrižan je i radostan. Ponosan 
na svoje nove čizme. Otac mu kupio te ih je danas prvi put 
obuo. Bliješte na suncu kao da su od dragog kamenja, da druga 
djeca moraju stavljati ruke nad oči kako bi, sa zavišću, mogla 
u njih da gledaju. 

Došetavši do Bege, učitelj se ukopa u mjestu, a s lica mu 
se, kao iz otvorene knjige, mogla čitati ljutnja. Pogleda u čizme 
— pa u Begu, u čizme — pa opet u Begu. Odmjerivši dobro svog 
đaka, zaškilji na jedno oko i strogo upita: "A, je li, Bego, otkuda 
tebi čizme?!" £O... otac mi kupio, druže u... učitelje!" "Ne laži... 
treba da se sramiš. Kradeš, pa još i lažeš!'? "Ma jest, druže 
učitelje, eto, smijem se zakleti", zarida mališan i krišom baci 
pogled, lijevo i desno, po zacerekanim đačkim licima, napetim 
od zluradog iščekivanja. I, gle! šta to vidi. Da ne povjeruješ 
vlastitim očima. U Harija medvjeđa glava. Na Fajki glava 
divljeg vepra. A između njih Iso, čak sa dvije njuške — lisičijom 
i zečijom. Medvjed potiho mumla. Divlji vepar rokće. Lisica 
štekće, a zec iskesio sjekutiće, okrenuo se liji — pa samo striže 
velikim ušima. 

%{sti kao na panou u učionici, na kome su naslikane šumske 
životinje", pomisli i pogled mu se susrete s Lejlinim. Stajala je 
na kraju reda, u prekrasnoj odori, kao u kakve princeze. Na 
glavi joj se presijavaše zlatna kraljičina kruna, u tamnoj kosi 
dijadema, ukrašena najskupocjenijim draguljima. Bijaše ljepša 
nego ikad. Od silnog stida pred njom, samo pred Njom, oblivaše 
ga hladan znoj. Drugi kao da nisu ni postojali. Znao je: ako 

sada ne izdrži njen pogled, nikada joj više neće moći pogledati 
u oči. Od tog njenog, kraljičinog, pogleda već ga je hvatala 
panika. I taman kad je bio siguran da je poraz neminovan i 
potpun, prenu ga, i spasi, učiteljev drečeći glas: "Lažeš, Bego, 
lažeš! Znam da si ih ukrao... znam i od koga si ukrao... sve 
znam. Pruži ruku!" 

Svrnuvši pogled na učitelja, nemalo se prenerazi. Učitelj i 
ne bijaše učitelj, već pravi pravcati vuk! Kao da je, evo na, sad 
skočio s panoa, sa slike šumskih životinja, što se nalazi tik kraj 
njegove i Matine klupe, magareće klupe. Ni glas mu ne bijaše 
učiteljev — ljudski — nego prelažaše sve više u vučije zavijanje 
1 urlikanje. 

Bego pruži ruku, razrogačivši oči. Učitelj-vuk zavitla 
prutem, a dječak zaurla, ne zna se da li više od straha, bola, 
stida, nepravde ili poniženja... 

--. Daleko, ukriveno maglenom koprenom, leluja se nečije 
lice. Kad se primiri i nadnese nad njega, Bego u njemu 
prepoznade majku. 

— Sine, sine, ne boj se, nije učitelj, ovo je majka — brižno 
govori, stavlja ruku na njegovo čelo i uči neke sure iz Kur'ana; 
naizmjenično: govori i uči, uči i govori. Obnosi so rukom oko 
njegove glave, puše i baja nešto, spominjući šejtane. 

— Nešto si ružno sanjo, asli. Eto si se sav stopio u goli 
znoj, a imaš, haman, i malo vatre u glavi. Ma sve će biti dobro, 
akobogda — govorila je raznježeno. — Hajde ustani polahko, 
majka je pripremila doručak; pa kad bi mogo išćerat' Dikulju, 
jali Zeku, na pašu, do polaska u školu. Tako je otac naredio, 
jah. 

Dikulja je mlada, mirna i umiljata, ali slabo hranjena i 
zato mršavna, kravica. Otac je naziva porodičnom tvornicom 
hrane, hraniteljkom ili drugom majkom; a neosporno je da je 
ljubimica i, na neki način, kultna životinja cijele obitelji. 

Kobila Zeka je uglavnom sušta suprotnost Dikulji. 
Postarjela, mršava, neugledna, a ljuta i, najčešće, izrazito 
neprijazna i neprijateljski raspoložena u kontaktu s ljudima. 
Otac kaže: "Dikulja je naša hraniteljica, dok je Zeka naša 
radilica."" Doista, Zeka je izuzetno vrijedna i korisna životinja. 
Poljoprivredni radovi bez nje ne bi se mogli ni zamisliti. Ona 
na svojim leđima donese iz šume drvo za ogrjev, odnosi do 
vodenice meljaje i vraća ih, razvozi po njivama stajsko gnojivo, 
dovozi stočnu hranu (seljani to nazivaju pićom) za sebe i za 
Dikulju, nosi i vozi svoje gospodare gdje god treba, a obavlja i 
mnogo drugih korisnih poslova. 

Bego je radije čuvao Zeku negoli Dikulju; i to iz posve 
praktičnih razloga: goveda su zijanćer i ne možeš ih jahati; 
kod konja je upravo obrnuto: hem su na paši mirni, hem ne 
pješačiš. Ovaj put se odlučio za Dikulju, a razlog je — djedo 
Osmo. Onje također čuvao svoju kravicu na seoskom plandištu, 
i znao je tako lijepo da priča, da veze i kiti, da su mu priče 
sličile vezu, prošaranom zlatnim žicama. Bego ga je najviše 
zbog toga, i ne samo zbog toga, iskreno volio. 

Danas su mu njegove priče, njegove ljekovite priče, bile 
potrebne kao mehlem na ranu, kako bi barem nakratko zabo- 
ravio na svoj strah i tugu. 

Isprativši sina i Dikulju na pašnjak, majka pristupi 
pospremanju postelje. Ne mogaše se čudom načuditi kad opazi 
koliko je jastuk natopljen znojem. Zapravo je bio nakvašen 
sinovljevim suzama. 


Begino selo smješteno je na blagim padinama, na pitomim 
brežuljcima, što su kao bogomdani za uzgoj voća, Sa svih 

strana, osim sa istočne, obrubljeno je plavičastozelenim brdima, 
obraslim gustom, kao čekinjama divljeg vepra, bjelogoričnom 
šumom. 

Dječak nije volio da zalazi u te šume. Činile mu se mračne, 
neprohodne i tajanstvene, pune nepoznatih, vrebajućih, opas- 
nosti. Dok je bio manji, zamišljao je kako u njima obitavaju 
natprirodne sile, čitav jedan svijet likova iz pročitanih bajki: 
vile, vilenjaci, divovi, aždahe, zmajevi, vukodlaci, vještice i 
čarobnjaci; ali i Crvenkapica, Snjeguljica, Trnoružica, pa Palčić 
1 Palčica, Biberče, čak i Pepeljuga, i to kao protivteža silama 
zla. Sada zna da u njima prebivaju šumske životinje: šumski 
zečevi, srne, lisice, vukovi, divlje svinje, a katkad zabrunda i 
koji medvjed; te mnoštvo raznih ptica. Pravo životinjsko 
carstvo. 

Zamišljao je susret sa šumskim stanovnicima, osobito sa 
zvijerima, kojih se užasavao, pa ga je otac na jedvite jade u 
nekoliko navrata uspio nagovoriti da pođe s njim po drva, u 
berbu gljiva ili šumskih jagoda. Sam se još nikada nije usudio 
poći u šumu, što mu je naličila džungli. 

Na južnoj strani sela završava širok kanjon, iz kojeg s 
hukom, poput voza kad izlazi iz tunela, izbija zealenosmaragdna 
rijeka. Tu se na njoj nalazi drvena ćuprija, a blizu nje dvije 
vodenice. Preko njihovih dviju brana voda se pjeneći ruši, a 
njen huk odjekuje nadaleko, posebice noću, kad se sve živo 
potaji i usnije, i s kraja zime, kad se snijeg otapa s okolnih 
brda, a puckorenje leda i sudaranje plutajućih santi na površini 
rijeke najavljuju skori dolazak proljeća. 

Od kanjona prema istoku naglo se širi riječna kotlina, 
prostirući se dokle ti oko seže, sve do velikog grada na tri rijeke, 
i još mnogo, mnogo dalje. Tu ravnicu, što sa istoka gravitira 
selu, seljani nazivaju Poljima. 

E, u tim Poljima dječak Bego, uglavnom, provodi svoje 
siromašno — bosonogo i golotrbo — djetinjstvo; obavljajući 
poljoprivredne radove, čuvajući stoku, jašući Zeku, kao Bufalo 
Bil Mlađi, kako je sebe rado zamišljao; igrajući se s drugom 
dječurlijom šurle, klisa i pale, klići, klikera i bezbroj drugih 
igara; ganjajući krpenjaču i gumenjaru; voleći prirodu, poisto- 
vjećujući se s njom, jer mu se činilo da od nje ne postoji ništa 
ljepše na širokom dunjaluku, i da je on samo jedan njen 
neodvojivi, malešni dio; i čitajući, halapljivo gutajući — sve 
što bi mu dolazilo do ruke: knjige iz oskudne školske biblioteke, 
vestern, krimi, ljubavne, i drugih žanrova, crtane i pisane, 
romane, nabavljene od starijih dječaka, udžbenike iz svih 
oblasti, i to od onih namijenjenih prvačićima pa do onih nami- 
jenjenih studentima; dok bi naročitu poslasticu predstavljali 
listovi istrgnuti iz novina i časopisa, koje bi nalazio po jarcima 
i uz živice seoskih 1 poljskih puteva. 

Za Begu su Polja bila džennet na Zemlji. Nema čega tu 
nema. Pravi džennetski vrtovi. 

Rijeka, smaragdni broš na grudima kotline, sa svojim krivi- 
nama, dubinama i plićacima, brzacima, jazovima, gazovima, 
travnatim i šljunkovitim obalama, adicama; pa sa svojim 
ribama, rakovima, školjkicama, bogme, i zmijama; te sa svojim 
kupalištima, kupačima, ganjom, veselim smijehom, dječijom 
cikom i grajom. A onda: gusto spleteni vrbaci, johe i topolici; 
pa močvare i bare, a, po svom izgledu, reklo bi se da ima i 
pravih pravcatih, istina posve minijaturnih, stepa, savana i 
pješčanih pustinja. Najviše je, ipak, spletenih živica, rosnih 
livada, zelenih pašnjaka, niskih šikara, bistrih izukrštanih 
potoka, pa djeteliništa, kukuruzišta, strnjišta i povrtnjaka. 

O bogatom i raznolikom životinjskom svijetu, što ga kriju 
i hrane Polja, u svojim bujnim majčinskim njedrima, da i ne 

govorimo. Daleko bi nas to odvelo. Spomenimo, međutim, 
samo neke životinjske vrste. 

Poljskih zečeva se toliko namnožilo da nerijetko skakuću 
po seoskim baščama i avlijama, zavirujući kroz kućna vrata, 
kao da su pitomi; samo što ne uskoče u rernu, pa ti i nije 
potrebno biti lovac i imati pušku da bi nekog ulovio. S fazanima 
vam je slično. Voli Bego ove ptice prekrasnog šarenog perja, 
ama su ga često znale naljutiti i ražalostiti. Jaše on tako Zeku, 
opušten, zanesen u neke svoje misli, kadli, iznenada, iz ŽIVICe: 
frrr! iskoči i uzleti fazan. Zeka se preplašena plahne, napravi 
munjevit okretaj za 180 stepeni, a Bego, naglo izbačen iz 
ravnoteže: traaas! prući se po zemlji koliki je dug. Pa ti sad 
gledaj za njima: fazan na jednu, Zeka, ritajući se, ispuštajući 
glasno vjetrove i njišteći, na drugu stranu, a Bego, sav ugruhan, 
kunući ljutito fazana, za njom polahko pješice. S vremena na 
vrijeme u poljskim prostranstvima možete opaziti srnu ili lane 
koji bi nalutali, ili bi se u potrazi za boljom ispašom spustili 
ravno s rosnih šumskih proplanaka. Zimi je ta pojava još 
učestalija, posebno kad nagruha dubok snijeg pa kad ovim 
umiljatim životinjama, zbog nedostatka hrane, zaprijeti smrtna 
opasnost. Tada postaju lahak plijen vukovima i lovokradicama. 
Instinktivno, bježeći od dva zla, odaberu ono treće, najmanje: 
bez straha prilaze ljudskim naseljima, stajama i kućama — sve 
dok ih i otud ne bi najurio čopor seoskih pasa. Pored navedenih 
životinja Polja ukrašavaju još rode, divlje patke, jarebice, grlice, 
labudovi, slavuji i mnogobrojne druge životinjske vrste. 

Među njima je jedna koja, svakako, zaslužuje osobitu 
pozornost. 

To je ona ptica što iz polja zrelog žita uzlijeće u plav- 
kastozlatne visine i, slaveći ljeto i sunce, izvodi solo svoju 
nebesku ariju, plešući pritom sitan kružni ples. 


Nebeska balerina. 

Ševa. 

Ptica-virtuoz — zbog koje poljodjelci na mobi obustavljaju 
rad, kao da uči ezan s munare, e da bi čuli njen očaravajući 
pjev. Oćutivši njenu pjesmu, otac bi prekidao kakav posao na 
njivi, i upozoravao: "Ohani malo, Bego, ohani." "A što, babo?" 
Pokazao bi rukom na nebeskog pjevača i oduševljeno kazao: 
"Jer bi bilo grihota ne čuti i ne viditi tu Božiju ljepotu." Na 
kraju neka kao zaključak o svemu rečenom o ovoj ptici posluže 
čika-Osmine riječi, izgovorene jednom prigodom Begi: "Slušaj, 
dijete, ševa je i glas i muzika ovih naših Polja." 

Volio je Bego— ludo i nepojmljivo — svoja Polja. Namjerno 
velim — svoja, jer ih je, osobno, tako i doživljavao — kao svoje 
kraljevstvo. 

Poznavao je svaku stopu, svaki njihov pedalj, kao svoj 
džep. Znao je svaku jarugu, svaki grm, čak svaki kamen u njima. 
Bez razmišljanja mogao bi navesti ime svake njive ponaosob, 
kao i kojom poljoprivrednom kulturom je zasijana koja parcela, 
te kojoj je sahibija. Čvrsto je vjerovao da nijedan brlog, nijedna 
loga i nijedno gnijezdo za njega ne mogu ostati nepoznati. 

U njima se zamišljao Bufalom Bilom Mlađim dok bijurio 
na Zeki, a vjetar mu zviždao oko ušiju. Ako bi još imao luk i 
strijele, rado se poredio s Robin Hudom. A kad bi skinuo 
majicu, pa još okačio nož o pojas, gotovo se poistovjećivao s 
Tarzanom. Nedostajala je samo Džejn — priželjkivao je da to 
bude Lejla, razredna ljepotica. Ništa manje zadovoljstvo 
pričinjavalo mu je oponašati Robinzona Krusoa dok bi od 
biljaka pravio razne predmete za igru. Katkad, opet, poželi da 
bude sve to odjednom: i Bufalo Bil, i Robin Hud, i Tarzan, i 
Robinzon Kruso. 

I bio je. Kralj u svome kraljevstvu. 

Svoja Polja Bego je volio do te mjere da i u školi nije 
mogao a da ne misli na njih. Za to je vezana i jedna neostvarena 
želja: da sjedi u klupi kraj prozora i da odozgo, svisoka, kao 
pravi kralj, nadzire svoje kraljevstvo. 


Iz beskrajne ljubavi prema Poljima Bego je proljetos odlu- 
čio da s rođakom Iskom u krošnji jednog stoljetnog hrasta 
napravi kolibu i tu boravi tokom ljeta, u vrijeme ljetnog 
raspusta. Od kuća su, krišom od roditelja, donijeli nekoliko 
dovoljno debelih dasaka, pričvrstili ih pomoću starih, više puta 
upotrebljavanih, eksera i tako napravili pod za kućicu i malu 
platformu ispred nje. Zidove su gusto opleli ljeskovim i vrbovim 
prućem, dok su krov načinili od debelih brestovih i hrastovih 
grana, popunili slamom pa ga pritisnuli komadima zahrđalog 
željeznog lima. Zatim su kao prostirku unijeli malo slame i 
sijena te je kućica bila useljiva. Bijaše dobro ukrivena u gustoj 
krošnji hrasta, teško primjetljiva sa strane te stoga prilično 
sigurna od ljudi i životinja, usto udobna, a s nje je pucao 
očaravajući pogled po beskrajnom moru zelenog okoliša. 

Dovršivši svoju kućicu, počeli su se radovati, uživajući u 
njenom izgledu i diveći se gotovo nestvarnom prizoru što se 
prostirao pred njihovim očima, dok su s male platforme pos- 
matrali Polja. 

Hrast i koliba na njemu nalazili se u njivi Iskovog djeda, 
po majci. Njiva se zvala Kurjakovina i bijaše u najdivljijem i 
najudaljenijem kraju Polja, pa bilo da gledaš od sela, bilo od 

rijeke, bilo od Svatovskog greblja. U njenoj blizini grgoljahu 
dva bistra, čista i po najvećoj ljetnoj žezi dovoljno hladna 
potočića; okruživahu je nepregledne šikare, visoka drveta, među 
kojima dominirahu moćni hrastovi živičnjaci, vrbaci uz potoke 
i sa sjeverne strane šumarak, na brežuljku, tajanstven, pomalo 
prijeteći, mališanima se činilo čak zastrašujući, cerik, zakrčen 
mračnim sjenovitim stablima. Dobro skrivena u tim izdašnim 
darovima prirode Kurjakovina je ličila novčiću u plastu slame, 
te put do nje teško bi pronalazio neko ko dobro ne poznaje 
Polja. No, dječaci su ih poznavali kao svoju avliju, osobito 
Bego, pa mu se činjaše da bi put do Kurjakovine s lahkoćom 
pronašao čak 1 vezanih očiju. 

Kurjakovina, hrast i koliba na njemu te svakodnevni 
uzbudljivi doživljaji, što su dječacima ličili na prave pusto- 
lovine, zbližiše ih ovog ljeta kao nikad ranije. 

Sve češće Bego bi odlazio u goste kod rođaka Iska, na 
konak. Na konak bi 1 Isko odlazio kod Bege. A, zapravo, dječaci 
bi se sastajali na tajnom dogovorenom mjestu, odlazili u 
Kurjakovinu, u svoju kolibu, i tu noćivali. Rano ujutro vraćali 
bi se kućama, umiveni rosom, zadovoljni i sretni. S vremena 
na vrijeme Isko bi uistinu dolazio kod Bege u goste, prenoćio, 
a potom bi ga pred roditeljima pozvao k sebi u uzvratnu posjetu. 
Isto to činio bi i Bego — tako da njihovi roditelji niti su šta znali 
niti su u šta sumnjali, dok su dječaci noćima izbivali iz svojih 
domova. 

Istina, nije među dječacima uvijek vladao baš skladan 
odnos. Taj sklad gdjekad bi narušavalo rivalstvo i zavist, kad 
bi koji od dječaka bio uspješniji u raznim nadmetanjima, što je 
dovodilo do kratkotrajnih zađevica. U tim čarkama prednjačio 
je Isko, koji, premda godinu stariji od Bege, nije sportski 
podnosio poraze pa se sve rjeđe držao fer-pleja, a sve češće 

posezao za nesportskim sredstvima u nadmetanju s okretnijim, 
spretnijim i vještijim Begom. Ali taj naboj negativnim osje- 
ćanjima trajao bi kratko, samo do sljedeće igre ili do novog 
natjecanja, u koje bi dječaci opet ulazili kao dobri drugari. 
Smatrali su se dobrim jaranima makar je svaki dječak, razum- 
ljivo, više volio sebi nego onom drugom pa su se u takmiče- 
njima katkad koristili sitnim smicalicama; ali to nikad nije 
uzročilo tuču, mržnju jali ljutnju za duže vrijeme. 

Tog dana dječaci dojahaše na kobilama, Bego na Zeki, a 
Isko na djedovoj Riđuši. 

Riđuša je bila iznimno mirna, lijepa kobila, pa bi je Iskov 
djed s vremena na vrijeme povjeravao dječaku, koji bi je onda 
s velikim zadovoljstvom jahao i napasao. Imala je kratku i 
sjajnu, riđu dlaku te malo veće trbuhe, nego što su uobičajeni 
za jednu kobilu. Za njom je veselo skakutalo njeno nedavno 
oždrijebljeno muško mladunče. Bilo je sve šareno, kao da je 
prekriveno šarenim ćilimom, razigrano, da je neodoljivo pod- 
sjećalo na kakvu veliku četveronožnu čigru. Nenadano bi se 
zalijetalo od kobile nekud ustranu, onda naglo uštopalo, ukopalo 
sve četiri nožice u mjestu, zablehnulo se u nešto, kao da se 
iščuđava svemu što vidi na ovom svijetu, pa bi strelovito 
pojurilo za kobilama. Kad bi prelazili kakav potok, bilo je 
zanimljivo posmatrati kako ždrijebe stiče nova životna iskustva. 
Dok bi se kobile nalazile u blizini, ono bi trčalo kojih stotinjak 
metara uz potok ne smijući da ga preskoči. Onda bi zastalo, 
čeznutljivo gledajući za majkom, pa bi nekako svojom konj- 
skom pameću razumjelo da se tu ne krije rješenje. Tada bi 
pojurilo nazad, sad opet stotinjak metara nizvodno. A kad bi 
se kobile stale poprilično udaljavati, pri čemu se Riđuša često 
i plaho osvrtala, njišteći kao da kori svog mladunca, ono bi se 
trkom vratilo do mjesta gdje su one preskočile na drugu stranu, 

bez dvoumljenja se strovalilo u potočno korito, preturilo dva- 
-triput na leđa i, najzad, nekako izbahuljalo na obalu, streslo sa 
sebe vodu te brzo dostiglo majku. 

Skoro cijele protekle noći padaše jaka kiša i jutro osvanu 
oblačno. Nebo se prijeteći narogušilo, namrgodilo, šaljući 
odozgo na zemlju sitnu ljetnu kišu, rosulju, pa su dječaci ponijeli 
kišobrane. I prije negoli su stigli na odredište, kiša prestade 
padati, oblaci se razderaše u bezbroj sve manjih i manjih krpa, 
dok se sasvim ne istanjiše 1, najzad, izgubiše negdje iza hori- 
zonta. 

Sunce se prijateljski nasmiješi mališanima, radosno nazva 
dobro jutro 1 stade brižno da ih grije, da ih mazno i prpošno 
miluje blještavim zracima. 

Dječaci sjahaše s kobila ispod krošnje ogromnog hrasta, 
na čijem vrhu se nalazila njihova koliba. S ramena skidoše 
lukove, s leđa tobolce sa strijelama, dok iza pojaseva otpasaše 
mačeve te sve to svijetlo junačko oružje zajedno s kišobranima 
i torbama, u kojima se nalazila hrana, prisloniše uz stoljetno 
stablo. Zatim ukoljenčiše životinje pa sjedoše na goleme žile 
hrasta, što izranjahu na površinu zemlje. NG 

Konji su druželjubiva stvorenja i mnogo su mirniji u 
društvu nego kad su sami. Kad su sami, nemirni su u tom smislu 
da traže društvo drugih konja. Sad kad su u društvu, i Riđušaii, 
inače ćudljiva, Zeka do te mjere su mirne da na njih i nije 
potrebno obraćati naročitu pažnju, sve do polaska kući. Tako 
su mališani imali vremena za igru, do mile volje. : 

A oni sjeđahu i sjeđahu, ne govoreći ništa; samo se igrahu 
drvenim mačevima što im se nalažahu u krilu. 

Mačevi oblikom doista nalikovahu pravim, osim što su 
bili izrezbareni od suhih ljeskovih štapova. Dvosjekli su; imadu 
i šiljatu vršicu i lijepo ukrašen balčak, i sve što jedan dobar 

mač treba da ima. Dužinom bijahu otprilike oko jednog metra 
pa su se dječacima gotovo vukli po zemlji, kad bi ih pripasali 
oko pasa. Stoga ih radije nošahu na ramenima, okačene o kožni 
remen, dok su ih o pojasu nosili jedino kad jašu kobile. 
Naposljetku recimo još to da su lahki te mališani njima zgodno 
barataju. 


— Hajde da se mačujemo do deset? — najzad Isko prekide 
šutnju. 

Bego ga jedva pogleda pa nevoljko progovori: 

— Ma, ne znam, radije bih da se popnemo u našu kolibu. 

— Aj, ne smiješ, ne smiješ, hahaha!... Bolji sam od tebe. 
Boljiii! — začikavaše ga drugar. 

U Begi proradiše inad i ponos, skoči na noge, zauze stav 
za mačevanje te reče: 

— Misliš da sam kukavica! E pa kad me izazivaš, evo 
izlazim ti na dvoboj. 

Dječaci su znali pravila od ranije. Ko koga prvi dodirne 
mačem, osvojio je poen. Ko prvi stigne do deset poena, 
pobjednik je. Dodirivati se ne smiju glava i vrat protivnika — 
kako ne bi došlo do povrede. Ako bi kome mač ispao ili bio 
izbijen iz ruku od protivnika, automatski bi gubio borbu, slično 
nokautu kod boksera. 

Kako bi dvoboju pridali veću važnost, oba dječaka na 
ramena staviše lukove a na leđa platnene tobolce sa strijelama. 
Zauzeše odvažne stavove i otpočeše borbu. Kod rezultata dva 
prema dva Bego u jednom neodoljivom jurišu izbi mač iz ruku 
drugom dječaku, razoruža ga, ali odmah džentlmenski predloži 
da nastave borbu, zanemarujući Iskov maler, kao da se ništa i 
nije dogodilo. Stariji mališan podiže mač sa zemlje pa, malo 
postiđen i naljućen, krenu u žestoke atake prema protivniku, 
unoseći u duele svu svoju snagu i umijeće. Borba bijaše izjed- 

načena i dugo potraja jer su oba dječaka bili vješti mačevaoci 
drvenim mačevima. Naizmjenično su navaljivali i uzmicali, 
ganjali se oko debelog hrastovog stabla, padali, pravili kolut 
nazad, valjali se po travi pa đipili na lagahne nožice, zaskakujući 
se kao pjetlići, dok im se niz ozbiljna zajapurena lica valjahu 
krupne graške znoja. I pored sveg žara što su ga unosili u borbu, 
pazili su, po ranijem dogovoru, da jedan drugog ne pozlijede. 
Kod rezultata osam prema osam mališanima ponestade snage, 
baš kad Bego po drugi put izbi mač iz Iskovih ruku, te stariji 
dječak predloži da prekinu dalju borbu. Mlađi odmah bes- 
pogovorno pristade pa se dvoboj okonča miroljubivo — neod- 
lučeno. 

Odmah pokupiše uokolo razbacane lukove i strijele, što 
su ih kao nepotreban balast u takmičarskom zanosu davno već 
bili odbacili. Zatim su se dugo odmarali u sjenci guste hrastove 
krošnje, dok Isko ponovo predloži: 

— A da se mačujemo na kobilama, šta veliš? Bilo bi to 
stvarno zanimljivo. 

Begi se prijedlog učini iznimno primamljiv i opet prihvati 
izazov. Dječaci u taj čas metnuše lukove na ramena, pripasaše 
mačeve za pojaseve, pojahaše kobile i započeše ljuti mejdan. 

Borili su se žestoko; obgonili kobile oko krošnjatog sto- 
godišnjaka, ganjali se po prostranoj Kurjakovini, preskakali 
žuborljive potoke, nagonili poslušne kobile jednu na drugu; 
dok bi mali šareni četveronožac trčkarao oko njih, razigravao 
se, ritajući se nožicama čas lijevo, čas desno, da bi uplašen 
nečim nadao usplahireno u trk pa, odmaknuvši se koju desetinu 
metara, iznenada zastao, okrenuo se, raskrečio nožice i začu- 
đeno se zabuljio u kobile i jahače. Udarci štapa o štap od- 
zvanjahu Poljima te ko bi dječake posmatrao poizdaleka, 
zasigurno bi pomislio kako se tu radi o istinskoj borbi pravih 

ratnika, kakvih srednjovjekovnih vitezova, čudom zalutalih u 
vremenu i prostoru. 

Sunce se primicalo zenitu i gotovo je nesnosno pržilo. 
Bespoštedna borba potraja ljetni dan do podne, kao u onoj 
junačkoj narodnoj pjesmi o Marku Kraljeviću i Musi Kesedžiji. 
Kobile su letjele kao okrilatile, dok im se iz čeljusti pojaviše 
mjehurići pjene, pocuriše niz zadihane gubice i zavihoriše u 
zraku, nalikujući tankim srebrenim nitima. Oba dječaka bijahu 
na izmaku snaga pa, kod rezultata devet prema sedam za Begu, 
a kako se niotkud ne pojavi kakva dobra vila, posestrima, koja 
bi Iska spasila od neizbježnog poraza, on ponudi da prekinu 
dalje natjecanje. Begi je falio samo još poen do pobjede te je to 
Isko lukavo smislio, kako Bego ne bi mogao reći da je pobijedio. 
No, Bego samo klimnu glavom pa mališani sjahaše i brže-bolje 
pobjegoše u spasonosnu hladovinu. 

— Bara je odnekud opet došla. Eno je rije zemlju — javi se 
stariji dječak, skoči na noge te se nekamo žurno uputi. 

Bego se kratko osvrnu i preko ramena smotri milu životinju 
kako svojski nastoji da sebi obezbijedi ručak. Grumenovi rahle 
zemlje frcali su oko nje na sve strane dok se trudila da prednjim 
nožicama prokopa uski tunelčić, ne bi li tako dospjela do mišijeg 
gnijezda. 

Bara je kuja sjajne, kao gar crne dlake, kratkih nogu, duga 
repa i velikih sjajnih očiju. Na glavi joj se, nalik kupusnim 
listovima, preklapala dva velika uha, zaklanjajući jedan njen 
dio i ukrašavajući je. Stomak joj obrastao nešto svjetlijom 
dlakom i bio zakićen velikim nabreklim sisama, koje su se 
naročito isticale kad bi dojila mlade. Bego je o njoj znao toliko 
da ju je neko još kao štene donio u Polja i tu ostavio. Otada je 
samohrana. Skrbila se za sebe i za svoje kučiće, koje bi joj, 
nažalost, uvijek ili uzeli ili ubili. Tako je svaki put iznova 

ostajala sama: bez gazde, bez sigurne pseće kućice, bez poroda 
i bez društva. Ali zato u svojim Poljima — beskrajno slobodna 
poput ptice u zraku. A Polja su je prihvatila kao najbrižnija 
majka. U njima je imala zaista hrane u izobilju: malih zečeva, 
miševa, ptica, a nerijetko bi joj čobani i ratari davali dio svojih 
ručkova i užina. Bistre vode u potocima je ihahaj. Zato je uvijek 
tako debela i čista. Spavati može svake noći u drugoj kućici, 
sve raskošnijoj od raskošnije — volja joj pod slamom, strnjem, 
sijenom, volja pod mehkom mirisnom otavom. 

Selo nije voljela i u njemu bi jedva provela ono nekoliko 
mučnih zimskih mjeseci. Tada je preživljavala od milostinje; 
često bivala mlaćena i najurena iz seoskih avlija; a od čopora 
seoskih pasa doživljavana kao nepoželjan uljez te zbog toga 
izujedana i protjerana daleko od sela. Bili su to najgori, najcrnji, 
dani u njenom psećem životu. 

Niko se nije toliko radovao proljeću kao ona. Čim bi 
duhnuo prvi jači južnjak i snijeg se otopio, pobjegla bi u svoje 
carstvo slobode — u Polja. U omraženo selo ni privirila ne bi do 
prvog snijega, kada bi ponovo život provodila kao u psećem 
paklu. Ako bi je neko tokom ljeta pokušao na silu odvući u 
selo, pa makar joj nudio i ne znam šta, ona bi grabila prvu 
priliku kako bi se ponovo obrela u Poljima. Živjela je životom 
vuka samotnjaka. Nikada niste sigurni kad i gdje, u kome dijelu 
Polja, ćete je sresti. Dosta vremena provodila bi s čobanima, 
ali samo dok napasaju stoku u Poljima. Kući, u selo, nikada s 
njima nije odlazila. Pojavila bi se iznenada, obično u vrijeme 
ručkova, pojela ponuđene komadiće pogače, pite, katkada koju 
koščicu. Voljela je da se mazi i da se igra s djecom, ali ne 
zadugo. Odlazila bi, nestajala, iznenada kao što je i dolazila. A 
onda se danima ne bi pojavljivala, nigdje. Jednostavno bi 
nestala, kao da ju je zemlja progutala. I kad bi svi pomislili da 

je gotovo s njom, da je nastradala, ona bi se opet pojavila, 
uskrsnula, nalik onoj mitskoj ptici Feniksu. Kao da je bila na 
nekon tajnom zadatku, ili na službenom putu. 

Djeca su je, u većini, voljela i rado se igrala s njome. No, 
našao bi se i koji bezosjećajni grubijan, koji bi pokušao da je 
tuče štapom ili da je gađa kamenicama. A ona je voljela ljude 
i bila im vjerna na jedan poseban, samo njoj svojstven način. 
Ali im nije vjerovala, barem ne bezrezervno. Život juje naučio 
da se u odnosu s njima drži na oprezu. Bila je umiljata i inte- 
ligentna kao rijetko koja životinja. Kad bi je Bego milovao i 
mazio, ona bi ga tako povjerljivo, prijateljski, gledala svojim 
sjajnim psećim očima, skvičala i cviljela, pa samo što ne pro- 
govori. A njemu se tada činilo, kad bi znala da govori ljudskim 
jezikom, da bi, bez sumnje, htjela mnogo toga da mu ispriča o 
psima i ljudima, o psećem i ljudskom životu. Činilo mu se kao 
da su joj oči uvijek osjenčene tugom — kao da je u njih stala i 
njegova tuga, i bol i tuga cijelog svijeta. "To je i zbog toga što 
ne može da mi sve ispriča, da mi se povjeri i izjada"', mislio bi 
tada, sažalijevajući pseću i ljudsku sudbinu. 

Neki dječaci pokušavali su da je vežu lancem ili priuzom, 
ali izgrebani i izujedani brzo bi odustajali od te nakane. Slično 
su prolazili i kućedomaćini u selu, koji su nastojali da je 
pripitome i od nje načine psa čuvarkuću. Nije bilo te priuze 
niti lanca koje ona ne bi svukla ili prekinula. Ako bi je držali 
zatvorenu u kakvoj prostoriji, ona ne bi htjela da jede, štraj- 
kovala je glađu, tužila i cviljela pa domaćinu ne bi ništa drugo 
preostalo već da je gotovo polumrtvu ipak pusti na slobodu, 
okanivši se ćorava posla. 

A Bara je voljela slobodu, voljela Polja i nije bilo te cijene 
koju ne bi bila spremna za njih platiti niti je bilo te žrtve koju 
za njih ne bi podnijela. Jer, jednostavno, bila je dijete slobode, 

dijete Polja. Po tome je umnogome sličila Begi. Možda ju je 
zbog toga toliko volio. 

Prilazeći kuji, Isko opazi kako iz jedne od mnogobrojnih 
rupa izljeze miš te u samrtnom strahu od veće životinje nadade 
da bježi ravno k njemu. Dječak munjevito lupi nogom i prignječi 
glodara. Kad mu pritrča kuja, on je ćušnu nogom u rebra, a ona 
zacvilje i ponovo se vrati da rije zemlju. Dječarac izvadi iz 
džepa pantalona komadić kanafe, veza mišu oko vrata pa se 
zaputi s njime ka obližnjoj živici. Pošto u njoj pronađe suhu 
pritku, za njen vrh veza slobodan kraj kanafe te pozva kuju: 

— Bara, Bara, dođi! 

Čim kuja, vrteći repom, umiljavajući se i skvičeći, priđe, 
otpoče neobična igra, u kojoj je dječak, očigledno, uživao. 
Okretao se oko svoje osi, okrećući oko sebe i pritku, a na njoj 
i miša vezanog kanafom. Kuja je sve brže i brže trčala uokrug, 
propinjala se na zadnje noge i zaskakivala ne bi li kako dohvatila 
plijen. Ali dječak joj to nije dozvoljavao, držeći miša stalno tik 
iznad njenih čeljusti. Bila je to zanimljiva i naizgled bezazlena 
igra sve dok Bara ne odluči da preko dječaka stigne do plijena. 
Stavljala bi prednje noge na njegove grudi, nastojeći se tako 
uspeti i dohvatiti glodara, pritom ju je Isko sve češće i sve jače 
počeo ćuškati, čas nogama, čas rukama. Više to i nije bila bezaz- 
lena, već prije postajaše okrutna, igra s nedužnom životinjom. 

Bego to nije mogao mirno posmatrati pa naljućen, pri čemu 
ga prođoše srsi od peta preko kičme do glave, poskoči s mjesta, 
priđe drugu i dreknu: 

— Zašto se iživljavaš na jadnoj životinji!? Šta ti je činila?! 

— Ništa. 'Nako. Ćeif mi da se zabavljam s njom — reče i ne 
pogledavši Begu pa još jače bubnu životinju posred njuške, od 
čega se ona preturi na leđa i tužno zacvilje. 

— Smjesta da si prekinuo s tim! — viknu Bego, priđe mu 
sasvim pa ga grubo odgurnu, zbog čega drugi dječak, izbačen 
iz ravnoteže, jedva ostade na nogama. 

Tek sad Isko pogleda drugara, začuđeno, te će reći: 

— Zašto me guraš?! Ti bi se haman bio, zbog običnog 
paščeta. 

— Da, i zbog paščeta, kako ti kažeš, kad vidim da mu neko 
bez razloga čini nepravdu. Gledajući te kako ga sa zadovolj- 
stvom maltretiraš, pomislim kako su psi ponekad bolji od ljudi, 
a ljudi gori od pasa. 

Shvativši daje Bego spreman na sve, Isko mu se ne smjede 
dalje suprotstavljati, već pomirljivo reče: 

— Dobro-de, evo, neću je više kinjiti. 

Zatim odveza miša, te ga hitnu pred kuju. A ona ga i ne 
pogleda, već se kratko osvrnu na Iska sjetnim očima pa krenu, 
polahko, oborene glave, i uskoro iščeze u obližnjem vrbaku. 

Dječaci je ispratiše pogledima, s različitim osjećanjima. 
Onda mlađi mališan prijekorno pogleda starijeg 1 pođe u hla- 
dovinu. 

Bilo je to prvi put da su se dječaci zbog nečega gotovo 
pogušali. 

Sjedili su okrenuti leđima, zaštićeni od sunca 1 šutjeli, 
dureći se jedan na drugoga. Iz susjednog sela, s drvene munare, 
koja se nije vidjela iz Kurjakovine od visokog drveća, zahori 
se tanak mujezinov glas, označavajući podne i pozivajući vjer- 
nike na zajedničku molitvu. Ezan je čudno, skoro nestvarno, 
treperio, stapajući se s podnevnom jarom, natkriljujući Polja, 
miješao se sa ševinom pjesmom pa zatim lomio u paramparčad 
i najzad ginuo, tamo negdje, u beskrajnim zračnim prostranstvi- 
ma. Bego se sjeti kako je jednom prilikom išao s ocem u tu 
džamiju i kako se s nekim dječacima penjao na drvenu munaru. 

U njenoj sredini nalazio se dugačak jelić, oko njega spiralno 
poredani drveni basamaci, a na vrhu, umjesto šerefe, mali pro- 
zorčići. Sva se ljuljala nalik lađi na vodi; bijaše neosvijetljena, 
mračna, tijesna i naseljena golubovima, pravi golubarnik. Bio 
se tada na smrt preplašio i samo je molio Boga da zdravo siđe 
s nje, zavjetujući se samome sebi kako u nju nikada više neće 
ni zaviriti. "Ko želi da sazna kako je umrijeti pa oživjeti, biti u 
grebu, treba samo jednom da se popne onim mračnim spiralnim 
basamacima na njen vrh," mislio je tada. "A ovog časa na 
njenom vrhu stoji mladi mujezin i kroz jedan od prozorčića 
uči ezan. Da li on osjeća strah?" 

— Eno, podne je. Da ručamo? — trže ga i iznenadi Iskov 
glas. 

Bego se pribra, razmisli pa reče: 

— Neću, ako ćeš i ubuduće tući Baru. 

— Neću je tući, kad ti je do toga toliko stalo — čvrsto obeća 
drugi dječak. Tako se izmiriše, povadiše iz torbi donesenu 
hranu, sastaviše je te skupa jedoše. Onda se izležavahu oslonjeni 
leđima o hrast. 

— Mogli bismo se takmičiti u gađanju lukom i strijelama. 
Poraženi neka ide po frišku vodu? — kaza stariji dječak, zagle- 
davši se u mlađeg. 

Izvor se nalazio podno brežuljka, na samom rubu cerika, i 
nije bio daleko od hrasta. Ali Bego lahko prozre druga. Isko je 
bio napravio jednu strijelu bolju i ubojitiju od svih drugih, što 
su ih dječaci imali. Bijaše od suhe ljeskovine, vrh joj namotan 
debelom bakarnom žicom i u njega pobijen ekser. Ostale su im 
se strijele sastojale od vršica kukuruznih stabljika na vrhu 
omotanih bakarnom ili kakvom drugom žicom. Mada im se 
lukovi ne razlikovahu mnogo, napravljeni su od izrezbarenog 
ljeskovog štapa i tankog kožnog remena, Bego je znao da nema 


šansu protiv Iskove ubojite strijele. Pa ipak, ništa ne prigovori, 
nego odmah prihvati izazov. 

Iz obližnje živice izvadiše skrivenu metu. Sastojala se od 
kolca i prazne papirne vreće od umjetnog gnojiva. Na vreći 
bijaše obilježeno deset koncentričnih krugova. Najmanji krug 
označavao je centar i donosio deset poena, najveći samo jedan 
poen. Meta se nalazila na gornjem dijelu kolca, pričvršćena 
ekserom, dok je donji dio kolca bio zašiljen. 

Mališani pobodoše kolac u vlažno tlo, odmaknuše se od 
njega tridesetak metara, povukoše po zemlji crtu i naizmjenično 
počeše ciljati u metu. Dogovor je: ko prvi ostvari sto poena, 
pobjednik je. 

Bego se borio srčano, viteški i sportski, do kraja. Ponos 
mu nije dozvoljavao da zahtijeva od druga da gađaju istom, 
Iskovom strijelom. Osim toga, bio je siguran da on na to ne bi 
nipošto pristao. Tako je Isko češće pogađao sami centar mete 
pa je na kraju pobijedio s dvadesetak poena razlike. Pritom se 
suviše bučno radovao, prkoseći Begi. 

Gubitnik je, imajući na umu uzrok, ravnodušno podnosio 
poraz. Šutke pokupi dvije flaše i mirno se zaputi po vodu. 

Dok je čučeći na izvoru punio flaše, Begu nešto stade 
dodirivati i gurati, Kad se okrenu, nemalo se iznenadi, opazivši 
Baru. Trljala je svoju crnu njuškicu o njegova leđa i toplo ga 
gledala vlažnim očima, kao da je plakala. Sigurno je željela da 
mu iskaže zahvalnost, ali nije znala kako, te je samo lizala 
njegove ruke dok ju je nježno milovao. Tepao joj je, a ona ga 
prijateljski dodirivaše svojim šapicama. Kad ustade, u namjeri 
da krene, ona ga još jednom zahvalno pogleda, zaskviča, okrenu 
se i pode na drugu stranu, u cerik, za svojom psećom sudbinom, 
da kao ukleta luta Poljima, čiji je zaštitni znak, bez sumnje, 

Čim se dječaci osvježiše hladnom vodom, odlučiše popeti 
se pomoću improviziranih ljestava u svoju kućicu. Ljestve se 
sastojahu od kratkih prečki i dugačkih navezanih konopaca 
privezanih za debelu granu pored kućice. Pošto se uspeše na 
malu platformu ispred kolibe, mali jarani za sobom povukoše 
i svoje ljestve, kako se za njima ne bi, eventualno, prišuljao i 
neki nepozvan gost. 

U jedan kraj kućice odložiše kišobrane, na njih spustiše 
mačeve, lukove i strijele pa se opružiše poleđuške na mehku 
prostirku. Strujanje zraka opijalo ih je ugodnom svježinom. 
Koliba je bila skoro sasvim utonula u sjenovitoj krošnji; kroz 
širom otvorena vrata moglo se vidjeti jedino treperenje bujnog 
tamnozelenog hrastovog lišća 1 parčići čistog, azurnog neba. 
Dječaci osjećahu neopisivo zadovoljstvo dok su tako leškarili 
visoko u zraku, u "čardaku ni na nebu ni na zemlji", a do ušiju 
im dopirahu samo čisti zvukovi majke prirode: daleki huk 
rijeke, šum maestra vjetra u lišću krošnje, krikovi ptica, umilna 
ševina pjesma, blejanje marve, rika goveda i njisak konja u 
daljini; i mir — nadstvarni, nepomućeni mir vrelog ljetnog 
podneva teško prileglog na Polja. 

Mališanima se oči same sklapahu na san kad ih prenu i 
posve razbudi urnebesna galama neobičnog hora gakavaca. I 
prije negoli su se snašli, na krošnju se spusti veliko jato vrana. 
Bijaše ih toliko da su se za jednu grančicu otimale i po dvije- 
-tri. Nalikovale su na crne dozrele grozdove, da se od njih 
mračila cijela krošnja ogromnog hrasta. 

Bego se uspravi na laktove u namjeri da se pridigne, ali ga 
zadrža Iskova ruka. Pritom je stavio prst na usta, a drugom 
rukom pokazivaše na luk i strijele. Bego ne imade kad razmisliti, 
već, u magnovenju, zgrabi svoj luk i strijelu, uspravi se, čučnu, 
nanišani na prvu vranu -— i odape. Vidje samo to — kako strijela 


pogodi pticu koja poletje u luku, a potom stade naglo ponirani, 
ispuštajući tužno krikove. Neke vrane se uplašiše i poletješe, 
ali većina ih ostade na krošnji. 

U tom trenu Isko povuče druga u unutrašnjost kolibe pa 
zauze njegovo mjesto. U ruci držaše luk i svoju najbolju strijelu, 
kojom nanišani na najbližu vranu, što se ljuljuškaše na tankoj 
grančici. Strijela poletje, usput zakači i obijeli koru na debeloj 
popriječenoj grani, odbi se od nje, zaluta u splet hrastovih gran- 
čica, proguli i najzad se pljoštimice zadjenu u gusto vranino 
perje. Vrana preplašeno zagrakta, podiže se, s njom i cijelo 
njeno jato, koje se uz neopisivu graju raspršta na sve strane da 
bi uskoro iščezlo s vidika. 

Tako ptica sa sobom odnese i Iskovu najbolju strijelu; 
ubojitu, nepromašivu, njegovu uzdanicu i ponos. Dječak je zbog 
toga bjesnio, držeći se u očajanju objema rukama za glavu, 
misleći pritom kako ubuduće neće moći napraviti tako preciznu 
strijelu. 

Bego spusti ljestve te se dječaci učas nađoše na zemlji. 

Pogledima su pretraživali okolinu, kad na pedesetak metara 
od hrasta spaziše crno vranino tijelo. Prilazili su joj polahko — 
kao da je živa. Onda primijetiše: žičani vrh strijele zabo se u 
pličiju glavu — kroz lijevo oko. 

Bijaše mrtva. 

Od tog tužnog prizora Bego pretrnu, rukama prekri lice i 
zaplaka, a zatim poče povraćati. Bilo mu je veoma žao ptice pa 
se u sebi žestoko kajaše zbog onoga što je učinio. 

Sad, ponovo, nipošto to ne bi učinio. 

A onda, onda nije ništa mislio; bio je uzbuđen; samo je 
nategnuo remen — | pustio strijelu. Ptica bijaše samo obična 
meta, kao ona papirnata, na zemlji. I ništa više. Pa nije čak ni 
najmanje vjerovao da će je pogoditi, A, eto, desilo se... 

Isko uze mrtvu pticu, odnese je podalje od hrasta te se 
vrati, noseći u rukama Beginu strijelu. Pružajući je drugaru, 
odrješito progovori: 

— Ti si lud. Zašto plačeš?!... Ja za pticama nikada ne bih 
plakao. I zašto ja nisam pogodio onu!... Bolje bi bilo, nego što 
mi je odnijela najbolju strijelu. Barem si je osvetio pa... 

— Dosta više, ne mogu da te slušam! — dreknu Bego kroz 
plač. Kunem se da odsad nikada neću gađati ptice, ni životinje 
uopće!... niti bilo koga! I kunem se da ću polomiti sve moje 
strijele i luk i!... 

Pa nasloni strijelu na koljeno, prelomi po sredini te je baci 
daleko od sebe. 

— Ptice ne moraš gađati, ali strijele nećeš kršiti. One ti 
ništa nisu skrivile. I kako bismo se inače igrali!? — povišenim 
glasom, sasvim razložno, korio je stariji dječak mlađeg. 

Tako je Bego ipak odustao od nakane da uništi luk i strijele, 
ali je još dugo, dugo tugovao za ubijenom pticom, kao što je i 
Isko tugovao za svojom nenadomjestivom strijelom. 

Poslije ovih Iskovih, u isto vrijeme, i prijekornih i smiru- 
jućih riječi dječaci se tužni, mrzovoljni i vidno neraspoloženi 
uspeše u svoju kućicu i bez riječi legoše na mehku prostirku. 

Kroz otvor na kućici Bego je netremice piljio u vrančije 
gnijezdo što se nalazaše na vrhu debele grane. U krošnji hrasta 
postoji još jedno, a on se sjećaše kako je, ne tako davno, iz njih 
vadio jaja, posmatrao ih i ponovo vraćao u gnijezda. Zatim to 
isto činjaše s malim goluždravim vrančićima, dok njegovoj 
glavi ozbiljno prijetijahu njihovi roditelji svojim kandžama i 
kljunovima, tužno kričeći kao da plaču, dozivajući tako u pomoć 
čitavo jato svojih sunarodnika. A on je svojom rukom ubio 
mlado — možda baš ono mlado koje je držao, i možda baš onom 
rukom kojom ga je milovao. Ili je možda ubio njihovog 
roditelja. "No, svejedno. Isko nema pravo. Ptice i sve životinje 

živa su bića kao i mi, ljudi — i neoprostiv je grijeh ubijati ih. 
Molit ću Boga da mi oprosti. I ubuduće, nikada to neću činiti. 
Nikada." 

Tako razmišljaše Bego, dok je njegov jaran zurio u jednu 
tačku, a zapravo u ništa, uprazno. Tugovaše njemušto za svojom 
strelicom, opsjednut samo jednom mišlju. U čemu bi on to 
odsada mogao biti bolji od Bege? Jedino nadmetanje u kojem 
je bio ubjedljivo bolji bilo je gadanje lukom i strijelom; pa i to 
zahvaljujući nadmoćnijoj strijeli. Sad je gotovo s tim. Bego će 
u svemu biti bolji, a on to nipošto ne može podnijeti. Mora 
obavezno nešto smisliti, i to odmah i po svaku cijenu. 

Neka to bude nešto spektakularno — nešto čime će defi- 
nitivno preuzeti primat, i pokazati konačno ko je stariji. 

A kod dječaka — stariji — po nepisanom pravilu, znači i 
jači i vještiji i sposobniji, riječju — bolji u svemu. Smatralo se 
dvostrukom sramotom ukoliko bi mlađi dječak ma u čemu bio 
nadmoćniji od starijeg. Saznanje da je mlađi Bego uspješniji 
od njega u raznim natjecanjima peklo je Iska u duši kao živa 
žeravica. Rivalstvo — neotkloniva prepreka — dijelilo je dječake 
da od dobrih jarana postanu još bolji. 

Zvuk snažnog motora, a malo zatim i ukazivanje moćne 
nebeske ptice između grana krošnje, taman toliko koliko bi 
trajao treptaj oka, privukoše dječakovu pažnju i usmjeriše 
njegove misli u sasvim određenom pravcu. Klikeri u glavi 
proradiše, ideja sinu, dosjeti se nečega pa progovori: 

— Vidiš li, Bego, avion? 

— Ne Vidim, ali ga čujem. 

— Znaš li da ljudi skaču iz aviona? 

— Znam. To su padobranci. 

— Padobran je sličan kišobranu. I mi bismo mogli skakati 
s hrasta našim kišobranima? Kakav bi to bio doživljaj, ha?! 

— Ja neću — reče Bego, još uvijek tužnim glasom. 

— Ne smiješ! Znao sam. Osim što si slabić prema žŽivoti- 
njama, ti si i kukavica — zajedljivo će stariji mališan pa skoči 
na noge, dohvati svoj kišobran i izađe na platformu. 

— Smijem. I neka sam slab prema životinjama, toga se ne 
stidim. Ali kukavica nisam! Sve što smiješ ti, smijem i ja! — 
odbrusi uvrijeđeno drugi dječak, uze kišobran i odlučno izađe 
za drugom. 

Isko gledaše niz visoko stablo, oslonjen na debelu granu, 
pa predloži: 

— Da skačemo odavde? 

Bila je to suluda, samoubilačka ideja. Platforma je odignuta 
od zemlje preko dvadeset metara pa mališani ni slutili nisu 
kakvoj se opasnosti, kakvoj pogibelji, izlažu. Srećom te Bego 
zapaZI: 

— Kako ćemo od grana? Zakačit će kišobran? 

— Imaš pravo — odobri Isko, kad malo promisli — trebamo 
se spustiti naniže. 

Silazeći zastadoše pri dnu krošnje. Bego reče da skaču s 
najnižih grana. Ali Isko ni da čuje. 

— Ni govora! Kad već ne možemo ispred kolibe, onda ćemo 
odavde. Ta šta je to, desetak metara visine! 

Bego hvataše ravnotežu, otvori kišobran i taman kad htjede 
da skoči, drug ga uhvati za ruku i zadrža. 

— Stani! Imam prednost. Prvi sam predložio da skačemo. 

Kao što odrasli u svemu žele da budu prvi (recimo: u 
penjanju na neku planinu, preletu Atlantika balonom, stupanju 
na Mjesečevo tlo ili, jednostavno, u dubljenju na glavi, plju- 
vanju udalj i slično, kako bi ušli u Ginisovu knjigu rekorda), 
tako i djeci prvenstvo znači mnogo, možda i više nego od- 
raslima. Nije isto uraditi nešto prvi, drugi ili treći. Značaj i 

popularnost prvog u očima ostale djece umnogostručavali 
su se. 

Znao je to vrlo dobro i Isko; e da bi preduhitrio drugog 
dječaka, brzopleto rasklopi kišobran, reče: hop! te bez raz- 
mišljanja, kao kakav istinski padobranac, đipi u provaliju pod 
nogama. 

Pri propadanju, već na prvom koraku, kišobran zape za 
prvu granu, istrže se iz ruke, a dječak ljosnu na vlažnu zemlju, 
nalik bačenom kamenu, prvo na noge, pa odbačen njima kao 
oprugama i na stražnjicu, da bi konačno poravnio leđima i ostao 
tako koji časak nepomičan. S malim zakašnjenjem, okrećući 
se u zraku, na njega pade i njegov rasklopljeni kišobran. Isko 
osjećaše nepodnošljive bolove po cijelom tijelu, ali se pretva- 
raše da mu nije ništa pa odozdo ljutito podviknu na jarana: 

— Hajde, što ne skačeš!? 

— Vidiš da ne mogu od grana. 

— A ti se spusti granu niže... ili se, možda, plašiš, ha!... 

Bego se bez riječi spusti na nižu granu te je sad imao posve 
prazan prostor ispod sebe. Bez okolišanja skoči, kišobran se 
odmah izvrati, a mali padobranac tresnu 
zrele lubenice. Ležaše tako neko Vrij 
i jaučući tiho od bolova. Krošnja 
se ukrug kao da je ringišpil. 

Čim bolovi malo uminuše, 

— A što mi, 
skačem?! 


; puče o zemlju poput 
eme tik pored Iska, stenjući 
hrasta iznad njega okretaše 


priupita druga kraj sebe: 
bolan, ne reče — kako ti je bilo — pa da ne 


Pored sve muke Isko se nasmija te odgovori: 
— Kao dabi ti rekao meni. Kad sam se ja ugruhao, neka si, 
vala, i ti. Nego, moj kišobran je zapeo, a ti nisi znao skočiti — 


zato ćemo skokove ponoviti. Samo što ćeš ovaj put ti skakati 
prvi. 

Bego ga pogleda kao što se gleda neko ko nije pri zdravoj 
pameti, pa otkresa: 

— Budalo, moj kišobran se izvratio! I zar si toliko glup pa 
da nisi shvatio kako kišobran ipak nije padobran! Ako ti se 
skače, idi pa skači, meni je i jedno loše iskustvo dovoljno. 

Tako su mališani ipak relativno dobro prošli, s obzirom 
na ono što ihje moglo snaći. A jeftino su se izvukli zahvaljujući, 
u prvom redu, sreći, zatim svojim lagahnim i gipkim nogama 
te vlažnoj i mehkoj zemlji, natopljenoj obilatom kišom iz prošle 
NOĆI. 

Sunce se bližilo zahodu. 

Još jedan dugačak ljetni dan, ispunjen brojnim uzbuđe- 
njima, primicao se svome kraju. Dječaci prebaciše ljestve preko 
najnižih grana u hrastovoj krošnji, kako bi bile što manje 
zamjetljive, pokupiše stvari, pojahaše site kobile te pođoše kući, 
istim onim putem kojim su jutros i došli. 

Za njima, slična šarenom djetliću, šarenjela se i prnjicala 
četveronožna čigra, zastajkujući i čudeći se svemu na šta naiđe. 


Dugi i vreli dani sagorijevahu u žaru ljeta, prolažahu ne- 
primijetno, a Begi se činilo i neumitno brzo, ispunjeni od jutra 
do mraka uzbudljivim i nezaboravnim avanturama, lijepim i 
ružnim događajima. Svatovsko greblje, Kurjakovina, Krivača, 
Luke i rijeka — cijela Polja — bijahu neobična svakodnevna 
poprišta na kojima je Bego bio prve bitke svog života. Bio i 
gubio. Bio i — češće — dobijao. Zahvaljujući u prvom redu 
pustolovnom duhu njegovo djetinjstvo krcato je interesantnim 

dogodovštinama, pa vjerujem kako nema tog pisca koji bi ih 
sve mogao ispripovijedati niti ima te knjige u koju bi sve mogle 
stati. Zato one, u strahu da neće ući u ovu knjigu, ne čekaju 
pristojno u redu, već se tako bezobzirno guraju 1 dodvoravaju, 
otimaju i nameću ne bi li ušle u moj strogi izbor, ne bih li ih 
zapisao. A ja brižljivo biram koju ću ispričati, koju uopće neću, 
koju prije, a koju poslije — jer sve se ne mogu ispričati odjed- 
nom, odmah, zar ne? 

Evo, jedna mi se upravo nametnula ne samo skromnošću 
i pristojnošću, stoji sasvim postrance i uopće se ne gura, već 
mi je prije zapela za oko jer je zanimljiva i smiješna, i ne samo 
smiješna, već je 1 poučna. Zbog toga ću je uzeti prekoreda, 
kazivat ću vam je sada; druge neka čekaju; budu li zavrijedile, 
doći će 1 one na red, poslije. 

S ljetom je prolazio i ljetni raspust. Dani ljetne bezbrige, 
sparušeni, izgužvani, istrošeni, obajatili, umnožavali su se i 
ostajali iza Bege kao dobri a zauvijek izgubljeni drugovi. Mic 
po mic, primicala se nova školska godina; bau, bau, kao baba- 
roga, s njom se pritajeno šuljale i prijetile i nepoznate školske 
brige 1 obaveze. 

Dozrijevahu bostani. 

Odjednom, bostaništa i kolibe u njima oživješe ljudima, a 
ponegdje i psima čuvarima. U njima su sve češće organizirana 
druženja, takozvana bostandžijska sijela, uz pečene kukuruze i 
krompire, pečenu piletinu s ražnja, lanjsku rakiju šljivu, priču 
i pjesmu. Samo što bi sunce utonulo iza obližnjih brda, 
bostaništa bi uzavrela nalikujući pčelinjim košnicama; vreva 
bi se spuštanjem noći pojačavala, dostižući oko ponoći tačku 
ključanja, pa postupno sahnula da bi, utišana, sasvim zamrla 
tek u ranim jutarnjim sahatima, kad bi sijeldžije, podnapiti i 
promukla grla, ili odlazili kućama ili prilegli, gdje bi se ko 

zadesio, da malo otkunjaju, jer ih ujutro ponovo očekuju 
uobičajeni poljski radovi. ma. 

Bego i Isko i dalje su, istina s vremena na vrijeme, noćivali 
u Kurjakovini, u svojoj kolibi. Ali otkako su otpočela bos- 
tandžijska sijela, i njihova konačenja u poljskoj kućici nekako 
su učestala. A zar ima neko ko bi radije prespavao noć u 
uzavreloj i zagušljivoj kući nego napolju, u toploj ljetnoj noći, 
u Poljima, kad sve gači, ključa od žagora i graje veselog svijeta? 

Isko je odavno imao pripremljen zanimljiv plan. 

Jedne noći, dok su ležali poleđuške i kroz krošnju hrasta 
posmatrali žmirkave zvijezde na nebu, a iz daljine im do ušiju 
dopirala graja sijeldžija u bostaništima, odluči da ga saopći 
Begi. 

— Sutravečer ponesi od kuće vreću. Ići ćemo u čika-Halilov 
bostan. Otkad je bostan počeo dozrijevati, njegovo bostanište 
je pod mojom prismotrom. Sve sam dobro isplanirao, ništa ne 
brini. Najudaljeniji dio bostaništa od njegove kolibe je onaj 
špicasti ćošak, što se nalazi uz tvoju Rujevinu. Krcat je krupnim 
zrelim lubenicama. Kao što znaš, starac sam čuva bostan — i 
nema pasa čuvara. Usto se danju umori od posla pa brzo Zaspi. 
Možeš, vala, odnijeti i njega skupa s kolibom, a da ga ne 
razbudiš, toliko ima čvrst san. Naš posao je tako lahak da ćemo 
se sa starcem malo i pošaliti. 

Dok je drugar izlagao svoj dugački, brižljivo smišljeni 
plan, Bego je pažljivo slušao i razmišljao. Odlaziti u krađu 
nečijeg bostana, u to vrijeme, i nije se smatralo nekim većim 
grijehom. Naprotiv, smatralo se to prije smjelošću, spretnošću, 
junaštvom, pustolovinom, osobito među dječacima. Onaj 
dječak koji bi u tome bio naročito uspješan, zavredivao bi paž- 
nju i divljenje drugih dječaka, među kojima bi se onda dugo 
pamtile i prepričavale zgode i nezgode vezane za kradu bostana. 

Uostalom, zbog toga se bostan i čuva, zar ne? Tada bijaše 
uvriježeno nepisano pravilo da: onaj bostan koji nije u stanju 
da se očuva i ne zavređuje drugo — nego da bude pokraden. 

To je bilo uredu i s tim se Bego slagao. Ali zadnja rečenica 
zazvuča nekako oporo, zabrinu ga pa priupita: 

— Šta ti to znači da ćemo se sa starcem malo pošaliti? To 
mi se baš ne sviđa. Objasni! 

— A, ništa naročito... Ovako: usput ćemo ubrati u vreće 
nečijih bundeva, pa na mjesto svake ubrane lubenice stavit ćemo 
bundevu. Bit će zanimljivo starčevo reagovanje kad to opazi. 
Time je i naš podvig veći. Kužiš!? Kad drugi dječaci za to 
saznaju, bit ćemo glavni, postat ćemo junaci. Jer, ne samo da 
smo imali kuraži pokrasti bostan, već smo se i s vlasnikom 
našalili. 

— Hoćeš reći da starca dvostruko namagarčimo. E, mislim 
da to nije uredu! 

Ali ono što Isko naumi, to obično i sprovede u djelo (a, 
kao što vidimo, često i u nedjelo). Bijaše tvrdoglav kao naj- 
tvrdoglavija mazga. Iako se Bego dugo i odlučno opiraše ideji 
vezanoj za bundeve, pod upornim Iskovim navaljivanjem 
najzad popusti, pristade i protiv svoje volje. 

Sljedeće noći dječaci ponesoše od kuća vreće, ubraše u 
tudim kukuruzištima bundeve i prikradoše se čika-Halilovom 
bostaništu. Svaki ubra po tri velike lubenice, dok na njihovo 
mjesto stavi isto tako velike, nedozrele, zelene bundeve, pa se 
pod teretom zaputiše u poprilično udaljenu Kurjakovinu. Ubrzo 
im doteža te odbaciše po jednu lubenicu, a potom još po jednu. 
U Kurjakovinu stigoše svaki s po jednom lubenicom. Dječaci 
nisu razmišljali o nepotrebnoj šteti koju čine odbacujući usput 
dotežale lubenice, Da su na to mislili, svaki bi ubrao samo po 
jednu lubenicu, dakle onoliko koliko može ponijeti. No, u krađu 

bostana ne ide se samo iz koristi, radi samog bostana, već da bi 
se sebi i drugima dokazala odvažnost, spretnost, snalažljivost. 
Ide se radi avanture, podviga, junaštva; osobito je takvo miš- 
ljenje vladalo među dječacima. I što se u bostaništu načini veći 
nered, veća šteta, to se podvig smatrao većim i o njemu se 
duže pričalo, a kradljivci (bolje reći štetočine) smatrani većim 
junacima. 

Augustovske noći bijahu tople, vedre i okupane blistavom 
mjesečinom te dva jarana lahko spustiše merdevine i uspentraše 
se u svoj skriveni brlog. Isko iz korica, što su visile o pojasu, 
izvuče oštar dugačak nož, izreza jednu lubenicu na tanke 
režnjeve pa se mališani stadoše sladiti poput meda slatkim 
lubenicama. 

Tako su dječaci pet-šest noći zaredom odlazili u čika- 
-Halilovo bostanište. Iz kukuruzišta najbližih bostaništu ubrali 
bi nekoliko bundeva, sačekali da se dobro unoća, izmijenjali 
bundeve za lubenice i bez problema vraćali se u Kurjakovinu. 
Za to vrijeme čika-Halil bezbrižno bi hrkao u svojoj kolibi, 
plašeći pritom ptice po živicama i zečeve u bostaništu. 

Starac nije imao djece, već samo ženu — nerotkinju. Bilo 
mu je šezdeset pet godina i izdržavao se uglavnom od povrća i 
bostana koje bi uzgajio tokom ljeta. Svoje proizvode rijetko bi 
na pijaci sam prodavao; radije ih je ustupao pretrgama Ciganima 
jali seljacima pijačarima. Posjedovao je i volovsku zapregu te 
bi katkad izašao kome na dnevnicu, sam ili sa zapregom — pa 
bi tako životario. 

Bijaše miran (seljaci bi govorili tevećelija), povučen, 
pomalo čudak. Ali ispod te prividne, spoljašnje pitomosti i 
dobroćudnosti gdjekad bi znao šiknuti gejzir ljutnje ili zlatno 
zrnce mudrosti i lukavstva. Življaše u nekom svom čudnom 

svijetu, mirno i povučeno, pa niti je imao bliskih prijatelja niti 
razložnih neprijatelja. 

Jednog jutra starac dobro urani, nedugo iza ponoći. Mjesec 
se već skrio iza brda; do svitanja bijaše ostalo još dosta vremena 
paje vladala poprilična pomrčina. Umivši se vodom iz bardaka, 
dohvati desetak vreća iz kolibe te se uputi na suprotni kraj 
bostaništa, u špicasti ćošak, što se nalazaše do Rujevine Ibre 
Pašovića. Mrak je još uvijek tako gust da je bostandžija jedva 
razaznavao velike zrele lubenice. Čim napuni vreće, zaveza ih 
na kukljac uzicama pa krenu kući po zapregu. Vrativši se, baš 
kad se stade razdanjivati, potovari vreće u arabu te se s njom 
zaputi u daleki grad na tri rijeke, na pijacu. 

Na pijaci zateče bijelog Ciganina Selima, pretrgu i svog 
dobrog mušteriju, kome po ranijem dogovoru, pošto prethodno 
izvagaše vreće, predade lubenice. Selim preprodavaše sve i 
svašta: stoku, odjeću, obuću, gvožđuriju, kućne potrepštine, 
igračke, razne druge đisije, a najviše povrće, bostan i voće. 
Ako želite bilo šta prodati jali kupiti, samo se obratite Selimu, 
on je uvijek horan pazarivati. Pritom vas neće pustiti dok ne 
obavite posao, i to, začudo, na obostrano zadovoljstvo. Uživao 
je dok bi se cjenkao, galamio, pljuvao u dlan, uzimao vašu 
ruku i mahao njome u znak pogodbe. Čitava pijaca okretala se 
prema Selimu, vrtjela se oko njega, a on bi u tome nalazio 
nemjerljivo zadovoljstvo. Nerijetko je pijaca nalikovala cir- 
kuskoj šatri, u kojoj je on bio glavni artist, pa sahatima svijet 
niti je šta prodavao niti šta kupovao, već je samo stajao 
zablehnut u njega, smijao se i uživao u njegovim lakrdijama. 
Tako je radio godinama, i bijaše dobro poznat svima koji 
posjećivahu pijace. On i čika-Hallil bili su dugogodišnji znanci 
i kooperanti. Od starca bi kupovao proizvode po nižoj cijeni 
od pijačne, ali bi mu novac donosio lično, tek pošto preuzetu 
robu rasproda, obično po svršetku pijace. Bio je nadaleko poznat 

po poštenju, i nikada se ne ču da je koga prevario ili ma za šta 
zakinuo. 

Čim se vrati s pijace, čika-Halil obavi još neke poslićke, 
pa kad sunce nesnosno pripeče s neba, leže da koji sahat 
odspava. Probudi se baš kad je sunce tonulo za brijeg na zapadu. 
Spremi se za polazak u bostanište i sjede sa ženom da pije 
kahvu. Jedva da je srknuo koji gutljaj, kad ti se na starom 
biciklu, znojan i vidno neraspoložen, pomoli Selim. 

— Bujrum, na kahvu — pozva čika-Halil. 

— Fala tebi i na kahvi, i na tvom poštenju — reče ljutito 
Selim pa tresnu novcem o sećiju kraj starca. 

Čika-Halil prebroja novac, pogleda s čuđenjem u Selimove 
guste crne brkove te zbunjeno progovori: 

— Ama, ovo je samo pola novca od dogovorenog!?... 

— Taman tako, Halil-aga. Pola lubenica, pola para! Drugu 
polovinu podvalio si mi bundeva. 

— Kakve bundeve?!... Šta ti je, bolan, ta šta to pričaš?! — 
ne bijaše kraja starčevom čuđenju. 

— Jest, eno ih na pijaci, a eno i svjedoka! Godinama paza- 
rujem od tebe i godinama vjerovah u tvoje poštenje, ali od danas 
više ne. A jok! Od tebe ne kupujem, pa ma mi davao i džaba. 
Nikad više! 

Uzalud se čika-Halil trudio da šta razumije, da se objasni 
s nabrušenim Selimom. Uzalud. Ciganin, pretrga, zajaha bicikl 
i otperja, bez pozdrava, ni ne osvrnuvši se. 

Iako poznaje Selima dugi niz godina, starac ga još nikad 
nije zapamtio tako uvrijeđenog i naljućenog. Ni traga od onog 
Selima s pijace, onog kozera, onog šereta, koji je iz pijace u 
pijacu uveseljavao toliko naroda. Zbog takvih misli i malo- 
pređašnjeg razgovora s pretrgom bostandžiji prisjede kahva. 
Ni ne ispivši je, zbunjen, začuđen, postiđen i neraspoložen 
odmah pode u bostanište. 

Krenuo je od špica, pažljivo prevrćući, okrećući sa svih 
strana i dobro zagledajući sve jednu po jednu lubenicu. A 
lubenice, kao lubenice: jedre, zdrave i zrele; ponijele kao rijetko 
koje godine. I onda, odjednom, iznenađenje, pravi šok. Na 
mjestu gdje se nedavno nalazila lubenica — ležala je velika 
zelena bundeva. 

Pravi stid tek ga tad obuze, svega; poče ga oblivati znoj. 
"Cijelog mog života niko nije posumnjao u moje poštenje, a 
kamoli da me nazove lopovom, do ovaj Ciganin, Selim. I, s 
razlogom. Neko me pošteno namagarčio", zaključi pa dugo 
tako stajaše u bostaništu, raširenih ruku, nalik strašilu za ptice, 
klimajući glavom kao da se nečemu iščuđava. Snovao je nešto 
prebirući u sebi razne, najneobičnije kombinacije. Ali za odluku 
je potrebna hladna glava, a on je odveć uzbuđen i srdit. Zato 
riješi da pođe u kolibu. 

Cijele te bogovetne noći nije skoro ni oka sklopio, smiš- 
ljajući osvetu. Ali kakvu? Ona svakako mora biti srazmjerna 
njegovoj sramoti. Odlučio se predzoru pa slatko zaspao, tako 
slatko da je prespavao i jutarnju molitvu, i to ne samo rani 
sabah-namaz, već i sabah-namaz ''od farza", što mu se zaista 
rijetko događalo, i zbog čega se na sebe mnogo ljutio. 

Nakon dva dana pauze mališani se zaželješe ukusnih 
lubenica i odlučiše opet pohoditi čika-Halilovo bostanište. 

Radnje su se ponavljale, rutinski, dosadno lahke i jedno- 
lične, kao kakav vjerski obred. Ubraše bundeve, iz Rujevine se 
ušuljaše u bostanište i odmah zapaziše da je neko brao i bostan 
i bundeve što su ih prethodnih noći tu ostavljali. Postadoše 
oprezniji. No, nepotrebno. Sve prođe lahko, kao što su i oče- 
kivali. Ovaj put odlučiše ponijeti samo po dvije lubenice. Sve 
četiri namjeravahu odnijeti ravno u kolibu, kako u krađu ne bi 
imali potrebu da idu barem naredne dvije-tri noći. 

Radosni i zadovoljni uspješno obavljenim poslom usput 
su veselo čavrljali pa, prešavši jedan potočić, odlučiše da se 
odmore. 

I tek što su sjeli, Isko ustvrdi: 

— Nešto, haman, smrdi. 

— Da, nešto užasno zaudara — složi se Bego. — Možda je 
neko u blizini vršio nuždu. 

Smjesta pograbiše vreće, baciše ih na leđa i požuriše, 
nastojeći da se što prije udalje od neprijatnog mjesta. 

Primičući se Kurjakovini, Bego samo konstatova ono što 
su oba mališana dugo osjećala: 

— Baš pravo smrdi. Neko od nas je sigurno ugazio u izmet. 

Obojica kao na komandu zastadoše, brižljivo zagledajući 
stare, pocijepane, skoro sasvim dotrajale, opanke. Na mjesečini 
obuća se jasno vidjela, gotovo kao da je dan. Ali, ma koliko se 
trudili, na obući ne zapaziše ništa sumnjivo pa ravnodušno 
nastaviše put. A kad stigoše pod hrast, dva jarana uglas zaklju- 
čiše kako smrad postaje nepodnošljiv. 

Bego se okrenu u namjeri da spusti merdevine. 

U taj mah Isko opazi i povika: 

— Stani, stani! Eto ti je sva košulja na leđima nečim 
isprljana. I hlače, vidi... hahaha! — pa s dva prsta prihvati Beginu 
košulju da opipa o čemu se radi. Tad uzorak nepoznate tvari na 
prstu prinese nosu, omirisa i znalački zaključi: 

— Izmet! Ljudski izmet! 

Onda stade poigravati i tresti se od nezadrživog smijeha. 
A kad okrete leđa Begi, ovaj mirno reče: 

— Smiješ li se meni — ili sebi? Eto i tvoja odjeća je sva 
uneređena. 

Isko, postiđen, naprečac zašutje, smijeh mu se udavi u 
grlu, ali se crvenilo na licu nije vidjelo, zbog noći. 

Mališani su idući sve vrijeme mislili da im se košulje lijepe 
za leđa od znoja, zbog jake omore, što je vladala u tim 
augustovskim noćima. "Ali, otkud toliki izmet na leđima?!" 
pitali su se u čudu mali jarani, svaki za sebe. Pa kao da su 
vođeni telepatijom, gotovo jednovremeno pristupiše vrećama 
i ustanoviše kako su i one zaprljane. Zapravo, iz njih je na sve 
stane curkom izbijao razrijeđen izmet. Odmah istresoše 
sadržinu iz vreća i zapaziše kako je izmet ustvari curio u malim 
mlazovima iz velikih zelenih lubenica. 

Dječaci u hipu shvatiše — to je čika-Halilova osveta. 

Strašna osveta! 

Starac je na lubenicama napravio male čepove, kroz njih 
istrugao sadržinu pa nasuo izmet. Zatim je čepove ponovo vratio 
na njihovo mjesto, položio lubenice s čepovima prema tlu i 
sve to lijepo zamaskirao lozama i lišćem. Dva mala jarana u 
žurbi nisu imala kad zagledati lubenice niti su u šta sumnjala i, 
eto, desilo se — šta se desilo. 

— Bogme, mi njega dvostruko, a on nas namagarči desete- 
rostruko — reče Bego, pa dodade: — Ubuduće nikada neću ići u 
krađu bilo čijeg bostana. Nikada! 

— Nikome o ovome ne kazuj, inače ćemo biti ruglo čitavog 
sela — savjetuje Isko brižljivo mlađeg drugara. 

— E, baš si blesav. Ko da kazuje svoje ruglo i sramotu. 
Umjesto junaci — postadosmo posranci! 

Poslije tih riječi oba dječaka prsnuše u grohotan smijeh. 
Smijali su se, ili bolje reći, tresli su se tako nekoliko minuta od 
napada gotovo histeričnog smijeha. Zatim se s vrećama uputiše 
prema rijeci. Usput su se ratosiljali, žurno kurtalisali, gorkih, 
najgorčih, lubenica u svom životu pa se dobro okupali u toploj 
vodi, a vreće i odjeću oprali i iscijedili. Kad to bi gotovo, vratiše 
se u kolibu. 

Naravno, dječaci nikada nisu saznali za posljedice svojih 
neprimjerenih postupaka prema čika-Halilu, kao što ni on ne 
saznade za posljedice svoje osvete. 


Nedugo poslije ovog događaja dječaci su kao i obično 
čuvali kobile u Kurjakovini. Za njihovu bruku u vezi s krađom 
bostana niko nije saznao jer oni o tome nikada i nikome nisu 
pričali. Novi događaji i nova uzbuđenja potirali su sjećanja na 
neslavni podvig, koji čak ni u neđusobnim razgovorima nisu 
željeli spominjati. 

Po prešutnom dogovoru to je zauvijek imala biti tabu tema, 
o kojoj su šutjeli kao zaliveni. 

Danas su na programu uglavnom tri tačke: gađanje kopljem 
u metu, lov na fazane i odbacivanje na ljuljaški. Ali često bi 
znalo iskrsnuti i nešto vanredno, nešto što bi moglo da bude 
zanimljivije i uzbudljivije i od onog što su mališani unaprijed 
planirali. 

Gađanje kopljem u metu bijaše improvizacija Sinjske 
'alke, makar što dječaci za Sinjsku 'alku nikada ni čuli nisu. 
Takmičenje se sastojalo u sljedećem. Jedan kraj letve ekserom 
bi pričvrstili na određenoj visini za deblo hrasta. Na drugi kraj 
letve okačili bi halku, promjera desetak centimetara. Letva se 
nalazila u vodoravnom položaju, a halka je visila zakačena za 
tanku žicu. Onda bi dječaci na kobilama, u trku, kopljem vlastite 
izrade pokušavali pogoditi metu, to jest halku, i odnijeti je na 
koplju. Pobjednik je dječak koji više puta pogodi i skine halku 

iz određenog, unaprijed dogovorenog, broja pokušaja. Dječaci 
su voljeli ovo natjecanje jer je iziskivalo veliku vještinu i 
sinhronizaciju pokreta konja i jahača, usto je dinamično i 
maksimalno uzbudljivo. A oni bi oponašali Indijance, pri čemu 
bi Bego uvijek bio Vinetu, i samo Vinetu, a Iskov ljubimac bio 
je Unkas, pa je sebi nadjenuo njegovo ime. Obnaženi do pasa, 
o kojem su im visili noževi, s privezanim trakama oko glave, u 
koje bijaše zadjeveno koje fazančije pero, s lukovima na golim 
ramenima i tobolcima punim strelica na leđima zaista su 
nalikovali na mlade Indijance, jurišali na magičnu metu, bojili 
lica malinama, kao ratničkim bojama, izvanredno se zabavljali, 
uživajući u tome, bezbrižni, beskrajno sretni i slobodni — istinski 
sinovi Polja. 

Fazane bi lovili tako što bi uz slame, što se nalažahu u 
blizini Kurjakovine, pobili u zemlju tri kolca. Na njihove rubove 
stavili bi stari sač s ognjišta, za koji bijaše vezana kanafa. Ispod 
sača prosuli bi zrnevlje kukuruza pa bi se sakrili iza obližnje 
živice, vukući za sobom slobodan kraj kanafe. Zatim bi saha- 
tima čekali u zasjedi kao pravi lovci. Fazani rado dolažahu do 
slama tražeći tu zaostalo zrnevlje pšenice. Kad bi im se posre- 
ćilo da fazani uđu ispod sača i stanu zobati kukuruz, brzo bi 
povukli kanafu, teški sač smaknuo bi se s kolčeva i poklopio 
jednog, katkad i dva, fazana, dok bi se ostali razbježali. Tad bi 
se divili prekrasnom perju ovih ptica pa bi Isko imao grdnih 
muka dok ubijedi Begu da ih zakolju. Zapravo, fazane bi klao 
Isko, a Bego, kad ga ne bi mogao spriječiti u tome, u znak 
protesta bježao bi za slame i tamo tugovao za ovim prelijepim 
pticama. Ali, ostale radnje nije bojkotovao, već bi se, istina 
nevoljko, pridružio Isku oko pripremanja bogate gozbe. 
Zaklane, operutane i očišćene u potoku fazane bi nekad pekli 
istog dana i s velikim užitkom jeli njihovo ukusno divlje, malo 

kiselkasto, meso, a nekad bi ih ostavili u kolibu i noću pekli na 
ražnju. 

Istina, ni fazani nisu baš posve glupe ptice pa ih nije lahko 
uhvatiti. Dječacima je to pošlo za rukom svega četiri-pet puta 
tokom ljeta. Treba reći još i to da su najprije pokušali da ih 
love strijelama, ali bezuspješno, te su smislili drugi, uspješniji 
način, pomoću sača. 

No, danas im je lovačka sreća posve okrenula leđa. Kao 
uzinad, nijednog fazana ni na vidiku, niotkud. Nakon dužeg 
priježanja dosadilo im da čekaju za živicom i odlučiše da se 
nadmeću na ljuljaški. 

Ljuljašku bi vezali za najnižu, ali debelu, granu hrasta. 
Potom bi se takmičili ko će koga više zaljuljati 1 odbaciti u 
visinu. Prilikom natjecanja u ovoj disciplini dogodi se mala 
nezgoda. Naime, pošto Bego snažno Zaljulja Iska i odbaci 
veoma visoko, ovaj glavom dotače lisnate grančice hrasta, 
izletje iz ljuljaške, kao da je katapultiran, poletje zrakom, kao 
okrilatio, pa, privučen silom Zemljine teže, najzad aterira, pri- 
zemlji, zviznuvši o tlo, preturi se nekoliko puta i ostade tako 
ležati. Srećom te se pri padu dočekao na noge i, opet, na 
stražnjicu. Tako je sav ceh platila uglavnom stražnjica — ali on 
više ni da čuje za ljuljašku. 

Zabrinut za drugara, Bego se začudi kad opazi kako se 
Isko prestade prenemagati i odjednom đipi na lagahne nožice, 
ViČućI: 

— Zec! Zec! 

Trčao je nekamo, pokazujući rukom prema slamama. 

Iznenađen, Bego se okrenu i ugleda: Bara goni zeca, ravno 
k njima. Stuštila se pa, bi rekao, ne staje na zemlju. Bivala mu 
je sve bliže, a on je, smrtno prestrašen, posustajao. Isko stade 
pred njih, raširi ruke te još više smete i uplaši bjegunca. To 

kuja iskoristi, napravi dugačak skok i nađe se na leđima 
dugouhog plašljivca. 

Bara je ulovila zeca. 

Ali, istog časa pritrča stariji mališan, zviznu kuju po njušci 
te dograbi zeca. Bara tužno zacvilje, stade se natraške izmicati 
i najzad se uputi tamo otkuda je i došla, pored slama pa u vrbak. 
Sve se to odigralo munjevito, brzo, da je Bego samo stajao i 
posmatrao, zapanjen, smušen, ne uspjevši niti progovoriti, a 
kamoli reagovati, umiješati se. 

Drugi se dječak hrvao s plašljivom životinjom i kad ne 
znade kud bi, šta bi, krenu s njom prema Riđuši, skide s nje 
ular pa ga omota i veza zecu oko leđa. Želio je da ga prošeta, 
da se njime poigra, a onda da ga zakolje i da zajedno s drugim 
dječakom pripremi bogatu gozbu. I baš tada na njega krenu 
uplašena, ili zbog nečega naljućena, Zeka, strašnih, iskeženih 
zuba, sva nakostriješena, zakretala je stražnjicu u namjeri da 
se ritne zadnjim nogama. Dječak, zatečen i preplašen, poče 
naglo uzmicati, natraške, spotače se o mravinjak te, nalik 
posječenom stablu, izvali se, gruhnu o zemlju, izravno na leđa. 
Dugouško nije bio veliki, posve odrasli zec, ali ni suviše 
malehan da ne bi znao iskoristiti ukazanu priliku. Odmah skoči, 
jurnu, zape iz sve snage, istrže kraj ulara iz Iskove ruke pa 
strugnu duž Kurjakovine, nedostižno grabeći prema ceriku, 
odnoseći sa sobom i Riđušin ular. 

Tad se dječak munjevito uspravi na noge i nadade bježati 
na drugu stranu, glavom bez obzira, ispred razgoropađene 
kobile. Stigavši pod hrast, kad se malo snađe i pribra od 
nagomilanih uzbuđenja, poče glasno da tuguje za ularom, silno 
zabrinut kako će za njega dati djedu dževab. 

Bego se nasmija te će ti malo pecnuti jarana: 

— To ti je zato što ne držiš dato obećanje. Nije ti bilo 
dovoljno što si Bari oteo zeca, nego si je još onako i udario. 
Božija kazna, drugar. 

Do polaska kući još je dugo pa je Isko uskoro zaboravio i 
zeca, i ular i svoj strah od djeda. Jer dječija duša je takva — u 
jednoj sekundi tuguje, a već u sljedećoj se raduje, i obrnuto. 
Zato dječaci nastaviše ono čega im nikada nije bilo dosta — 
igru i nadmetanje. Na kraju su se još takmičili u konjskim 
trkama i preskakanju potoka na kobilama. Riđuša nije imala 
ular, ali to nije smetalo Isku da je uspješno jaše, držeći se za 
njenu dugu gustu riđu grivu. 

Znam što vas zanima — ko je toga dana bio bolji u kojoj 
disciplini. A baš to vam ne kanim saopćiti jer bi nas to daleko 
odvelo. Nego ću vam radije kazivati o nečemu što je određivalo 
dalju sudbinu kolibe te Beginog i Iskovog noćnog odmetništva 
u njoj. 

I dok su se oni tako fino zabavljali, izvodeći bezbrojne 
vratolomije u Kurjakovini, Beginim su roditeljima u goste 
prispjeli Iskovi roditelji. Riječ po riječ uz kahvu i Iskovi se 
roditelji stadoše koriti domaćinima što im njihov Isko često 
dolazi u goste, na konak, i tako dosađuje. 

— Ni o kakvom dosađivanju ne može biti riječi. Ta svega 
je četiri noći prenoćio kod nas tokom čitavog ljeta — reći će 
Begina majka — dok se naš Bego skoro preselio kod vas. 

Poslije ovih riječi nastade opće čuđenje, usaglašavanje 
stavova i napokon zaključak — kako im se dječaci služe lažima, 
varaju ih, dok noćima izbivaju iz kuća i skitaju ko zna gdje. 
Zato se Iskov i Begin otac o nečemu ukratko dogovoriše pa 
predoše na druge, kako rekoše, važnije teme. 

Predvečer mališani napustiše roditeljske domove, izgo- 
varajući se svaki kako odlazi u goste onom drugom. Roditelji 
ih u tome ne sprečavahu, ali ubrzo za njima krenu i "jedna 

mala straža, mala straža" — njihovi očevi. Sastaše se na istom 
onom mjestu na kome su se netom prije sreli i njihovi sinovi te 
počeše da ih slijede, krijući se iza živica. Ovu malu potjeru 
trag odvede u Kurjakovinu, pravo pod hrast s kolibom i dječa- 
cima u njoj, koji bezbrižno čavrljahu, ni ne sluteći šta im se 
sprema. Iskov otac pažljivo osmotri hrast i kućicu na njemu 
pa, čudeći se graditeljskom podvigu dječaka, samo uskliknu: 
"Vidi, vidi!" 

Dječaci, po običaju, bijahu povukli merdevine za sobom 
te se očevi ne mogoše popeti. Zato ih Ibro, Begin otac, pozva i 
lijepo zamoli da siđu, da pođu kući, a da kazni zasigurno neće 
biti. No, i pored tog obećanja mališani, iz straha od kazne, niti 
se odazvaše niti siđoše, već se pritajiše. 

I dok su roditelji razmišljali šta da čine, jedna nepredviđena 
slučajnost išla im je naruku. Naime, u tom trenu Isko neoprezno 
stade na slabo pričvršćenu, ili ohlabavjelu, dasku, što se nalazila 
na rubu platforme. Ona se otkači i začas poletje, potonu, u 
dubinu. Začu se kako bubnu u nešto — 1 Ibrin prodoran krik. 
Onda dreknu Šemso, Iskov otac: 

— Ma šta uradiste, za Boga miloga! Ubiste čovjeka! 

A zatim sve utihnu. Nastade dug tajac. 

Dječaci su ćutjeli samo svoje srce, kako ubrzano tuče u 
grudima, i od straha ubrzani dah. Pa istovremeno virnuše iz 
kolibe i smotriše nesretnog Ibru. Ležao je poleđuške na zemlji, 
raširenih ruku i nogu, nepomičan. Kraj njega stajaše Šemso, 
držeći se u očajanju objema rukama za glavu. 

Mališani se uplašeno pogledaše, potom Bego briznu u plač 
i poče žurno silaziti. Za njim je nevoljko, u strahu, silazio Isko. 
A kad se obreše na zemlji, stadoše bespomoćno obigravati oko 
Beginog oca. 

— Mrtav je! — vrisnu Bego i udari u glasan plač. 

— Ali... nigdje nema rane... ni krvi?! A i daska je daleko 
od njega! — čudi se prisebniji dječak. 

Šemso suzdržava smijeh, samo pišti, dok Ibro ne odolje. 
Glasno se nasmija, skoči na noge, uhvati oba dječaka za ruke i 
progovori: 

— Bilo je ovo nadmudrivanje između starih lisaca i 
žutokljunaca. Šta mislite, majkovići, ko je pobijedio, a? 

Zatim očevi sinovima izvukoše uši da su se crvenjele 
barem tri dana. I to ne bijaše sve. Čim dođe kući, Begin otac 
naredi Ziji da sutradan obavezno ode porušiti kolibu. 

— Zar da hranim đuturuma u kući, kad ti padneš s hrasta, 
a? — još jednom priprijeti sinu. 

Ovim se završava priča o kolibi, o stogodišnjem hrastu, o 
Kurjakovini, o Isku i, naravno, o Beginim doživljajima vezanim 
za njih. Jer, ljeto je pri kraju, raspust pri kraju; dolazi nova 
školska godina, a s njom i nove dogodovštine i nova uzbuđenja 
— 0 kojima ćete nešto više saznati iz daljeg toka ove priče. 


10. 


Seosko plandište bijaše jedna oveća tratina, preciznije 
rečeno, veličine oko tri-četiri fudbalska igrališta. Nalazi se na, 
otprilike, pola puta između sela i rijeke, četverougaonog je 
oblika i uokvirena živicom. Manji dio livade obrastao je gustim 
žbunjem, koje je kao stvoreno za igru žmurke ili za traženje 
ptičijih gnijezda. Drugi, znatno veći dio, nije pod grmljem i po 
njemu se džilita i pase stoka. On i djeci služi za razne igre: 
eberečke, klis i palu, šurlu i, najčešće, fudbal. Dječaci bi otišli 
u šumu, donijeli iz nje pravne hrastiće ili bukviće i sklepali 
golove. Potom bi budacima obijelili travu, po obijeljenim 
mjestima posuli piljevinu i tako je igralište bilo obilježeno, i 
ličilo je na pravo. Tu lopta nikada nije mirovala, pa se dječija 

graja, od jutra do noći, razlijegala u sve krajeve sela. Seljani su 
tu veliku meraju zvali Svatovsko greblje ili, jednostavno, 
Greblje. Do njega vode tri puta, dva iz sela, treći od rijeke. 
Ono nije ničije vlasništvo ili, tačnije, ono je seoski pašnjak i 
seoski "dječiji vrtić". Još bi ga bilo bolje zamisliti kao kakvo 
gigantsko pozorište, u kome su uloge podijeljene po grupama. 
Dok jedna grupa igra šurle, druga u isto vrijeme igra klisa i 
pale, treća igra fudbal i tako redom, već prema želji i afinitetu. 
Svaka grupa ima svoje navijače, zaokupljena je igrom i slabo 
obraća pažnju na ostale grupe. Kako se tu često održavaju 
konjske i pješačke trke, vučenje konopca, bacanje kamena, 
trčanje u vrećama i mnoge druge zanimljive discipline, moglo 
bi se reći daje Svatovsko greblje mjesto gdje se događaju nezva- 
nične seoske olimpijske igre, čije trajanje nema početka ni kraja. 
Poseban kuriozitet vezan za seosko plandište su grebovi. 
Ima ih na desetine, možda 1 na stotine. Ko to zna? Nikada 
ih niko nije prebrojao, rijetko ko da ih spomene u razgovoru, a 
ono što je svakako najzanimljivije — niko ne Zna čiji su! Ni 
najstariji seljani ne pamte da je tu neko pokopan. Zub vremena 
i ljudska nebriga učinili su da grebovi budu u različitom stanju. 
Dok su jedni očuvani (nalaze se uglavnom pod žbunjem), 
ograđeni kamenovima, s nišanima u obliku turbana, na kojima 
se nalaze turska pismena i simboli, s malo uleknutom zemljom 
po sredini, drugi su samo s kamenovima, ali polupanih nišan- 
-taša ili bez njih, a treći su zajedno s kamenovima bili u potpu- 
nosti prekriveni zemljom — i velom zaborava. Da je tu nečiji 
mezar, svjedoči još samo udoljena zemlja. Sve nove i nove 
grebove otkrivali su dječaci obilježavajući fudbalski teren, 
kopajući kuće ili kazane za šurlu, ili rijući zemlju iz kojih drugih 
razloga. A ; s 
Tajna o zaboravljenim grebovima zagolicala je Beginu 
radoznalost i raspaljivala ionako bujnu maštu. Tim prije što 


niko nije htio, ili nije znao, da udovolji njegovoj znatiželji. 
Ljudi bi samo nemoćno slijegali ramenima, a otac je jedanput 
rekao: "He, beno, ko da bih ja morao znati ko sve leži u kojem 
grebu. Znaš li ti koliki je dunjaluk i koliko je takvih nepoznatih 
grebova!? Nego, pridaj im rahmet, pa gledaj svoja posla." 

A Bego je sve češće posmatrao anonimne grebove i raz- 
mišljao o njihovim stanovnicima. Ko su? šta su?— i zbog čega 
su tako zaboravljeni od živih? — kao da su kakvi zloglasni 
razbojnici! Upitavši jednom prilikom o tome čika-Osmu, dobi 
ovakav odgovor: "Slušaj, dijete, čovjek je čovjek, samo dok je 
živ. Kad umre, odbace ga i zaborave ko staru krpu na smetljištu. 
Živi insani nemaju kad da se bakću mrtvima — jer kad bi inače 
živjeli." 

Naročitu pozornost Bego je iskazivao prema jednom 
ustranu, uz samu živicu, izdvojenom mezaru. Bio je veći od 
ostalih, ograđen velikim kamenovima, i nišan mu je bio 
masivan i bogatije urešen od drugih. Kao da mu je čitao misli, 
čika-Osmo progovori: "Pitaš se ko je ovaj, i zašto je izdvojen. 
Eh, Salih-beg. On je i na ovom svijetu bio izdvojen od onih 
tamo, pa je smatrao da je pravo da tako bude i na onom, drugom 
svijetu. Nego, primjećujem, plaho se nešto zanimaš za ovo staro 
mezarje. Jednom ću ti ispričati legendu o njemu, legendu koja 


nije daleko od istine. Jah, ako Bog da, pa me smrt ne pre- 
duhitri..." 


II. 


Poslije nekoliko kišnih i prohladnih dana napokon je 
osvanuo prekrasan jesenski dan. Na tirkiznoplavom nebu 
razgorijevalo se mlado, ranojutarnje sunce, odašiljajući svoje 
vatrene strelice ravno u Begine oči. Žmirkajući zbog neugodnih 

sunčevih zraka, neprestano zadižući hlače, kako ne bi pale u 
nataložen mulj'i zaostalu vodu, tapkajući za Dikuljom, Bego 
je veći dio puta između kuće i Greblja bio zaokupljen grozo- 
mornim školskim brigama. 

Obuća. Golemi kamen za vratom! 

Prilazeći Greblju, sjeti se čika-Osme i njegovog obećanja. 
Utren zaboravi sve brige, s njima netragom nestade i onaj kamen 
s vrata. Sjećanja na lijepe trenutke provedene s djedom i dalje 
naviru, s njima i starčeve riječi: "Ako Bog da, pa me smrt ne 
preduhitri..."" Dječak se trže i prepade. Toliko je želio da sazna 
tajnu o zaboravljenim grebovima da mu poput blijeska munje 
kroz glavu prostruja zaista suluda misao: "Šta ako smrt stigne 
do čika-Osme prije mene?! Ne, moram požuriti, moram biti 
brži od nje." Pa kao probuđen iz sna, ciknu: =Haje, Dikulja, 
haje, haje!"' Kravica se preplašeno trže, beuknu, kao da mu se 
ruga, osvrnu se pa nehajno produži jednakim korakom. A on, 
kad razmisli razborito, poče da se smije samome sebi i takvoj 
šašavoj pomisli, te glasno reče: "Nisam, zar, takav bahsuz. 
Živjet će djedo Osmo još dugo, dugo..." 

Dio Svatovskog greblja, što ne bijaše obrastao niskim 
rastinjem, bio je poznat pod imenom Veliko greblje, a drugi 
dio, pod grmljem (seljani su ih nazivali hlomnjacima) — Malo 
greblje. Upravo tu, u zabitom kutku Malog greblja, na njegovom 
omiljenom mjestu, Bego zatiče čika-Osmu. Sjedio je na širo- 
kom hrastovom panju, na svojoj janjećoj kožici, čitajući ne- 
kakvu požutjelu, raskupusanu knjižicu. Prilazeći bliže, Bego 
pročita s korica: "Bajke iz hiljadu i jedne noći". Iako mu je na, 
malo pogurenim, ramenima punih osamdeset šest ljeta i zima, 
starca je još uvijek dobro služio vid, čitao je bez naočala. U 
neposrednoj blizini, između grmova, braneći se repom od roja 
muha, više je lizala, nego pasla, oskudnu sprženu travu njegova 
kravica Sivulja. 

Predočiti vam zorno čika-Osmu zaista nije lahko. Za tog 
iznimno zanimljivog starinu ljudi bi govorili da je zdenac pun 
znanja, sjećanja, životnog iskustva i mudrosti. Živa enciklo- 
pedija — što bi se reklo. 

Ali, pođimo redom. 

Rođen je u prošlom vijeku, "prije negoli je Švabo okupirao 
Bosnu", u siromašnoj najamničkoj porodici. Već u šestoj godini 
ostaje bez oca, u sedmoj počinje pušiti, kradući, kako sam kaže, 
od majke kokošija jaja i dajući ih za duhan. "Duhan mi nije 
naškodio", reći će za sebe, ''ali bih svakom preporučio da ne 
puši, ako je to moguće. Nisu svačije zdravlje i japija isti." S 
ponosom tvrdi da je promijenio trinaest gazda i trinaest naj- 
mova. Radio kao šumski radnik, u kamenolomima, na gradnji 
pruga, kao gonič stoke, a sve poslove kojima se bavio, teško bi 
mu bilo i pobrojati. 

Bio je vojnik u Prvom svjetskom ratu, kada se i opismenio. 
Samouk. Prvo je naučio ćirilicu, pa je njoj ostao vičniji do dana 
današnjeg, iako zna i latinicu. Tada je stekao i jednu ljubav i 
naviku — ljubav prema knjizi i naviku za čitanjem. Nikada ih 
nije iznevjerio, nijednu. 

U svom dugom životnom vijeku triput se ženio. Prvi put 
u sedamnaestoj godini. Tu je ženu neizmjerno volio. Za nju 
ima običaj reći da je bila kao džennetska hurija. Ali, što je 
lijepo i dobro, i Bogu je milo — pa ju je ubrzo pozvao k sebi, u 
džennetske bašče. Umrla je od sušice. 

Za drugu u šali kaže da je bila "namet na vilajet". Čan- 
grizalo, tvrdoglava, jezičava. Krupna i snažna. Htjela i odgo- 
voriti, i opsovati, i pobiti se. Hrsuz i hairsuz. Prava napast, pa 
eto ti. "Fala Bogu kad sam je se kurtalisao.? 

Treća je od njega mlađa devetnaest godina. Doveo juje iz 
siromaštine, iz crne bijede. Gotovo da pomru od gladi. Roditelji 

njeni imali trinaestero žive djece. Sve jedno drugom do uha. 
Bili su presretni da im jedno bude manje. Kad bi ga upitali: 
"Kako ti je, Osmo, treća žena?"', on bi, malo osorno, odgovorio: 
=Ta, nije hajvan. Žena ko žena. Ni za pofalit', ni za pokudit'!"' 
Između njih ne bijaše, što se kaže, neke platonske ljubavi, ali 
su se dobro razumijevali i poštivali. 

S prve dvije nije imao djece. Ova, treća, rodila mu četiri 
kćerkice. Sve četiri poudate, i rasute po svijetu. Ostali samo on 
i hanuma mu Esmana, što bi se reklo, kao dvije panjuge. A 
kako ih zdravlje služi, Allahu šućur, nemaju se na šta potužiti. 
Žena ga sluša, dvori, kćerke i zetovi obiđu, pomognu koliko 
mogu, pa kud ćeš bolje. 

Pravo ime mu je Osman, a u selu svi ga oslovljavaju sa: 
Čika-Osmo", ili: "Djedo Osmo". Suhonjav, koštunjav, sme- 
žuranog lica i sitnih žućkastih očiju, s kratkom bijelom bradom 
i rijetkim posijedjelim vlasima, bijaše još u dobroj snazi, vitalan 
i zdravog razuma. 

U selu su ga svi cijenili i poštivali. Ako je trebalo presuditi 
u sporu oko kakve međe, hajvanske štete, bračne razmirice ili 
ma čega drugog, sastavili bi komisiju, na čijem čelu je, oba- 
vezno, djedo Osmo. Znali su ga kao poštenog i nepristrasnog. 
I bez obzira da li se to kome sviđalo ili ne, ono što on presudi 
svi su smatrali najpoštenijom i najpravednijom odlukom. 


12. 


- Merhaba, djedo! — uljudno pozdravi Bego, i krajičkom 
oka spazi nedaleko grupu dječaka; igrali su ćore bake. Među 
njima su se nalazili Iso i Fajko; začudo, Harija nije bilo. 

— Merhaba, dijete! Bujrum, sjedi — obradova se starina 
dječaku i pomaknu se, kako bi mu napravio mjesta kraj sebe. 

Iz pristojnosti djedo Osmo odloži knjigu ustranu i s Begom 
zapodjenu razgovor, koji se, hoćeš-nećeš, stade vrtjeti oko 
grebova. 

— Znam da sam ti obećao ispričati legendu o ovim ovdje 
mezarovima. Čuo sam je od svog rahmetli oca i, koliko me 
pamćenje služi, do sada je nisam nikome kazivao. Grihota je 
obećanje ne izvršiti, jah. 

Bego zinuo, upiljio u starčeve upale, žućkaste očice pa 
niti trepće, niti diše; čuje jedino svoje srce kako od uzbuđenja 
ubrzano odbija: tik-tak, tik-tak. I misli: "Bože, samo da mu se 
sad šta ne dogodi — kap, jali šta drugo." 

Čika-Osmo je mnogo čitao, rado slušao i još bolje pamtio 
priče. Znao ih je veoma mnogo, i rado bi ih pripovijedao onima 
koji bi željeli da ga slušaju. Usto je bio pomalo umjetnička 
duša. I sam je smišljao priče, ne kazujući nikome da su njegove. 
A daje bio doista nadaren pripovjedać,n moći ćete se i vi uvjeriti 
čitajući ovu knjigu. 

Ono što svakako ne bi godilo vašem uhu su mnogobrojni 
arhaizmi, lokalizmi, barbarizmi i druge jezičke natruhe, kojima 
je prezasićen njegov govor. Stoga ću sebi uzeti za pravo da 
njegovo kazivanje malo dotjeram i uljepšam, zamjenjujući neke 
pomalo rogobatne riječi riječima prijemčivijim uhu suvremenog 
čitaoca. 

— Poznato ti je da pokraj našeg sela i danas živi porodica 
begova Vezirlića?— počinje starac retoričkim pitanjem, a dječak 
samo klima glavom, ne želeći da ga prekida i ometa. — E, vidiš, 
ti su begovi potomci loze Vezirlića, koji su živjeli u vrijeme 
kada se događala radnja ove priče. Ne samo da su živjeli, nego 
su 1 njeni direktni akteri. 

Otac Agan-beg imaše dva sina: Isaj-bega i Ali-bega. Eno, 
ono muje mezar, najveći na ovom Greblju, što smo ga nekidan 
gledali. 

— Ali, djedo, zar nisi onda rekao da je ono Salih-begov 
mezar?! 

— Asli? Nego, slušaj, sinko. Važno je da u priči junak ima 
svoje ime. Jer čovjek je čovjek, samo ako ima ime. Štaje čovjek 
bez imena? Manje je važno da li se on zove Ali-beg, Salih- 
-beg, ili nekako drugačije. Za priču to i nije od neke važnosti. 
Pa, neise, eto, neka bude Salih-beg. I ne prekidaj me više. 

Helem, stariji, Isaj-beg, bijaše hairli. U svemu slušaše i 
pitaše oca, ništa ne hoćaše činiti bez njegovog znanja i do- 
puštenja. 

A drugi, Salih-beg, prijek i naopak, razmaženjak i namćor 
od najranijeg djetinjstva. Ali, eto, tako se zar htjelo da čeprkajući 
nešto po temeljima porušenog porodičnog čardaka pronađe 
zakopan veliki ćup zlata. O tome nikome ne hoćaše govoriti, 
već blago dobro sakrije, a tajnu čuvaše samo za sebe. 

I dok Isaj-beg pomagaše ocu u raznim poslovima, oko 
vođenja golemog begovata, dotle se Salih-beg odaje raznim 
porocima. Hazardnim igrama, piću, opijumu i ženama. 

U krčmi kod lijepe vlahinje, krčmarice Janje, nemilice sa 
svojim društvom trošaše i svoje blago i očevo imanje. Agan- 
-beg prvo pokušavaše da ga urazumi, opameti, a kad mu to ne 
polažaše za rukom, odluči da ga odstrani iz porodice kao šugavu 
ovcu, da ga se odrekne. "Sikter iz moje kuće, nesretniče, brukaš 
nam familiju, bančiš i harčiš ono što su generacije Vezirlića s 
mukom i krvlju sticale! Sikter!"" On bi se samo cerekao iza- 
Zivajući oca: "Kao da si ti bio bolji, dok si bio mlad. Čuo sam 
ja za krčmaricu Anđu i one niske dukata što si joj poklanjao, 
hahaha..." Tad bi se otac mašio sablje i zacijelo bi potekla krv, 

da se uvijek, u zadnjem trenutku, ne umiješa gospoja Sajma, 
opravdavajući i štiteći, pa i tijelom, svog razbludnog sina. 
=Prođi ga se bolan, Agan-beže, ta mlad i lud je još. Dat će Bog 
pa će se uozbiljiti i opametiti, makar kad se oženi i udomaći." 

Agan-beg, očito, ne mišljaše tako. Ukliješten između 
gospoje Sajme, koju mnogo voljaše i poštovaše, i takvoga sina, 
ne imaše izbora. Teško se razbolje, leže na postelju i ubrzo 
umrije. Salih-beg življaše sve razbludnijim i razbludnijim 
životom. Stariji brat ga ne mogaše u tome spriječiti. 

Jednom prilikom uzvrati posjetu u Gradačac, svom 
prijatelju po raspusnom životu, po bekrijanju, nekom mladom 
begu Gradaščeviću. Iz Gradačca produže u Tuzlu kod još 
jednog, zajedničkog, jarana. Tamo upozna mladu, lijepu i 
bogatu begovicu Ismihanu, iz poznate begovske loze Tuzlića. 
Smrtno se zaljubi u nju te joj se počne predstavljati kao lijepo 
vaspitan, pametan, neporočan i bogat koljenović. Djevojka, 
ništa ne sluteći, naivno povjerova, upeca se na Salih-begovu 
udicu, pa uskoro padnu zaruke. Onda mladi beg počne 
nezapamćene pripreme za bogatu, kraljevsku, svadbu, u 
ozbiljnoj namjeri da se oženi s mladom Ismihanom, najljepšom 
i najbogatijom udavačom u cijeloj tadašnjoj Bosni. Ali u 
Tuzlićku bijaše zaljubljen i njegov lažni jaran, mladi beg 
Gradaščević. Smatrajući da će znatno povećati svoje izglede 
kod djevojke, i iz zavisti, eliminiše li Salih-bega, izdade ga, 
ispriča begovici sve o njegovim porocima, nastojeći pritom da 
ga prikaže još crnjim, nego što je inače bio. To je djevojku 
silno pogodilo te ti odmah raskine zaruke i na birden se razbolje 
od tuge i sramote. Tad u djevojci uskrsnuše prkos i ponos, stade 
se naglo oporavljati pa, uinad svima, odluči da se uda u Banju 
Luku, za Hasan-bega Ibrahimpašića. O njemu bijaše mnogo 
bolje obaviještena negoli o Salih-begu, i ne hotijaše propustiti 
dobru priliku. 

Saznavši za to, Salih-beg unajmi špijuna, dobro ga plati i 
zatraži da ga obavještava o svakom djevojčinom koraku, o svim 
njenim namjerama i postupcima. Špijun bijaše Ismihanin bliži 
rođak te mu djevojka diskretno povjeravaše sve, i najskrovitije, 
tajne. Bio je prebogato nagrađen i zato veoma revnostan. Pre- 
nosio je mladom silniku sve, pa i najsitnije detalje iz Ismiha- 
ninog života. Tako prenese i vijest kad će djevojka biti 
isprošena, koliko će biti svatova u prošnji, kojom maršrutom 
će se kretati do Banje Luke, gdje kane noćivati i druge poje- 
dinosti, koje bi mogle zanimati mladog bega. U haberu je stajalo 
da će svatovi svratiti u Doboj i u Tešanj. Iz Tešnja bi s prvim 
mrakom krenuli prema Prnjavoru, gdje namjeravaju konačiti 
na imanju mladoženjinog oca. Na tom putu trebali bi proći 
kroz naše selo, upravo preko ove livade. 


13. 


Tri dana prije negoli će svatovi naići, mladi Salih-beg okupi 
svoje društvo. Sve asi momke, što bi se reklo, od zla oca, od 
gore matere. Usto prikupi i mnogo slugu i svakojake fukare — 
jer beg bijaše odlučio da dobro odriješi kesu, i da svakog momka 
isplati čistim zlatom. Tri dana su se na ražnjevima okretali 
volovi i ovnovi. Tri dana se jelo pečeno meso, točilo vino i 
rakija, pjevalo, pocikivalo i harlaukalo. A trećeg dana predvečer 
beg isplati svakog momka, kako je i obećao. Zatim im naredi 
da ubuduće imaju biti disciplinovani i slušati samo njegove 
zapovijedi. Momci turiše Zlato u bisage, pojahaše dobre konje, 
sidoše do ove poljane i tu zauzeše busiju, kako je mladi beg 
zamislio. 


Spuštala se jesenja noć, posrebrena mjesečinom da si vidio 
igle brati. Ako bi neko birao vakat u koji bi morao da umre, tad 
sigurno ne bi izabrao ovu, čarobnu, noć. 

U vremenu koje dijeli akšam od jacije ukaza se ispred 
busijaša šarena svatovska povorka. Čuo se žamor i sporadični 
pucenji pušaka. Svatovi dojezdiše do pola tratine i iznenađeni 
zastadoše. Bijaše zapriječena žiokama. U tom času pred njih 
iskoči Salih-beg na konju, s desetak svojih najvjernijih jarana, 
te podviknu koliko ga grlo nosi: 

"Neka istupi vođa svata, želim razgovarati s njim!" 

Šta želiš, delijo? Ja sam vođa svata. Dođite da vas 
nagradimo — pa nam otpriječite put. Žuri nam se, dug nas put 
čeka." 

Mi ne želimo drugu nagradu — osim nevjeste. Predajte 
nam mladu i možete ići s mirom." 

"Je I" se vi to šprdačite s nama?! Ako je zlato u pitanju, 
samo recite koliko treba, odmah ćemo vam namiriti.? 

=Ne želimo zlato — već samo nevjestu — ili ovuda nećete 
proći. Kad je o zlatu riječ, uvjerit ćete se da smo ljudi. Zato 
recite koliko da mi vama damo za mladu, i za sve vaše troškove, 
pa se mirno vratite otkuda ste došli." 

Iza Salih-bega počeše iskakati konjanici iz busije i redati 
se u borbeni poredak, prepriječivši tako put svatovima — ko- 
njima i svojim tijelima. 

"Ama, ljudi, šta vam je?! Urazumite se. Znate li da nam 
obraz i čast ne dozvoljavaju da se vratimo bez nevjeste?! Nego, 
hajde da se nagodimo ko ljudi, pa nas propustite, žuri nam se", 
očajnički pokušava da izgladi stvar vođa svat 
vrag odnio šalu. 

Ako nam ne date nevjestu, onda se bijte s n 
ha!...", zacereka se izazovno Salih-beg. 


a, uvidjevši daje 


ama, haha- 

Kao pucanj groma odjeknu prasak nečije puške, zagluši 
begovo cerekanje i raspara gluhu noć. Zrno fijuknu kraj glave, 
omaši ga, ali istovremeno iza njega jauknu jedan busijaš, pre- 
samiti se, pa skliznu s konja na zemlju kao vreća pijeska. Bijaše 
to onaj fitilj na koji se čekalo da potpali bure baruta. 

Kreševo je moglo da počne. 

S obje strane zapraštaše puške, prasak im se pomiješa i 
stopi s jaucima i kricima, da bi se odmah sudarile i ukrstile 
sablje krivošije, konjanici se izmiješali — te se čuo samo jezivi 
huk krvave bitke. Pripadnici jednog ili drugog tabora toliko 
bijahu poneseni žarom borbe da nisu ni pomišljali na bjekstvo. 
Postojale su samo dvije mogućnosti: ubiti — ili biti ubijen. 
Nijedan ranjenik, koji bi pao s konja, ne bi imao nikakvu šansu 
da preživi pod mnogobrojnim, teškim kopitima razigranih 
konja. U početku bijahu grupne borbe, pa kako su se borci 
prorjeđivali s obje strane, sve je više bivalo pojedinačnih dvo- 
boja, pravih junačkih mejdana. 

Krvavo kreševo trajalo je do iza ponoći — kada ostadoše 
još samo dva borca. Dugo su se tražili, našli i ukrstili sablje. 

Salih-beg i Hasan-beg. 

Dva mlada bega, dva koljenovića, dva suparnika, dva za- 
krvljena neprijatelja, dva ljuta arslana. 

Posmatraše ih još jedino očajna nevjesta — mlada, lijepa i 
bogata begovica. 

Bilo je to više od borbe na život i smrt. Ulog je ona, Ismi- 
hana, Tuzlićka. Ko pobijedi — i preživi — zaslužit će je; i osvojiti. 
Oba bega bili su vješti i dobri mejdandžije. O, kakva je to 
žestoka, očajnička, borba bila! 

Kad polomiše britke, krvave sablje, Salih-beg potegnu iz 
čizme skriven nož, vješto ga hitnu — i pogodi Hasan-bega, pravo 
u srce. 

A da vidiš Tuzlićke djevojke! 

Kad to spazi, ciknu kao guja u procjepu, dograbi prvu 
sablju s mrtvog borca i jurnu na Salih-bega. On to u početku 
shvaćaše za šalu; a kad ga ona dohvati jednom po mišici, drugi 
put po stegnu, i kad osjeti toplotu vlastite krvi, tad shvati da je 
cura plemićkog soja i da je vična sablji. Svom snagom i vješ- 
tinom pođe u napad, ali je begovica dugo odolijevala, uzmicala, 
pokušavajući uzvratiti. Puhala je, plakala, vrištala, borila se 
kao lavica, kidišući na njega, zaslijepljena neopisivom količi- 
nom očaja i mržnje. Najzad jednim vještim zahvatom izbi joj 
sablju iz ruke, razoružanu, dohvati oko pasa, baci preda se na 
konja i jurnu prema svome čardaku. 

Djevojka istrže tajni nož iza pojasa, naglo se okrenu, pa 
ga svom silinom sjuri Salih-begu ravno u grudi— do pozlaćenog 
balčaka. Potom se vrati, prebaci mrtvog Hasan-bega preko 
jednog konja, uzjaha drugog, tužno osmotri krvavo razbojište 
— 1 krenu lagahno u noć. 

Porodice poginulih su se složile da svi mrtvi budu pokopani 
na mjestu gdje su i poginuli. Pet dana i pet noći pokopavahu 
mrtve. Tada bijaše običaj da svi koji su poginuli u borbi budu 
sahranjeni u odori u kojoj su i stradali, s nesapranom krvlju, sa 
svim ličnim stvarima, oružjem i opremom. Tako se i postupilo. 
Tako se dogodilo da i zlato, dobiveno kao nagrada od Salih- 
-bega za učešće u borbi, bude pokopano zajedno sa svojim 
vlasnicima. 

Od tada su ljudi ovu livadu prozvali Svatovsko greblje i 
taj naziv sačuvan je sve do dana današnjeg. 

To bi bila legenda o Svatovskom greblju. Za njega je 
vezana još jedna legenda i, ako Bog da, dijete, jednom prilikom 
i nju ću ti ispripovijedati — obeća djedo. 

Zanesen, očaran, djedinim pričanjem, unesen u taj neobični 
svijet, o kome govori legenda, Bego se sporo vraćao u stvarnost. 

U tome mu je pomoglo, gotovo ga uplašilo, šuštanje Živice iza 
njihovih leđa. Brzo je skočio, preskočio bogaz, kad tamo: Iso 
grabi lagahnim nogama i već zamiče za drugu stranu Živice. 
Bego se zamisli. Bilo mu je krivo što je pritajen iza Živice 
legendu o Svatovskom greblju čuo još neko. Pa da je ko — već 
Iso. 

— Šta je to tamo šuštalo? — pita čika-Osmo. 

— A, zec, djedo. 

— Pa šta bi? Ufati I? ga? 

— Jok, djedo. Pobježe za živicu. 


14. 


Teško je pronaći prave riječi kojima bi se iskazale sve 
strepnje, sav strah i stid, koje je Bego pretrpio tog dana, dok je 
bos stajao u stroju. Uzalud je rogačio oči ne bi li još nekog od 
drugova vidio bez obuće. Uzalud. Bosonog je još samo Mato, 
drug iz magareće klupe. Ostali dječaci su im rado prepustili 
začelje, bez borbe. Bosonogi gledaju preda se, pokunjenih gla- 
va, kao krivci. Iso se uzvrpoljio, neprestano se okreće, pogleduje 
u njihove bose noge i zlobno se smjehulji, likujući, unaprijed, 
zbog batina koje će dječaci bez obuće dobiti. Vidi se: gori od 
nestrpljenja da ih prijavi učitelju, a nema petlju. 

Učitelj ih, najzad, upušta. Kazna će, sigurno, uslijediti u 
UČIONICI. 

Duševne patnje se nastavljaju. Časovi se otegli kao godine, 
vječnost. Svaki put kad bi učitelj zraknuo pogledom magareću 
klupu, Bego bi pomislio: "Evo, sjetio se, sad će me prozvati 
zbog obuće, izvesti pred razred i kazniti; Iso će likovati, a drugi 

đaci će se smijati." Još kad ga učitelj prozva: "Bego, ustani"', 
nešto ga štrecnu u srcu, uzburla mu u stomaku, noge se odsje- 
koše te se jedva uspravi. "Reci nam gdje je održano Drugo 
zasjedanje Avnoja?" Poslije ovih učiteljevih riječi dječaku malo 
odlahnu, mada su mu se noge i dalje tresle, a zubi cvokotali 
dok je odgovarao: "U Jjj... ajcu.?? "Dobro, što tije, Bego, jesi li 
bolestan?..."? €N... nisam."? "Dobro-de sjedi", blago će učitelj, 
opazivši koliko je dječak ublijedio. Bio se pobojao da mu se 
šta ne dogodi — da padne u nesvijest ili da počne povraćati. 

Napokon, nastava je završena. Učitelj ih pušta kućama. 
Bego kradom uhvati kiseo izraz Isinog lica — odavalo je neiz- 
recivo razočaranje zbog takvog epiloga. 

Harija nema u školi, zbog zubobolje. Obrazi mu natekli 
kao da ga izubadao roj pčela, te mu majka stavlja obloge i 
kuha nekakve čajeve kako bi skinula otok. Zato se Iso pripio 
uz Fajku kao pijanac uz plot. Požuruje ga, kako bi bili Begi 
stalno za petama, nešto mu povjerljivo šapuće i, s vremena na 
vrijeme, zaklepeće se od zajedljivog smijeha. Nikako ne može 
pregorjeti što učitelj nije kaznio Begu pa grozničavo razmišlja 
kako da mu napakosti. 

Bego grabi kroz polumrak, često se osvrće i vidi da ga 
Iso, taj žgoljavi zloduh, prati ustopu. Štaviše, čini mu se da 
osjeća njegov dah na svome zatiljku. Ali, eto, posve je blizu 
mektebić i raskršće, skrenut će lijevo i otarasiti se napasti. 

Iz razmišljanja ga trgnu duet dječijih kreštavih glasića: 

"Bego, magarac, tupi, glupi, 

sjedi bos u magarećoj klupi!" 

U Beginoj se duši uskuhaše snažna osjećanja, od kojih je 
najsnažnije osjećanje nepravde, što mu je nanose bez ikakvog 
povoda. Mogao bi da ih prijavi učitelju, ali tu pomisao prezrivo 

potisnu i zastidje je se. Takav postupak smatrao je nedoličnim, 
a tužibabe slabićima — poput ovog Ise. Svaku nepravdu i bilo 
čiji zulum podnosio je dostojanstveno, odupirući im se u gra- 
nicama vlastitih mogućnosti. 

Dok u magnovenju razmišlja šta da uradi, svaka riječ iz 
Isine i Fajkine pjesme rugalice zabada se u njegovu dušu poput 
otrovne strelice, izazivajući ljutnju i bijes. Bijes je narastao, 
obuzimao ga svega, tjerao mu krv u lice, paralizirajući razum. 
Ličio je na robota kojim upravlja bijes. Stoga se mehanički 
okrenu, sačeka Isu, pa mu zavuče lakat pod rebra, tako snažno, 
od čega se ovaj zagrenu u pola riječi, jauknu i stropošta, kao 
gromom ošinut. Bosonogi ravnodušno posmatraše sklupčanog 
protivnika kako se premeće i jauče, nastojeći doći do daha. 
Pritom je sasvim zaboravio na drugog dječaka, što ovaj iskoristi 
i u jednom skoku nađe mu se na leđima. Kao kakva kliješta 
osjećao je Fajkine ruke oko vrata. Pokuša da ga se otrese, zbog 
čega obojica ljosnuše na tvrdi makadam. Pao je poleđuške na 
protivnika te je ovaj izvukao deblji kraj. Čelični zagrljaj načas 
popusti, a bijes u njemu udvostruči snagu, što mu omogući da 
u tili čas tušira Isinog tjelohranitelja. Pa, nesvjesno, jednom 
rukom poče da ga davi, a drugom da grebe po njegovom nosu 
i ustima. Fajko to iskoristi pa ga očajnički ujede za dlan, ispod 
samog palca. Mali sjekutići dobro zasjekoše u mehko tkivo; 
Bego jauknu i skoči s protivnika kao oparen. Samo tren mu je 
trebalo da se pribere od fizičkog bola pa onda stade da šutira 
dječaka na zemlji, kao da je fudbalska lopta, Plačući i vrišteći 
Fajko se nekako izgobelja, nasadi na noge te,. gotovo četve- 
ronoške, nadade panično u bjekstvo. Za njim podvi rep i Iso pa 


se dječaci u tren oka izgubiše u mraku, što se dobrano već bio 
uhvatio. 

Dječak je odlučio da na seosko plandište ponovo potjera 
Dikulju a ne Zeku. Povod za takvu odluku i ovaj put je čika- 
-Osmino obećanje — da će mu ispripovijedati još jednu legendu 
u vezi sa Svatovskim grebljem. 

Donekle je bio rasterećen straha od učiteljevih kazni, 
shvativši da je učitelj nekako naročito obziran prema njemu, 
premda nije mogao dokučiti šta je tome stvarni razlog. Nanova 
se mogao u potpunosti skoncentrisati na učenje. Ponovo je 
usvajao gradivo kao od šale. Tako je otpao još jedan strah: da 
bi mogao otići u školu nespreman, ako bi ga učitelj prozvao da 
odgovara. 

Bego je zavolio Greblje otkad ga je upoznao, kao i čitava 
Polja, svoje malo kraljevstvo. Ovaj komad zemlje bio je nešto 
posebno, zamišljao ga je kao srce Polja, srce njegovog kra- 
ljevstva — pa je zavređivalo i naročitu ljubav. 

Otkako je čuo legendu i saznao tajnu o zaboravljenim 
grebovima, naprosto je ludovao za njim. U grebovima kao da 
nisu počivali anonimni mrtvaci, već dobro mu znana lica. U 
glavi je stvorio jasnu predodžbu o mjestu i vremenu u kome su 
živjeli, kao daje i sam njihov suvremenik. Njihove misli, želje, 
namjere, postupci, običaji, govor; pa njihova odjeća, oružje, 
oprema, konji; njihove strasti: ljubav, mržnja, ponos, čast, 
junaštvo, sve, baš sve, činilo mu se zbirom dobro poznatih 
kockica, od kojih je u svojoj glavi uredno slagao jasnu cjelinu. 

Kao da skriven iza prvog žbuna, iz neposredne blizine, u 
noći punoj prosutog mjesečevog srebra posmatra uzbibanu 
gomilu ratnika i konja, blijesak ukrštenih sabalja na mjesečini, 
uspušenu krv na bijelim koporanima, odsječene glave s tur- 

banima, kićankama i, kao kravlji repovi, dugim perčinima; kao 
da sluša krvavi eho bespoštedne bitke: zasoptalost i tužno njiš- 
tanje pametnih životinja, škrgut zuba i cilik čelika, jauk i vapaj 
ranjenih i roptanje umirućih. Kao da gleda Salih-bega i Hasan- 
-bega, zaustavljene u pokretu, s balčacima polomljenih krivo- 
šija, s ukrštenim pogledima punim mržnje, očaja i nade; a pored 
njih, pod bijelim duvakom, mladu i lijepu begovicu, Ismihanu, 
što u očajanju lomi prste pod besmislenim skupocjenim prsteno- 
vima. Kao da je sliku te bitke vidio okačenu na nekom Zidu. 
Smio bi se zakleti da ju je vidio. Samo, kada i gdje? 

Ali, ne. Sam ju je naslikao — u svojoj glavi. Jednom i za- 
uvijek. 

Došavši na Greblje, bio je preneražen i šokiran onim što 
je tu zatekao — da su mu od tuge suze potekle iz očiju. 

Tri mezara na Malom greblju bijahu sasma raskopana, a 
zemlja, kamenovi i kosti izmiješani i neuredno razbacani oko 
njih! 

Kraj raskopanih grebova stajao je djedo Osmo. Dugo nije 
mogao da progovori, samo je tužno vrtio sijedom bradom. Kad 
je u sebi odšutio tugu, starina okrenu dlanove k nebu, prouči 
"Fatihu" za dušu mrtvih pa progovori sjetnim glasom: 

— Uistinu je grihota uznemiravati mrtve i skrnaviti njihove 
grebove. Allah će strogo kazniti bezbožnike za njihova bez- 
božnička djela. 

— Djedo Osmo, misliš li da su to uradili ljudi? — upita 
Bego skrhanim od bola, jedva čujnim, glasom. 

— Pa, dijete, ne priliči im baš da se tako zovu. Ali, samo 
ljudska pohlepa može navesti ljude da učine takvo nedjelo. 
Vjerovao sam da osim mene niko ne zna tajnu ovih grebova. 
Očito sam se prevario. 

— Ali... zbog čega, zbog čega su to učinili?! 

— Zlato. Tražili su prokleto zlato! Samo, ko god da je to 
učinio — budala je. Ako se u njima i nalazilo zlato, kao što 
legenda kazuje, ono je davno, davno iskopano. Jah! 

U Beginoj glavi rojile su se misli poput komaraca u moč- 
vari i sve se završavale samo jednim pitanjem: ko li je to učinio? 
Ko li?! Konačno se misli spletoše u jedan logičan slijed i po- 
rodiše jedino mogući odgovor — Iso! Dječak se lupi prstom po 
čelu te pomisli: "Kako se toga nisam odmah sjetio? Iso je, 
skriven iza živice, slušao čika-Osmino pričanje. Samo je još 
on mogao znati tajnu o zakopanom blagu. Kome li ju je odao? 
Ko su saučesnici?" 

Dok su Dikulja i Sivulja složno čopkale oskudne travčice, 
Bego i Osmo su sjedili na temeljima nesuđene škole, svaki 
duboko zakrabuljen u svoje misli. 

O čemu je tako duboko razmišljao djedo, može se samo 
nagađati. A da je dječak intenzivno razmišljao o tome kako da 
zaustavi vandale i spriječi dalje vandalizme, zbog kojih ni mrtvi 
nisu mirni u svojim grebovima, posve je izvjesno. Zapravo, on 
je već odlučio sve poduzeti kako bi ih spriječio u tome, pa 
makar ga to koštalo šta mu drago. Ali kako? Mogao bi ih 
prijaviti učitelju, ili hodži. Još bolje da ode u milicijsku stanicu 
i da ih tamo prijavi. Nije volio tuživanje, ni tužibabe. Ali ovo 
je nešto posve drugo, nisu ovo obične školske začkoljice. 
Svakako bi ih nekome prijavio da se nije sjetio nečega važnog, 
što ga je mnogo rastužilo. Kome god da ih prijavi, pitat će— ko 
ih je vidio? Postoje li svjedoci? Jer nikoga ne možeš optužiti 
ako nemaš svjedoke. Bego ih nije imao. 

Međutim, u jedno je siguran — ni po koju cijenu neće 
dozvoliti dalje skrnavljenje grebova. Ni po koju cijenu— i kvit! 

Beginu sumnju učvrstila je činjenica da jutros na Greblju 
nema ni Ise, ni Fajke, ni Harija. 

A oni su se dali na posao. U namjeri da što bolje prikriju 
svoje nedjelo, selom su širili vijest kako su se neki mrtvaci na 
Svatovskom greblju povampirili, raskopali svoje grebove, izašli 
na ovaj svijet i, eto, sad bi se moglo svašta dogoditi! Vijest se 
proširila selom brže od požara i odjeknula poput bombe, iza- 
zivajući kod mnogih zaprepaštenje i strah. Njihovoj izmiš- 
ljotini svako bi dodavao i nešto svoje, kao začin, pa bi tako 
nastale različite verzije iste priče, čudesne i zastrašujuće. Jedni 
su tvrdili da je to Božiji znak pred smak svijeta, Kijamet. Drugi 
su nagađali kako će se zasigurno i ostali mrtvaci povampiriti i 
krenuti s Greblja u selo da ljudima piju krv, napose maloj djeci. 
Treći su već tražili glogov kolac, šiljili ga i, za ne daj Bože, 
stavljali iza kućnih vrata. 


16. 


— Vidiš, dijete, ove u travu zarasle temelje na kojima sada 
sjedimo — prenu Begu starčev promukao glas. — Na njima je 
trebala da bude naša osnovna škola, a na onim, vidiš tamo, 
trebala se nalaziti srednja poljoprivredna škola. E, za njih je 
vezana legenda koju sam ti jučer obećao ispričati. Uvijek sam 
mnogo držao do obećanja. Jer, upamti, goveda se vežu za 
rogove, ljudi za riječ. 

Mališan se silno obradova. Nije sumnjao u djedinu 
iskrenost, no sam ga nije htio podsjećati na dato obećanje, kako 
mu ne bi dosađivao i zanovijetao. 

— Odmah poslije Drugog svjetskog rata Narodni odbor 
našeg sela, u kome su bili sve partijci, i ovaj naš Ahmet-beg 
Vezirlić, koji ne bijaše partijac, odluči da se škole prave baš 
ovdje, na Greblju. Svi komunisti za — ama beg protiv. Navikao, 
zar, kao i njegovi preci, da naređuje, da njegova uvijek bude 
zadnja. Ama, zaboravio naš bego da su begovska vremena 
prošla, pa navalio da se škola pravi gore u selu, gdje se danas i 
nalazi. Oni njemu lijepo navode razloge: te zemlja nije ničije 
vlasništvo, te na domak je selu, te pristupačna sa svih strana i 
prostrana, te mogućnost da se tu izgradi nekakav budući mjesni 
centar, ali jok. Ahmet-beg zaintačio, pa i on navodi svoje raz- 
loge. Kao prvo, gdje se to vidjelo da se škola pravi na greblju, 
i to, kako je tvrdio, na šehidskom greblju. Drugo, ako će škola 
da služi selu, onda treba i da se pravi usred sela, a ne daleko od 
sela, na ovom Greblju; kao da će u nju ići mrtvi, a ne živa seos- 
ka djeca. I treće, ako je u pitanju vlasništvo, eto, on će odbosti 
komad svoje zemlje u samom centru sela. A komunci se samo 
smješkaju pa vele: "Dobro, eto imamo dva prijedloga — pa 
stavimo ih na glasanje." Tako naš bego u prvoj političkoj borbi 
s komunistima doživi težak poraz, s kojim se nije nikad mirio. 

Helem, seljani otpočnu pripreme za gradnju. Navezoše 
kamen, ciglu, pijesak, kreč i drugi građevinski materijal. Eno, 
one četiri velike jame bile su krečnice. Sagrade temelje te otpo- 
češe Zidati. 

Ali, ne lezi, vraže! Što bi majstori u toku dana sazidali, u 
toku noći sve bude porušeno, do temelja. Ličilo je na zidanje 
Skadra na Bojani, kao u onoj narodnoj pjesmi. Trajalo je tako 
danima — naduravanje majstora zidara i nepoznatih mračnih 
sila. Noću bi se s gradilišta čuli udarci pijuka, zveket lanaca, 
kakotanje kokošiju, blejanje marve, jezivi krici, zapomaganja, 


83 


kao da gule žive insane. Neki su iz pristojne udaljenosti pos- 
matrali plamsaj i iskrenje velikih vatara — oko kojih su igrala 
kola bijelih duhova. Svi su se slagali u jednom — bili su to 
balovi duhova i vampira. NAPONI 

Ujutro kada bi majstori i irgeti došli na posao, vidjeli bi 
grozomorne prizore: ostatke golemih vatara, velike lokve krvi 
pomiješane s ljudskom kosom i s ljudskim kostima, bilo je čak 
i ljudskih lobanja, pa nekakve starinske sprave za mučenje, pa 
krvave noževe i kliješta, pa počupane ljudske zube. Cega sve 
tu nije bilo! 

Niko živ, pa ni komunci, ni za kakvo blago svijeta, ne bi 
se odvažio da noću čuva gradilište. 

Sad se Ahmet-beg smjehulji pa će pobjedonosno reći: 
Nisam li vam govorio da je bedastoća praviti škole na še- 
hidskim mezarlucima!" Tako poravna rezultat s komunistima 
na jedan prema jedan, i ponovo zadobi ugled i povjerenje 
seljana. Zatim poljoprivrednu školu izmjeste u jedan udaljen 
grad, a osnovnu sagradiše u selu, na Ahmet-begovoj parceli. I 
bijaše po onoj narodnoj: ""Veži konja gdje beg kaže, pa makar i 
krepao.? 

I tako, drago dijete, od nesuđenih škola na Greblju ostadoše 
samo ovi temelji, zarasli vas u korov, i legenda koju si upravo 
čuo. 

— Bego, o, Bego! Dođi da igraš s nama fudbal. Baš nam 
fali jedan igrač — zovu mališani s improvizovanog fudbalskog 
igrališta. 

— Nemam sad kad. Drugi put — odgovori dječak i ustade u 
namjeri da bolje razgleda dobro poznate temelje, ali sad, poslije 
čuvene legende, posve drugim očima. Istog trena starac ga 
uhvati Za ruku i ponovo posadi na isto mjesto. 

— Sačekaj, priča još nije sasvim gotova. Ima i ništa manje 
zanimljiv dodatak. Znaš li Ševku Balabana? 

— Znam, djedo, kako ne bih znao. 

—E, vidiš, zovnem ti ja njega nekoliko godina poslije sebi 
na kosidbu. 

Za ručkom započesmo razgovor o tome kako su duhovi 
rušili ove škole, kad će ti on meni: "Nešto bih ti ispričao, ama, 
zdravlja ti, nemoj dalje da se širi. Ja čvrsto obećam, a on nastavi 
kazivanje: "Škole nisu rušili nikakvi duhovi, ni šehidi, već 
obični ljudi. Mi, begove sluge i plaćenici." 

A Ševko ti je vazda bio Ahmet-begov sluga i čankoliz, 
kao što je i dan danaske. 

Ma šta pričaš", zinuo ja od čuda, "'a krv, a kosa, a ljudske 
kosti i zubi, a!?...? "Hahaha... hahaha"', koceni se Ševko od 
smijeha, drži rukom za stomak, dok mu na oči frcaju suze ko 
purci na vatri. Kad ga prođe nagon za smijanjem, obrisa 
košuljom suzne oči pa će ti meni: 'E sad ću ti, beli, ispričati 
sve kako je bilo. 

Kad ono komunisti odlučiše da prave škole na Greblju, 
Ahmet-beg umalo što nije na birden crknuo, jali šenuo pameću. 
Noćima ne spava. Hoda po avliji sav ispamećen. Zalazi u 
prostorije za poslugu, u staje i obore, hoda i priča sam sa sobom: 
E neće, vala, biti ni kako partizančine kažu, neće... šumnjaci, 
komunjare... neće, ili se ja ne zvao Ahmet-beg, već Jovan-beg!? 
Pa pozove svoje najpovjerljivije ljude te s njima skuje neobičan 
plan. Imao je i dva plaćena špijuna među komunistima. Plaćao 
nas je hranom, uglavnom s malo kukuruznog brašna i krompira, 
koji su u tim gladnim godinama Zlata vrijedili. 

Ljudske kosti i zube smo uzimali noću iz starih, veoma 
starih mezarova, kosu sakupljali kad bi se ko ošišao, zatim 
bismo uzeli kokoši, katkad koje brave, bijele čaršafe, slamu i 
sve drugo, što nam je bilo potrebito. Živinu i brave bismo 

poklali na temeljima škola, pa bismo u lokve tople krvi stavljali 
lobanje i druge ljudske kosti, zube, pribor, izmiješali s njom 
kosu. 

Zapalili bismo slamu i granje, umotali se u bijele čaršafe, 
alatom porušili sazidane zidove, a zatim, igrajući kola oko 
vatara, udarali lancima u tepsije, ispuštali jezive krike i dizali 
takvu urnebesnu graju— od koje se i nama dizala kosa na glavi. 
Danju bi nas, opet, slao po selu da uvjeravamo narod kako 
svatovski šehidi ruše škole — zato što se podižu na njihovim 
mezarlucima. I da ne zaboravim, beg nam jednom kazivao kako 
je u onom najvećem mezaru na Svatovskom greblju pokopan 
nekakav njegov davni predak. Bio je to sigurno snažan razlog 
da je bio tako uporno protiv gradnje škola na tom mjestu." 

Da to ne čuh od Ševke, ja bih još uvijek vjerovao u istinitost 
ove legende. To samo govori kako su ponekad čudni putevi 
nastanka pojedinih legendi. Jah. 


177. 


Noć je obukla crnu neprozirnu haljinu i pod svoje skute 
sakrila četiri tajanstvene prilike. Njen prijatelj mjesec otputovao 
na dugo službeno putovanje, što je družini pod njenim okriljem 
itekako išlo u prilog. Radi potpune diskrecije četvorka se nije 
kretala putem, već preko njiva, ispod živica, tiho, bez riječi, 
pretvorivši se u četiri Žive sjene. 

Pošto stigoše do središta žbunja na Malom greblju, Iso se 
jedva čujnim glasom obrati najstarijem dječaku: 

— De, Cerime, posvijetli da pokupimo skriveni alat. 

Iso se bio toliko uplašio da su mu zubi cvokotali, a noge 
klecale; krajnjim naporom se suzdržavao da ne zaplače. O, koli- 

ko se samo puta u toku ove dvije noći gorko pokajao što se 
uopće upustio u ovako opasnu avanturu. Ali sad je kasno za 
kajanje, treba stisnuti zube i izdržati. Kad nađu zlato, brzo će 
zaboraviti ove strahove, bit će bogat, veoma bogat. Čitavog 
života neće ništa raditi, niti će ići u školu, u tu mrsku, bezveznu 
školu. Samo će uživati, uživati, uživati. 

Ćerim, trinaestogodišnji dječarac, u selu dobro poznat po 
delikventnom ponašanju, pristao je da učestvuje u potrazi za 
zlatom, uz određene uvjete. Prvo, on će biti vođa i svi ga moraju 
slušati i poštivati. Drugo, on neće kopati, već će obezbijediti 
ručnu lampu i samo će svijetliti, dok oni budu radili. I treće, 
njemu će pripasti polovina, a njima trojici druga polovina od 
ukupno pronađenog zlata. Iso, Fajko i Hari nisu imali izbora, 
pristali su. 

Grebove su odlučili kopati redom. 

Pošto su pethodne noći raskopali tri, sad je na redu četvrti 
pa zatim dolazi onaj najveći — Salih-begov. 

— E tu će da bude blaga! — uvjeravao je i podsticao Iso 
družinu, zadovoljno trljajući dlan o dlan. — Ta onje beg, plaćao 
je tolike svoje ljude, i možete zamisliti koliko ga je imao za 
sebe. 

U ovom kratkom vremenu, otkad je čuo legendu, Iso je 
samo maštao o blagu. O tome da postane bogat. Učitelja danas 
u školi uopće nije čuo. Ne bi se mogao sjetiti ni jedne jedine 
riječi s njegovog predavanja. Čak nije siguran ni da ga je vidio. 
A da ne bijaše onih gadnih batina, dobivenih od Bege, ne bi sa 
sigurnošću znao ni da li je uopće bio u školi. 

Tako je bio zaokupljen blagom da ga je i sanjao. 

Kao, raskopali oni Salih-begov mezar, a u njemu mnogo 
kesa punih zlatnika, toliko mnogo da bi bilo teško sve i pobro- 

jati. I ne samo kese, već i ćupovi, veliki ćupovi krcati do vrha, 
žutim dukatima, pa još i presulo oko njih. On uzima pregršt, 
presipa iz ruke u ruku, miluje ih i tetoši, te dograbi jedan ćup 
za sebe, kadli, baš tad se probudi. Bi mu krivo što nema dukata, 
ali zaključi kako takav san mora izaći na dobro. Sigurno će da 
izađe na dobro. F 

Tako su se u njemu neprestano borili pohlepa i strah. Cas 
bi preovladavalo jedno, čas drugo. 

Ćerim svijetli, Iso i Fajko kopaju budacima, a Hari sam 
izbacuje lopatom zemlju i kamenje. Ama posao nekako sporo 
napreduje. Dječije ručice nejačke pa se djeca zasoptala i ozno- 
jila, što od straha, što od napornog rada. 

— Brže, brže! — naređuje Ćerim. 

A kad se iznervira, što posao slabo napreduje, skoči ujamu, 
zaždi Isu opankom u zadnjicu, da ovaj naglavačke izletje 
napolje, zatim gurnu Harija tako snažno, zbog čega on udari u 
Fajku i obojica tresnuše na vlažnu zemlju. Potom sam stade 
kopati. Izbacio je lobanju i ostale kosti, te nekakav zahrđao 
nož i još malo druge hrđave gvožđurije — ali od zlata ni traga. 
Znojan i ljutit iskoči iz jame pa se stade groziti na Isu: 

— Budalo mala, slinava; četiri greba smo raskopali, a zlata 
ni od korova. Džaba si nas uvalio u ovo! 

Bio je toliko gramziv da je planirao, kad pronađu zlato, 
oteti od drugih dječaka i onu polovinu što im je obećao. A, eto, 
još nisu pronašli ni dukata. Iso se utrtao pa kroz plač poče da 
uvjerava vodu: 

— Bit će u Salih-begovom grebu, bit će, sigurno će biti! 

Dječaci pokupiše alat pa se uputiše tridesetak metara 
udaljenom Salih-begovom grebu. 

Do najvećeg mezara na Greblju morali su proći uskom 
stazicom između visokih grmova, što su ga zaklanjali s te strane. 
Na čelo su isturili Isu, za njim je išao Fajko pa Hari, na začelju 

se nalazio Ćerim, koji im je svijetlio. Čim su izašli iz razno- 
vrsnog, gusto spletenog rastinja, izbiše pred sami Salih-begov 
greb, što su ga oivičavali kamenovi visine i do pola metra. Iso 
se okrete da saopći ostalima: 

— Evo, stigosmo! 

Pa zakorači jednom nogom na kamen, svrnu pogled u greb, 
na trenutak se okameni, sledi, a odmah zatim ispusti tako 
prodoran krik, od koga se ostalim dječacima dizala kosa na 
glavi, a krv u žilama ledila. 

Vidio je jeziv, užasan, prizor. Čitav greb prekrivala je bijela 
avet, imala je najmanje tri glave, dvjema iz očiju izbijao 
plamen! Ču se mali prasak, utvara se naduha i poletje na nj, 
tako mu se barem činilo, pritom je ispuštala grozne nearti- 
kulisane glasove, pomiješane sa zveketom šerpi, tepsija, sa 
zveketom lanaca, i kakvih paklenih zvukova sve nije bilo. 

Nije mu bilo jasno kako mu tada srce nije prepuklo. Nije 
mu jasno kad i kako se okrenuo, natrčao na strahom paralizirane 
dječake i naprosto Fajku slistio sa zemljom. Dotle je Medo 
već pregazio Ćerima, o koga se saplete Iso i zaglavinja licem u 
žbun pun trnova. U međuvremenu se pridiže Ćerim, kome je 
pri malopređašnjem padu ručna lampa bestragom odletjela 
negdje u grmlje, odalami nogom Isu po turu, i nadade za 
Harijem. Odmah natrča Fajko, spotače se o Isu i završi nosom 
u trnju. Od straha Iso nije ništa osjećao, ni bol po izgrebanom 
licu, ni bol od udarca po zadnjici. Ustajući nesvjesno se obazrije 
i opazi — bijela sablast ide za njima! Izbezumljen zaurla pa 
potrča za družinom koliko ga noge nose. 

Ali, avaj! Hari je u strahu, a bez osvjetljenja, uletio u krivu 
stazu, dok su ga drugi dječaci slijedili. Trčali su sve ukrug, 
uskim stazicama, unutar grmlja, saplitali se i padali, izgrebani, 

ugruhani, izbezumljeni od straha — jer kad god bi se okrenuli, 
vidjeli bi prikazu, bila im je stalno za petama. Shvativši da se 
vrte u začaranom krugu, Ćerim odluči da provali posred grmlja, 
pa kud puklo da puklo. Što odluči, to i učini. Kao zijanćerli 
goveče kad navali kroz živicu u Zijan, tako i Ćerim natrefi kroz 
najgušće žbunje trnjine, gloga i boce i, najzad, proguli na čistinu. 
Za njim uz zaglušljivu ciku i dreku izbiše i ostali dječaci, hrabre 
družine zlatoljubaca. 

Sad više nisu ni pomišljali da se kriju, kao pri dolasku, 
već se dohvatiše džade pa, trčeći kao bez glave, ošinuše ravno 
ka selu. Utvara ih je pratila ustopu. 


18. 


Ne zna se kako su članovi Isine družine stigli kućama ni 
da li su poizbijali vrata u golemom strahu od sablasti, što je 
nestala tek na ulasku u selo. I to baš kad je zakukurikao nečiji 
horoz u selu, ranoranilac, izgubivši orijentaciju u vremenu. 
Sreća, jer da ne bijaše tog horoza, ko zna ne bi li ih utvara i u 
kuće zatjerala. 

Ali se zna da Bego ispred prvih seoskih kuća, baš kad se 
kukurikanjem oglasi nekakav usamljeni pijetao, uspori, poče 
zaostajati iza drugih dječaka i, kad više nije čuo tutanj njihovih 
tabana, stade, pregazi bogaz pa pređe s puta u livadu. Brzo 
svuče sa sebe stari bijeli čaršaf, premota ga te zajedno s kišo- 
branom, starom šerpom, kašikom, komadićem lanca i onim 
dvjema svijetlećim glavama stavi u veliku vreću, što je bijaše 
ponio sa sobom. Vreću prebaci preko ramena pa, pod okriljem 
dame u crnoj haljini, udari prečacem, kroz uzmiruhale bašče i 

voćnjake, te izbi u svoju avliju. Osluhnu nema li koga, a kad se 
uvjeri da je jedini noćobdija, pope se na stajski tavan, ugura 
vreću pod razbacanu slamu i polahko siđe. Usput pomilova 
Dikulju, koja ležaše na tankoj slami i preživaše praznim 
gubicama. Zeka stade da hrže, a kad joj se javi, ona se umiri, 
prepoznavši njegov glas. Pošto izađe iz staje, uputi se hambaru, 
uze ljestve, prisloni uza zid i ušulja se u sobu kroz prozor, što 
ga je na polasku samo privukao za sobom. Što je mogao tiše, 
svuče odjeću, spusti se na dušek pored zahrkale braće i, umoran, 
brzo utonu u dubok san. 


J9. 


Znate da je Bego dugo razmišljao o tome kako da spriječi 
vandale da i dalje raskopavaju i skrnave grebove na Svatovskom 
greblju. Znate da se zarekao samome sebi da će ih spriječiti po 
svaku cijenu. Znate i to da je otpala mogućnost da ih prijavi 
miliciji, učitelju ili hodži, zbog nedostatka čvrstih dokaza. Što 
je više razmišljao, sve mu se više činilo da zapravo i ne postoji 
pravo rješenje za taj problem. A onda je rješenje došlo iznenada, 
nametnulo se samo od sebe, dok je slušao od čika-Osme legendu 
o tome kako su Ahmet-begove sluge i plaćenici prerušeni u 
duhove rušili zidove škola. 

Rješenje je — prerušiti se u kakvu prikazu i tako zaplašiti 
male nitkove, da im takva nedjela nikad više ne naumpadnu. 

Pošto je donio čvrstu odluku, otpočeo je s realizacijom 
plana. Bilo je i problema. Nije znao sa sigurnošću koje noći bi 
se Isina družina ponovo mogla odlučiti na nečasnu rabotu. Prob- 

lem je riješio tako što ih je odlučio sačekivati svake noći, 
počevši od ove. Također bi bilo važno saznati koji greb će prvi 
iskopavati, kako bi im priredio veće iznenađenje i zadao veći 
strah. Ovaj problem riješio je na način što je u njihovom radu 
uočio neku logiku i šablon. Najvjerovatnije je da su odlučili 
grebove raskopavati redom. Sam bi tako činio da je na njihovom 
mjestu. Logično je da poslije tri raskopana mezara dolazi na 
red četvrti, susjedni, pa Salih-begov, peti. E taj mezar je naj- 
pogodniji za izvođenje zamišljenog plana — jer je ograđen 
visokim kamenovima, iza kojih se može sakriti i — jer je od 
susjednog mezara ukriven visokim grmljem. 

Zatim je pristupio pripremanju potrebnih rekvizita. Taj 
posao je obavljao vrlo maštovito i sistematično. 

Krijući od majke, uzeo je stari bijeli čaršaf — čaršaf je oba- 
vezan. Na tavanu je našao stari kišobran, zatim ga sa spoljne 
strane postavio komadima bijelog čaršafa. Kišobran ima zna- 
čajnu ulogu. Kad družina priđe mezaru, on će ga naglo otvoriti, 
to će proizvesti i vizuelni i zvučni efekt. Pa je uzeo dvije tikve, 
od kojih se prave hrgovi i susaci za vodu. Tikve je ispraznio, 
prorezao otvore za oči i usta i, također, omotao bijelim platnom. 
Našao je komadić nedogorjele svijeće i prerezao nadvoje. Svi- 
jeće će staviti u tikve pa, kad se družina pojavi, zažeći. Tikve 
će ličiti na bijele glave, kojima iz očiju i usta izbija plamen. 
Još je prikupio staru šerpu, kašiku, komad lanca i šibicu. 

Bego je vjerovao da dječaci neće žuriti u potragu za 
blagom, dok se posve ne unoća. Zato je dobro uspavao braću, 
išuljao se kroz prozor i spustio niz ljestve, koje je u sumrak tu 
postavio. Ispod slame na stajskom tavanu izvukao je vreću 
natrpanu potrebnim predmetima i uputio se ka Greblju. Usput 
je osjećao golemi strah i uznemirenje. Sam nije smio ući u 
mezarje pa je dječake očekivao iza jedne živice, nedaleko od 

Greblja. S tog mjesta morao bi i čuti družinu i vidjeti svjetlo, 
ukoliko ga budu imali. 

Nedugo zatim družina se pomoli. I dok su raskopavali 
četvrti greb, Bego se tiho prikrade do Salih-begovog mezara, 
sačeka da krenu prema njemu, pa uđe iza kamenova, umota se 
u sniježnobijeli čaršaf, leže na leđa i zapali svijeće u tikvama. 
Čim se Iso nadviri u greb, Bego naglo rasklopi kišobran, poče 
puštati svakojake glasove te udarati kašikom i lancem o šerpu. 
Dalje su bile važne još samo dvije stvari. Ne zaostajati iza 
dječaka — jer je nekoliko puta već bio premro od straha. I drugo, 
suspregnuti nagon za smijanjem — jer je bilo toliko smiješnih 
prizora da je malo falilo da prsne u grohotan smijeh i tako, 
možda, pokvari sav uloženi trud. Zato je često stavljao ruku na 
usta, hihotao se u sebi ili okretao glavu od komičnih scena. 

Šta se dalje događalo, već ste saznali. 


20. 


Oko kilometar nizvodno od mjesta gdje rijeka izbija iz 
kanjona, čika-Osmo je imao parče svoje zemlje. 

Njiva se nalazila uz rijeku i zvala se Lađa. Njen veći dio 
bio je obradiv, okružen gustim vrbacima, i u njemu se nalazila 
koliba — zanimljiva poljska kućica, kao stvorena za odmor i 
relaksaciju. Manji dio Lađe obrastao je bujnim rastinjem, u 
kome su dominirali bokori vrbovog šiblja. Duž cijele njive uz 
rijeku pružala se desetak metara široka obala, prekrivena duše- 
kom mehke zelene trave. Cijela je njiva uistinu imala oblik 
lađe. Možda je po tome i dobila ime, ko to zna. 

Starac bi mnogo vremena provodio u svojoj Lađi. 

Brinuo bi o žitaricama, uzgajao povrće, napasao kravicu i 
pecao ribu. Nerijetko bi se dešavalo da ljeti i zanoća u svojoj 
kolibi, slušajući šapat rijeke, posmatrajući treptaj zvijezda u 
daljini. Možda je baš tada smišljao priče koje bi kasnije 
pripovijedao Begi. Možda? Ili barem njihov jedan dio, onaj 
koji nije pročitao ili od koga čuo. Već smo se uvjerili kako je 
djedo pomalo umjetnička, pjesnička, duša; uskoro ćemo imati 
priliku da se u to ponovo uvjerimo. 

Čudan je on ribar. 

Zabaci dva štapa u rijeku, izvali se pod vrbu i zahrče tako 
glasno da obeshrabri i rastjera i one ribice, koje bi se dale 
upecati. Tako prođe hefta, katkad i dvije, štapovi gotovo istruhli 
u vodi, a djedo nije ulovio nijednu ribu. Onda Bego, pola u 
šali, pola u zbilji, upita: 

— A je li, djedo, ti kanda dvije hefte nisi ulovio ribu?! 

Ne ljuteći se, kao da ne primjećuje provokativnu žaoku u 
dječakovom glasu, starac veli: 

— E pa ne lovim ja klena, škobalja ili mrenu, ja čekam 
štuku. 

Čeka štuku, čeka štuku po dvije hefte!'" čudi se Bego, i 
počinje da shvaća: "Djedo Osmo uživa da lovi, a ne da ulovi 
ribu.'" Kad dočeka jednu-dvije štukurine, on ih ne jede. Djedo 
uopće ne jede ribu, već uživa kad je nekom pokloni, osobito 
ako su u pitanju djeca. Ona bi se tada šepurila i pred svima 
hvalila kako je to njihov ulov, a on je u tome nalazio zado- 
voljstvo. 

Da li zato što nije imao muške djece ili zbog čega drugog, 
tek starac je volio Begu, kao da mu je sin. Jučer mu je rekao: 

— Slušaj, dijete. Sutra ne ideš u školu pa dođi u moju Lađu. 
Ako ima paše za moju Sivulju, bit će i za tvoju Dikulju. 

— A hoćeš li mi pričati priče? 

— Ako ti to pričinjava zadovoljstvo, iščeprkat ćemo još 
neku. koju ti nisam kazivao. 


21. 


Ujutro je Bego morao u mekteb, pa napisati zadaću, naučiti 
lekcije te tako dočeka podne. Pošto ruča, potjera Dikulju ka 
rijeci, u Lađu. Jedva je čekao da čuje još neku priču. Više od 
bilo čega na svijetu volio je slušati starčevo pripovijedanje. 
Volio je starca kao da muje otac jali djed, koga nije ni zapamtio. 
On mu je pružao ono čega mu je često i od oca manjkalo — 
razumijevanje, toplinu, ljubav. 

Došavši na obalu rijeke, dječak opazi ovakvu sliku. 

U gustom hladu, ispod ogromne krošnjate vrbe, na starom 
ćebetu, kao dvije klade, spavali su jedan pokraj drugog čika- 
-Osmo i ribar Hamed. 

Hamed je bio mladić od dvadesetak godina, veliki za- 
ljubljenik u lov i ribolov. Usto je volio šah, fudbal, a bio je i 
meraklija— volio je piće i pjesmu. Dobro je igrao fudbal. Uživao 
je da "ševi"', da dribla protivnike, a najveće zadovoljstvo muje 
da im protura loptu kroz noge — jer u tome bijaše pravi majstor, 
pri čemu se mnogo smijao i šalio s njima. U šahu mu nije bilo 
ravnog. Bego još nije vidio da ga je neko pobijedio. Volio se 
družiti s čika-Osmom, igrati s njim šah i pecati ribu. Tri su 
stvari koje bi on obično donosio sa sobom: štap za pecanje, 
šah i polić rakije. Zabacili bi udice i počeli partiju šaha. Djedi 
bi dao top fore i opet bi ga s lahkoćom nadigrao. Djedo nije 
konzumirao alkohol, a kad bi Hamed malo cugnuo, zajedno bi 
zapjevali bećarca: "Jedva čekam da jacija prođe, čekaj, mala, 

lola će da dođe..." Uz sve to bio je i nenadmašan ribar. Po 
ulovu ribe ne bijaše mu premca nadaleko. Tako je uz njih 
dvojicu i Bego naučio igrati šah. Hamed mu je spočetka davao 
kraljicu i dva topa fore, pa kraljicu i top, pa samo kraljicu, a 
sada samo top. 

Pored spavača, na travi, nalazio se šah i prazna flaša, što 
ju je Hamed već dokusurio. On je spavao na svome štapu, dok 
su djedini stajali prislonjeni uz vrbu. Sivulji su trbusi nabrekli 
pa je ležala i preživala nedaleko od njih, pripeta konopcem za 
drveni kolac. Usnulo jesensko podne remetio je jedino tihi šapat 
rijeke i djedino hrkanje, što je ličilo na zvuk motorne pile. 

Dječaku bi žao da ih budi pa sjede na travu i poče da ih 
posmatra. Odjednom mu sinu ideja kako da se s njima malo 
pošali. Iza prvog žbuna sakrit će štapove, a kad se probude, bit 
će zanimljivo i, sigurno, smiješno posmatrati njihove reakcije. 
Htio je da polahko izvuče Hamedov štap, pa se poboja da bi ga 
mogao probuditi. Zato uze samo dva djedina štapa i sakri ih 
iza bujnog rastinja. Sjedio je i čekao, čekao, a spavači nikako 
da se probude. Kao da su omađijani. Prošlo je više od sahata. 

Dječaku dosadilo samom sjediti pa uze suhu travku i stade 
Hameda golicati po nosu i po uhu. Mladić se okreće na drugu 
stranu i podsvjesno rukom sklanja travku, kao da se brani od 
muha. Ali nikako da progleda, da se razbudi. Bego bi uporan 
pa kad vidje da će uspjeti u nakani, baci travku ustranu, a mladić 
konačno progleda. 

Odmah poteče živahan razgovor te tako probudiše i starca. 

Bego je gorio od želje da vidi njihove reakcije kad opaze 
da nema čika-Osminih štapova. No, vrijeme odmiče, razgovor 
teče, dok oni ništa ne opažaju. Mališa ne izdrža, pa će upitati: 

— Što ne lovite ribu, djedo? 

— Ima fore do mraka, lovit ćemo — veli djedo, i opet ne 
primijetiše. Mališa nestrpljiv pa nastavi da zanovijeta: 

— Daj mi svoje štapove da ih zabacim u rijeku. 

— Eto ih uz vrbu — reče starina, ali se i ne osvrnu na mjesto 
gdje bi trebalo da se nalaze štapovi. 

— Gdje uz vrbu? — kao nehajno će dječak. 

I Osmo i Hamed istovremeno svrnuše poglede ka vrbi. 
Mladić prvi progovori: 

— Gle, djedo Osmo, nema tvojih štapova! 

Lica su im izražavala iznenađenje i čuđenje. Bego radosno 
pomisli: "Aha, počelo je." 

— Neko ih sigurno ukrao — reče Hamed, dok su se vrtjeli 
ukrug i zbunjeno buljili u travu, kao da traže igle a ne štapove. 

— Ma ko će ukrasti?! Ti si ih, vjerovatno, sakrio! 

— Nisam — veli mladić, a iz njega provali smijeh. To samo 
pojača i učvrsti starčevu sumnju: 

— Jesi, jesi. Nego, kazuj brže gdje su mi štapovi?! 

— Ne znam, djedo, zdravlja mi! 

Oni sjeli na ćebe, odustali od daljeg traženja, zbunjeni i 
ošamućeni od malopređašnjeg saznanja. 

Bego hoće da pukne od smijeha, piska ga stoji. No, djedo 
se snuždio, utučen, na licu mu nevjerica, a u očima tuga. Dje- 
čaku bi žao starca, a ne mogaše dalje susprezati nezaustavljiv 
smijeh, pa da bi prekratio neizvjesnost, reče: 

— A daih ko nije skrio za koji grm? 

Hamed, poslije dječakovih riječi, skoči na noge, priđe 
prvom žbunu i tu nađe djedine štapove. 

Starčeve oči od radosti zasjaše, kao dva mala sunca, čelo 
rastjera turobne oblake, a tanke ispucale usne razvukoše se U 
dobrodušan smijeh dok je govorio: 

— Ha, nisam li rekao da si ih ti sakrio, dok znaš gdje su. 
Eto, išao si ravno k njima. 

Tad Bego, presamićujući se od nezadrživog smijeha, priz- 
nade sve, ali se na njega niko ne naljuti, shvaćajući to kao 
dobronamjernu šalu. 

Hamed reče da je ogladnio, pokupi štap za pecanje, šah i 
flašu, reče: "Allahimanet!" i pođe kući. U Lađi ostadoše sami 
čika-Osmo i Bego. 


22: 


Ležali su na leđima, šuteći, i posmatrali igru lišća i sunče- 
vih zraka, što bi se kao igle pojavili i opet nestali, pomjeranjem 
listova u krošnji vrbe. Starac zna šta dječaku pričinjava ogromno 
zadovoljstvo, te će reći: 

— Ispričat ću ti priču o vilinom konjicu i zelenom žapcu — 
što mališan jedva dočeka. 

Ama, starčevo pričanje je malo grubo, ćoškasto, neugla- 
đeno, pa se nadam da se nećete ljutiti što ću ga malo izbrusiti, 
ugladiti, dotjerati, kako bi vam ljepše zvučalo. 

Evo, otprilike, starčeve priče: 

Tek što se izlegao jedan mladi Vilin Konjic, dobro se 
protegnu, progleda i ushićeno uskliknu: 

— Ala je lijep ovaj šareni svijet! Sretan sam što sam se 
rodio. Baš ću lijepo da se naživim i nauživam u svom dugom 


životnom vijeku. I . 
A još kad mu poraste njegovo šareno ruho i kad se odluči 


na prvi let, veselju nigdje kraja: 

— Prvo ću da pojedem koju larvicu biljnih ušiju, a potom 
ću da se napijem rose s nekog lista. Kad s tim završim, tad ću 
sit da se uokolo prošetam i upoznam svoj uži i Širi zavičaj. 

Ručak bijaše ukusan i obilan te, kad stomak poče da vari, 
mlađahni Vilin Konjic stade tonuti u lagahan san. Prući se koliki 
je dug na johinom listu, tik iznad vode, i prije nego će usniti, 
pomisli: Da malo dremnem, a onda: u obilazak na kome me 
očekuju mnoga uzbudljiva iznenađenja." 

Spavao je taman toliko koliko traje san jednog mladog i 
zdravog Vilinog Konjica. 

Pošto se probudi, vidje da je sunce pripeklo gotovo s pola 
neba i zaključi da je pravi trenutak za polazak. I ne mičući se s 
lista, jednostavno opruži jednu nožicu, zahvati u nju hladne 
vode pa se umi i osvježi. Tada osjeti kako mu kroz tijelo struji 
neka neodoljiva snaga i neukrotiva energija, koja ga baci na 
lagahne nožice i on, van sebe od miline, poletje. 

Obilazio je polahko i pažljivo svaku stopu obale, svaki, 
pai najskriveniji, kutak, ne dozvoljavajući da ma šta promakne 
njegovoj radoznaloj pažnji. Čas bi se zavlačio u duboke kanale 
ispucale zemlje uz rijeku, čas bi se podvlačio pod velike, 
mesnate listove repuha, čas bi opet uzlijetao do na sami vrh 
johai topola, čudeći se i diveći veličini neobičnih biljaka, odakle 
bi se strovaljivao do iznad same vodene površine. Pri tome se 
rizično udaljavao od obale, izazivajući nestašne ribice na tak- 
mičenje u brzini i kladeći se s njima; i ne sluteći koliko je to 
opasno po njegova mlada i još nedovoljno očvrsla krilca. Kad 
bi se umorio, vraćao se na obalu, koračao s jedne trske na drugu, 
kao kroz kakvu jedva prohodnu prašumu, i odmarao Se. 

Dok se jednom prilikom tako odmarao na kao čun dugom 
a kao sablja oštrom trskinom listu, ugleda neobično stvorenje. 

Sjedilo je na nekakvoj nakrivljenoj vrbi, čije su žile bile potko- 
pane, a ona se nagnula nad površinu nemirne rijeke. Sjedilo je 
na zadnjim nogama, dok se na prednje podbočilo. Osim bijelog 
stomaka, koji se usljed disanja ubrzano dizao i spuštao, čitav 
ostali dio tijela bijaše zelene boje, te se jedva razlikovaše od 
vrbovog lišća. Svojim izbuljenim očima naizgled je ljubopitlji- 
vo piljilo u iznenadnog došljaka. Dijelila ih je razdaljina od 
svega tri-četiri metra — jedan dobar žablji skok. 

— Dobar dan, nepoznati susjede! — izazovno pozdravi mladi 
Vilin Konjic. — Zauzeli ste busiju kao u lovu, da nekoga ne 
vrebate? 

— Ma da... hm, ovaj, ne, ne... - malo se zbuni nepoznati, 
čudeći se tolikoj drskosti mladog došljaka. — Znate, ja sam 
dobroćudan Zeleni Žabac. Lovim samo mušice, komarce i 
druge sitne insekte, Vilin Konjicu. Vi ste mladi i snažni i nema 
čega da se plašite. Zato, slobodno mi priđite bliže. Uostalom, 
nisu li žabe i vilini konjici oduvijek živjeli u dobrosusjedskim 
odnosima? o 

Oh, Zeleni Žabac!? pomisli Vilin Konjic. "Čekaj, čekaj 
samo da se sjetim. Zar mi nije moja majka, čim sam se rodio, 
pričala o žabama kao najvećim neprijateljima našeg roda! Pazi 
samo kako se halapljivo oblizuje. Lijepe riječi su samo lukav- 
stvo kojim me želi namamiti u svoju blizinu, a onda ščepati. 
Ali sad ću ja njega nadmudriti, hahaha..." 

Zatim se stade jogunasto premetati s noge na nogu i preko 
jedne polegle liske poče se približavati Zelenom Žapcu, isto- 
vremeno motreći pažljivo na svaki njegov pokret. Primakavši 
se na pola razdaljine, shvati da je svako dalje približavanje 


opasno, pa zastade i reče: 

— Hvala vam, dragi susjede, na lijepoj dobrodošlici. Baš 
mi je jako dosadno i veoma se radujem da sam upoznao tako 
rječitog prijatelja s kojim mogu sit da se napričam. 

Tad načini pokret kao da će poći još bliže Zapcu, pa naglo 
zaleprša krilcima i doletje mu tik pred razjapljene čeljusti. 
Žapcu se učini da je pravi trenutak da ščepa naivnog žuto- 
kljunca, obliznu se te napravi munjevit skok. Baš tad Vilin 
Konjic izvede brz manevar prema gore, a Žabac, promašivši 
cilj, pljusnu u bistru vodu poput bačenog kamena. 

Nekoliko trenutaka Žabac se prepusti riječnoj struji, zatim 
izroni glavu na površinu vode i, tobože, zapomaga: 

— Ajaoj, upomoć, mladi susjede, utopih ti se jadan!... 
Upomoć!... 

Misleći da je Zeleni Žabac doista u samrtnim mukama, 
Vilin Konjic mu se primače na svega pedalj razdaljine i stade 
se rugati: 

-Hihihi... Baš sam te nadmudrio, proždrljivi Žapče! Majka 
mi je pričala da su žabe najveći neprijatelji moga roda. Sad 
sam ti vratio za svu moju braću, koju si prožderao. Hahaha... 
hohoho... Sretan ti put na onaj svijet!... 

Uto Žabac đipi iz vode i ščepa nadobudnog Vilinog 
Konjica za vrat. Držeći ga među zubima, dade mu posljednji 
savjet, koji jadniku više i nije bio potreban. 

— Tvoja majka te je mudro savjetovala, ali je zaboravila 
napomenuti da se žabe jednako dobro osjećaju u vodi kao i na 
kopnu. 

. Pa izađe na obalu i uslast pojede nesretnog Vilinog Ko- 
njica." 

Bego nijednog časa nije prekidao starčevo pričanje, samo 
je buljio u rijeku i halapljivo slušao. Ali kad djedo završi, dječak 
othuknu iz sve snage, okrenu se, pogleda starca i upita: 

— A što je u tvojoj priči Žabac baš morao pojesti Vilinog 
Konjica?... To mi se ne sviđa. 

— E pa, naravoučenije, dijete. 

— A šta je to naravoučenije? 

— Totije onako, kako da kažem, ko neki savjet, koji trebaš 
za sebe izvući 1Z priče. 

— Aha. Hajde, djedo, ispričaj mi još neku priču, tako volim 
da ih slušam. 

— Dobro. Pričat ću ti o maloj iskri, a ti moraš pokušati da 
otkriješ naravoučenije. Tako ćeš imati više koristi od priče. 
One se zato i kazuju. 

— Trudit ću se, a ako ne uspijem, nemoj se ljutiti. 

— Neću se ljutiti. Samo, prvo moram premjestiti Sivulju. 
Eno, opasla je svu travu oko kolca. 

— Što je, djedo, ne pustiš, neka pase s Dikuljom, ionako 
nema gdje otići? 

— Imaš pravo, dijete. Svakako ne namjeravam više spavati 
do mraka. 


23. 


Djedo je pustio Sivulju s konopca, zabacio dvije udice u 
rijeku, vratio se pod vrbu i upravo počinje da priča. 

I ovu njegovu priču pokušat ću vam prenijeti što je moguće 
vjernije. Pa čujmo priču o maloj iskri: 

Na pustoj poljani bijaše mračno i hladno. Dječica odlučiše 
da nalože vatru kako bi odagnala strah i zimu. 

Što odlučiše, to i učiniše. 

Sakupiše oveću hrpu suhog granja i potpališe. Očas granu 
vitki plamen, zaplesa put neba i pojede tamu. Citava okolina 
zamirisa prijatnom toplinom, a djeca se počeše diviti veličini i 
čarobnoj moći plamena. 

— Eh, kako je velik i noćan — govorili su uglas. — Da ga ne 
bi, propali bismo noćas na ovoj prokletoj poljančini. 

Slušale to male iskre i bijaše im žao što su tako malene i 
nemoćne, što nisu kao njihov veliki brat — pa da se i njima 
dječica dive. 

— Baš smo ti mi neka jadna i nesretna stvorenja — javi se 
tužnim i plačnim glasom jedna malena iskra, što se nalazila uz 
sami pepeo, koji je prijetio da je svakog časa proždre 1 tako 
zauvijek ugasi. 

— Šta to veliš, dijete? — upitaše nekolike iskre istovremeno. 

— Kažem da sam nesretna što nam je suđeno da svoj ionako 
kratak životni vijek provedemo tako beskorisno i neprimijetno, 
u sjenci velikog brata. Oh, kako bih voljela poletjeti put zvi- 
jezda, kako bih voljela da budem primijećena, da se i meni 
dječica dive... Oh, umrijet ću od tuge!... 

Tad mala iskra glasno zajeca, zatomljujući suzama svoj 
bol. 

— Ne budi nezahvalna, ludice mala. Dobro nam je što 
živimo, pa makar i neopaženo. Treba da znaš: ako bi neka od 
nas poletjela u visine, sigurno je da bi izazvala divljenje, ali bi 
to za nju značilo i sigurnu smrt. 

Tako je filozofirala jedna stara, dobro ugojena iskra. 
Nalazila se u sredini vatre, i bila još daleko od smrti. 

—Takoje, tako je! — složiše se s njom neke iskre i radoznalo 
pogledaše svoju neuglednu, svu zaplakanu drugaricu. 

Podstaknuta podrškom svojih drugarica stara, ugojena 
iskra nastavi da deklamuje svoju fatalističku filozofiju: 

— Ne možemo se svi roditi da budemo veliki kao plamen. 
Ta, valjda neko mora da bude i obična, mala iskra... 

Međutim, nju naša mala prijateljica s periferije vatre više 
nije slušala. Ona je već bila donijela najvažniju odluku u svom 
životu. 

— Ništa mi ovaj život ne znači, pa da živim i hiljadu godina. 
Biti čitavog života neprimijećen — isto je što i ne živjeti. Poletjet 
ću put neba — pa makar me to koštalo šta mu drago! 

Što odlučila — to i učinila. 

Vinula se u visine, kao da u sebi ima snagu orkanskog 
vjetra; vinula se put neba i zlaćanih zvjezdica te tako prvo nad- 
visila svoje iznenađene drugarice, a potom čak i slavni plamen. 
Plamen je, štaviše, bio udivljen ne samo njenom odvažnošću, 
već i njenom snagom i umijećem. 

— Ko bi se tome od nje nadao. Dok se nalazila dolje, među 
drugaricama, bila je tako tiha i gotovo nezapažena. Kako je 
samo ranije nisam primijetio!? 

Iskrin podvig, međutim, najviše radosti i divljenja izazvao 
je upravo kod djece. 

— Pogledajte onu iskricu, što se otrgla od vatre i poletjela 
u visine! — oduševljeno povika najstariji dječak. 

— Ta ona je nadvisila i moćni plamen!... — dodade drugi, 
što se nalazaše podalje od vatre. 

— ... I sad putuje prema zvijezdama! — nastavlja ushićeno 
najmanji dječkić. — Eh, kako bih volio da sam sada iskra, da 
odletim među zvjezdice — i da gore vječno ostanem! 

Onda svi kao na kakav znak poskakaše na noge, zapljes- 
kaše rukama i povikaše: 

— Triput hura za odvažnu iskru: hura! hura! hura! 


Pratili su njen lelujavi let, njen umjetnički ples, dok se 
penjala sve više i više, kao da nema namjeru da se zaustavi — 
dok ne dosegne zvjezdice, zlaćane sestrice. 

— Eno, zgasnula je! — sa sjetom u glasu uzviknu jedan 
mališan. 

Sada su sva djeca bezglasno buljila u tamu, tamo gdje se 
još maločas, poput kakvog minijaturnog meteora, svijetlio 
iskrin trag. Ali, našu prij ateljicu tamo više nisu mogli vidjeti. 
Ona je umrla smrću svih iskara, a potom se tiho spustila u 
gusti mrak. 

— Eto, nisam li joj govorila šta je čeka, a ona me, ludica 
jedna, nije htjela slušati. Više je voljela trenutke slave, negoli 
čitav život u miru i prosječnosti. 

Tako je govorila gojazna iskra, dok njene drugarice nisu 
ništa kazale — već su se samo jače zasvijetljele. Kao da se nisu 
slagale s mišljenjem svoje debele prijateljice. 

A oko rašćarlijane vatre, duboko u noć, djeca su s ushiće- 
njem pričala o iskri — meteoru — i njenom zadivljujućem uzletu. 
Sve dok im se nije prišuljao san i svojom nevidljivom rukom 
sklopio oči najmanjem dječaku, a zatim i ostalima." 

Djedo Osmo dovršio priču pa užegao pogled u Begu, a iz 
pogleda možeš pročitati: Naravoučenije, dijete, da čujem nara- 
voučenije? Takav je bio dogovor. 

Dječarac se uzvrpoljio, kao daje pred učiteljem, još uvijek 
pod dojmom priče, ošamućen i zbunjen, zanesen njenom jed- 
nostavnošću i ljepotom. Poče da vrda: 

— Ne znam, djedo, da li ću pogoditi. Znam samo da se 
slažem s malom uplakanom iskrom, a nipošto se ne slažem s 
mišljenjem njene debele drugarice. Eto, to je sve. 


— Taaako, vidiš, to mi se sviđa. Bit će od tebe, dijete, nešto. 
Čovjek. Sigurno dobar čovjek. 

= Čika-Osmo, reci mi, molim te, mnogo me zanima, jesu 
li to tuđe priče — ili si ih ti smislio? 

Djedo se sjeti ljetnih besanih noći, što ih je sprovodio u 
svojoj kolibi, šapata rijeke i svjetlucanja zvjezdica na nebu te 
reče: 

— Ne, nisu baš moje. Čuo sam ih od rijeke, od modričastih 
zvjezdica na nebu, od zrikavaca, od žmirkavih svitaca, od 
vragolastih ribica u rijeci, a najviše od vječitog skitnice, vjetra, 
koji po vascijelu noć priča travkama i vrbovom šiblju najljepše 
priče sa svojih dalekih putovanja. Samo, treba razumjeti njihov 
govor; ja imam tu sreću da ga razumijem. 

— Hoćeš li i mene naučiti njihovom jeziku, kako bih i ja 
mogao slušati njihove priče. 

— Njihov se jezik ne uči. Jezik biljaka i životinja — ili znaš 
ili ne znaš. Koliko ja mogu da procijenim, ti ga već znaš. Kad 
porasteš, siguran sam, razumjet ćeš ga bolje i od mene. 

Idući kući, Bego pozva čika-Osmu da prekosutra napasaju 
goveda u njegovoj Krivači, što se nalazila nedaleko od Lađe. 
Starcu se prijedlog dopade, a dječak se obradova, jer je djedi 
pripremao malo iznenađenje. Zatim ga obavijesti da sutra neće 
dogoniti Dikulju. Mora s ocem u susjedno selo, kovaču i pot- 
kivaču, radi potkivanja Zeke. Sasvim je obosila na zadnje noge 
te se otac brine da ne išteti kopita. 


24. 


U narednim danima Iso se nije odvajao od Harija i Fajke, 
na čijem su se licu isticale krvave pruge, posljedica one borbe 
s Begom. Osim toga, lica su im se šarenjela i od mnoštva 

ogrebotina i masnica, uspomena na onu noć s Greblja, kad ih 
je Bego onako fino udesio. Roditelji im salivaju strave, idu 
hodžama po zapise, daju vode preko maša i čudom se čude od 
čega im se djeca tako prepadoše, te po svu noć ne mogu da 
spavaju, već buncaju, sanjaju grozomorne snove i "(skaču iz 
sna, vas u golom znoju". Begi dođe da ih upita: Kako vam je, 
junačine, bilo one noći na Greblju? Ali tu misao brzo potisnu. 
Bolje neka misle kako su to doista bile sablasti. Tako im nikad 
više neće pasti napamet da uznemiravaju mrtve i da raskopavaju 
njihove grebove. 

A oni su se svetili bosonogom ponajviše pjesmom ru- 
galicom i nekim sitnim smicalicama. Iso je išao dotle da je 
klikerima i drugim beznačajnim sitnicama podmićivao i druge 
dječake kako bi pjevali zajedno s njim. 

Danas je uspio okupiti većinu dječaka iz razreda u hajci 
na Begu. Ni na trenutak mu ne daju mira, prate ga ustopu po 
čitavom školskom dvorištu, skandirajući stihove: 

"Bego, magarac, tupi, glupi, 

sjedi bos u magarećoj klupi!" 

Skandiranje propraćaju udaranjem dlanom o dlan. Na dva- 
-tri koraka ispred njih je Iso. Bodri ih i podstiče, dobujući po 
nekakvoj staroj tepsiji, podsjećajući pritom na vođu ratobornih 
navijača kakvog fudbalskog tima. Bego razmišlja da uzvrati, 
gromovito, kao one noći kad je Fajku pošteno izbubao. Važe 
šanse. Sad je tu, za razliku od one noći, i Hari. Dakle, tri na 
prema jedan. Zaključuje da su izgledi slabi, bolje reći nikakvi. 
Zato strpljivo podnosi uvrede, i uzmiče. S njim u društvu je 
jedino dobroćudni drugar Mato, koji je pomalo začuđen i 
uplašen tolikom agresivnošću Isine družine. No, ni na trenutak 

ne pomišlja da Begu ostavi samog, još manje da pređe u drugi, 
jači tabor, da se pridruži hajci i tako ga izda bezobzirnoj trojki. 
Niko od đaka nije ni slutio da čitav prizor pred školom, 
skriven iza zavjese zborničkog prozora, posmatra još neko. Bilo 
je to strogo oko njihovog učitelja Mirka, koji koristi svaku 
priliku da što bolje upozna svoj razredni kolektiv. 
Danas ga je upoznao u novom svjetlu. 


23. 


Na času razrednog starješine učitelj polahko šeta između 
redova đaka, čvrstim, odmjerenim koracima, glave malo pog- 
nute, s bradom uhvaćenom između dva prsta. Reklo bi se: nešto 
duboko i značajno premišlja, dok mu pod nogama cvile i uvij aju 
se daske natruhlog poda, prijeteći da bi se na mjestima mogle 
i da provale. Došetavši pred razred, iznenada zastade, polahko 
se okrenu i uputi dug, ispitivački pogled, fiksirajući Begu ravno 
U OČI. 

Od tog pogleda dječak uzdrhta poput jasikinog lista, pro- 
blijedje, dok je u glavi sastavljao mozaik od komada strahom 
tek porođenih misli: ,,Evo... sad će me prozvati zbog obuće... 
izvesti pred razred i... i... primjerno kazniti... Čak je i Mato 
nabavio neke pocijepane čizmice... Jedino sam ja još uvijek 
bos!..,? 


Iz razmišljanja ga trže i dozva k sebi učiteljev zvonki, ali 
začudo blagi, glas: 
— Nije pravo, Bego, da ti, kao najbolji đak u razredu, sjediš 


dolje u... u... — malo zastade, razmisli pa dodade — u zadnjoj 

klupi. Osim toga, često si mi potreban pred tablom, pa bi bilo 
bolje da sjediš u prvoj klupi, do katedre. 

Bego pomisli kako bi u tom slučaju njegove bose noge 
bile stalno izložene učiteljevom pogledu, pretrnu od te pomisli 
i bojažljivo podiže ruku. 

— Izvoli, Bego — znatiželjno će učitelj. 

- Ali... ali ja bih s... s vašim dopuštenjem ostao ovdje. |... 
i ovdje mi je dobro, časna riječ, druže učitelje — jedva izmuca. 

— Znam, znam, Bego, bit će tebi dobro i u prvoj klupi, 
budi ti bez brige. Nego, haj'te kupite stvari ti i Mato, šta čekate!? 

Nije bilo druge, nego seliti se u prvu klupu. Učitelj poče 
da šara očima po razredu, dvoumeći, kao bajagi, koga da pošalje 
u zadnju klupu. Đaci se šćupurili, usišćili, pa ne dišu. Niko 
nije rad sjediti u magarećoj klupi. Napokon, učitelj, kao slu- 
čajno, zaustavi pogled na Isi. 

— U zadnju klupu mogli bi... mogli bi... Iso i Fajko. Haj'te, 
brzo prelazite — reče, a drugi đaci, najzad, s olakšanjem odah- 
nuše. 


— Ilija i ti, Ramo, predđite iz prve klupe na Isino i Fajkino 
mjesto. 

Učitelj malo popričeka dok se đaci ispreseljavaju i umire, 
da bi odmah potom otpočeo vaspitnu tiradu, koju je za danas 
planirao, o tome kako bi đaci trebali, kulturno, 
za stolom, dok objeduju. 

— Ruke prije jela obavezno oprati sapunom ili nekim 
drugim sredstvom za pranje ruku, a... 

"Hm, sapuna, i to dirita, jedva d 
pranje veša, već ga pere lukšijom, a vode, e nje ima dovoljno, 
ali ko bi uvijek, onako izgladnio, još i o tome mislio", komen- 
tarisao je Bego u sebi učiteljeve riječi. 


da se ponašaju 


a ima dovoljno majka za 

—... pa kad sjedate za sto za objedovanje treba... 

sČuj, sto za objedovanje?! Ko to još jede za kakvim 
stolom, ta mi svi poravnimo oko sinije". 

— ... naravno, veže se salveta oko vrata kako se ne biste 
isprljali jelom... 

eGle, šta mu je sad ta salveta?!"? 

— Nož za sječenje mesa — nastavlja mirno učitelj, nimalo 
se ne osvrćući na zbunjena i začuđena lica siromašnih seljačića 
— treba da vam je u desnoj, a viljuška u lijevoj ruci i... 

eViljuška, nož?! U nas, bogme, u kući još uvijek je više 
drvenih nego metalnih kašika; a i šta će nam nož i viljuška kad 
meso ionako okusimo gotovo od Bajrama do Bajrama, kad 
bogatiji rođaci i komšije pošalju kurban." 

— ... jede obavezno svako iz svog tanjira... — čuje dijelove 
učiteljevog izlaganja, a u sebi misli: ,,A u nas svi ukućani jedu 
iz iste zdjele, i to češće iz drvenog čanka, negoli iz kakve 
metalne posude." 

Učitelj najzad završi predavanje upozorenjem kako svaki 
učenik treba da ima četkicu i pastu za zube, i daih koristi poslije 
svakog jela. Đaci se samo gledaju u čudu. Većina nije nikada 
takvo što ni vidjela, a sasvim je sigurno da niko od njih nema 
takvu spravu za čišćenje zuba. Usta se malo poperu vodom, 
katkad neko uzme na prstu malo soli, protrlja po zubima, prouči 
selhamdulillah", i to je sve. 

Zato nije čudo što Iso, a ko bi drugi?, diže ruku i po običaju, 
ne čekajući učiteljevo odobrenje da govori, pita: 

— Molim, druže učitelje, je li to možda četka za obuću jali 
za odjeću? 

Ovo jje rijetka prilika kada ni strogi i uvijek ozbiljni učitelj 
Mirko nije mogao da se ne nasmije. S njim prasnuše u smijeh 
i neki đaci. Lejla se nasmija pa će Isi: 

— A zar imaš tolika usta da bi u njih mogla stati i četka za 
obuću?! 

Lejline podrugljive riječi pogodiše Isu pravo u srce. Azrine 
ga posve dotukoše: 

— E, Iso, baš si glup. Onda ti treba i krema za obuću da 
njome pereš zube. 

Na ove riječi čitav razred se zatrese od neobuzdanog dje- 
čijeg smijeha. Ta ne događa se svakog dana da se i njihov učitelj 
ovako nasmije, od srca. 

Zvono objavi završetak časa pa ih učitelj pusti kućama. 

Po izlasku iz škole grupica đaka, prvo tiho, a onda sve 
glasnije, zapjeva: 

Iso, magarac, tupi, glupi, 

sjedi s Fajkom u magarećoj klupi!" 

Iso se osjeti duboko postiđenim; uvuče glavu u ramena, 
uhvati Fajku ispod ruke i poče mu nešto tiho šaptati. Fajko 
klimnu glavom pa se obojica dadoše u trk, želeći da što prije 
pobjegnu od škole i od ponižavajuće uvredljivih stihova pjesme 
rugalice. Za njima odgeguca i Hari, prizivajući ih molećivim 
glasom da ga sačekaju, na što se ova dvojica ni ne osvrnuše. 

Bijaše to jedan od rijetkih dana kada je Bego rahat pošao 
kući, bez brige od uvreda i provokacija trojice školskih drugova. 

U narednim danima đaci ostaviše na miru Begu, a pod 
svoje uzeše Isu i Fajku. Malo-pomalo, gotovo cijeli razred je 
skandirao: 

"Iso, magarac, tupi, glupi, 

sjedi s Fajkom u magarećoj klupi!" 

Mališani su se crvenjeli; prijetili; čak se i tukli s pojedinim 
dječacima, da bi na kraju, ipak, morali ustuknuti, tražeći sklo- 
nitija mjesta u školskom dvorištu. 


UIŽ 


Bego se nije priključivao hajci na dječake. Nije volio re- 
vanšizam ni osvetu. I to je smatrao nedoličnim ponašanjem. 
Staviše, ponekad mu je bilo i žao drugova, premda je jedan dio 
njegove duše, i protiv njegove volje, likovao zbog zadovoljenja 
pravde. On se tog osjećanja stidio i borio se da ga potisne iz 
svijesti. 


26. 


Krivača je njiva pravilnog četverougaonog oblika, slična 
kakvoj velikoj zelenoj kutiji. Nalazi se nedaleko od rijeke i 
pored nje je put, koji vodi u susjedno selo. Njen veći dio je 
malo izdignut, a jednim, manjim, dijelom nekada je proticala 
rijeka, dok se nije ustalila u sadašnjem koritu. Taj dio je spušten, 
te je pregib između izdignutog i spuštenog dijela prilično 
nakrivljen. Zbog toga su je, valjda, tako nazvali — Krivača. 

Malo niža od nje su i polja, plodna ravnica, što se prostiru 
sve do rijeke. Okolo su opasana visokom, gustom živicom, 
kao kakvim zelenim, neprozirnim zidom, a između njih nema 
nikakve ograde. Zovu ih Luke, jer se nalaze pored rijeke. I 
Krivača i Luke su strnjišta na kojima dugo nije pasla stoka, pa 
su obrasla finom mehkom travom, otavom. 

Na Krivaču s jedne i na Luke s druge strane naslanja se 
veoma zanimljiva njiva. 

Mala dubodolina, šljunkovita, nepodesna za obrađivanje 
i zato napuštena od vlasnika. Sva urasla u bujno rastinje pa je 
kao stvorena za dječiju intimu. Na njenim goletima zriju ukusne 
bijele i crvene divlje jagode, a tu je i šikara niskog drijenja, 
okićena, kao duguljastim crvenim bopcima, vijencima ukusnih 

slatkokiselkastih drijenova. Tu ljudska noga rijetko zalazi, pa 
grebnu tišinu i nepomućeni mir remete jedino cvrkut i poj ptica, 
prhtanje fazana i zečija igra na malim zelenim merajama, što 
se kao oaze steru među rastinjem. 

Kad bi bio najtužniji, ophrvan, naizgled, nesavladivim 
bremenom problema i briga, Bego bi redovito dolazio tu, u 
dubodolinu. Tu bi se izjadao samome sebi, kad već nema kome, 
katkad isplakao, na miru, trezveno, razmislio o svemu i donosio 
konačne, najbolje, odluke. Nigdje nije mogao tako produktivno 
razmišljati kao tu, u toj veličanstvenoj njivici. Pridavao joj je 
nadnaravne, gotovo božanske, moći. Bila mu je nešto kao 
najvjerniji, najpametniji, najmudriji prijatelj. U njoj bi doživlja- 
vao svojevrsnu, neobjašnjivu katarzu, iz nje odlazio pročišćen 
od svih nedaća, kao da je u njoj s nejačkih pleća svalio i ostavio 
ogromno breme briga, straha i tuge. Iz nje bi odlazio kao 
preporođen, osnažen i osokoljen da se bez straha uhvati u koštac 
sa svim životnim nedaćama. Kao da je u sebi iz nje nosio, i 
ćutio, snagu njene zemlje. Zato će ona uvijek u njegovom srcu 
zauzimati jedan kutak, jedno počasno mjesto. 

Pored Svatovskog greblja i čika-Osmine Lađe Begi je 
Krivača, sa svojom tajanstvenom, gotovo egzotičnom, oko- 
linom, s Lukama i dubodolinom, bila najdraže mjesto u cijelim 
Poljima. Razlog tome je, pored ostalog, i dud. Nalazio se u 
prvoj Luci do Krivače, u živici pokraj puta. Taj dud i nije običan 
dud, kakvih je na desetine u ovom kraju. On je u Beginom 
djetinjstvu imao zapaženu ulogu, te stoga zaslužuje značajno 
mjesto u ovoj priči. 

Bijaše krošnjat i visok, kao najviši orah. Toliki dud u ovom 
kraju još nikada niko nije zapamtio. Krasila ga je još jedna 
osobitost. Boja. U svom zavičaju Bego je poznavao mnoge 
dudove i često se sladio njihovim plodovima. No, svi oni bijahu 


114 


crni ili bijeli. Ovaj, osim što bijaše neobično krupnih plodova 
— poput dječijih prstiju — ne bijaše ni crn, ni bijel. Plodovi mu 
bijahu izvanredno sočni i slatki, ali crveni i bijeli, u isto vrijeme 
— šareni. Zbog toga je sigurno i ime dobio — šarabija. 

Dođe ljeto i mjesec juli. 

Zvjezdan pripekne s neba, a djeca povazdan čuvaju stoku 
na Greblju. Desi se da nekome ručak zakasni, a ako i ne zakasni, 
vrijeme između ručka i večere otegne se kao gladna godina. 
Od neprekidnog jurcanja ponekad toliko ogladne i ožedne da 
im sve mrkne pred očima. Tad na smjenu po dvojica-trojica 
odlaze prvo na rijeku. Tu, uz obalu rijeke, iskopani su kazanci. 
U njima se nalazila čista i hladna voda. Čim bi pili, vraćali bi 
se s rijeke, gladni kao vučići, penjali u same rašlje, na vrhu 
krošnje, i zobali... zobali... a usne bi im bile rumene i brljave. 
Zatim bi se siti smijali svojim umrljanim licima, što su sličila 
licima Indijanaca, premazana ratnim bojama. Pošto bi glad bila 
utoljena, ponovo bi se vraćali na Greblje. Na rijeku i na šarabiju 
kretala bi nova grupa... 

Dešavalo se da stoku čuvaju u dva dijela, prije i poslije 
podneva. Podnevnu pauzu obično su koristili za odlazak na 
rijeku. Od silnog plivanja, ronjenja i igranja ganje u vodi brzo 
bi izgladnjeli. U povratku kućama obavezno bi svratili na 
šarabiju, i tu bi slatkim plodovima liječili svoje prazne stomake. 
Brstili bi, brstili, brstili... tako aktivno — da bi im na tome i 
koze pozavidjele. A on bi stajao tu, silan i moćan, njima uvijek 
na usluzi, neka vrsta dječije javne kuhinje. 

Zato su ga, ne bez razloga, često nazivali svojim hra- 
niteljem. 

Istini za volju, mora se priznati da se njegova uloga svodila 
na svega dvije-tri hefte, dok je na njemu dostajalo slatkih 
plodova, dok bi ostali dio godine bio prepušten svojoj sudbini 

i, neopravdano, zaboravljen od svih, osim od vrana. One bi mu 
svoju zahvalnost iskazivale tako što bi s njega lijeno i 
ravnomjerno odašiljale u eter svoje otegnuto: ga, ga, ga... 


27. 


Begi se nije mililo čuvati stoku po strnjištima, jer bi se 
strnjika kao šiljate igle zabadala u njegove bose noge. Sve bi 
se šarenjele od ogrebotina iz kojih bi onda kapale tamnocrvene 
kapi ljepljive krvi. Rane bi se zatim inficirale, zagnojile, pa bi 
iz njih iglom morao vaditi strnjiku i mazati ih rakijom dok bi 
zacijelile. 

U Krivači je strnjika prekrivena sitnom mehkom travom. 
Pa ipak se dječak, za svaki slučaj, kao što kaže ona narodna: 
"Koga su zmije ujedale, i guštera se boji", najviše kretao 
međom. 

Upravo je iz susjednog kukuruzišta donio stabljiku 
suncokreta, stabljiku metlike, od koje se prave metle, i jednu 
bundevu, pečurku, u obliku točka, usku a okruglu. Tu na međi 
djedo Osmo mu je pokazivao kako se prave razne igračke. Prvo 
mu je napravio pušku od suncokretove stabljike. Zatim je 
probušio bundevu po sredini, provukao kroz nju metliku, 
prelomio na dva mjesta i tako napravio kolo. Djeca su ga zvala 
kolice. Ono bi se zgodno kotrljalo po ravnoj površini ako bi se 
dva kraja metlike vješto držala jednom rukom. Pa su posjekli 
tri mlada, dovoljno savitljiva, brestića. Djedo mu je od njih 


napravio nešto što djeca zovu konjem, a zapravo je više 
nalikovalo sankama. 


116 


Na kraju mu je od zohve napravio još jednu puškicu. Bila 
je dužine dvadesetak centimetara, kod ispaljenja proizvodila 
zvuk: puk! i trošila isključivo lanenu municiju. Kad i to bijaše 
gotovo, sjeli su na među i odmarali se. 

Starac je motao cigaru, a dječak progovori: 

— Eh, djedo, dosad si uglavnom ti meni pričao priče. Mogu 
li i ja tebi da ispričam jednu? A ako ne bude valjala, nemoj mi 
se rugati. Važi li? I 

Bilo je to malo iznenađenje, koje je Bego pripremao čika- 
-Osmi. 

— Ne bude li valjala, neću je kupiti — našali se starac. 
— Deder, baš bih želio da je čujem. 

Ponovo sebi uzimam za pravo da Begine priče malo pre- 
kitim i dotjeram, kao što sam činio i s čika-Osminim. 

Naravno, suština priča ostat će ista, onakva kakvom ju je 
Bego zamislio. Samo ću da im dodam malo mirođija, da ih 
nakitim i našminkam, kao kakve lijepe djevojke. Zbog tih sitnih 
intervencija čitaoci neće ništa izgubiti. Naprotiv. 

Evo prve Begine priče, ispričane djedi Osmi: 

=Ljetos kad smo ovrhli pšenicu ovdje u Krivači, svi su se 
razišli; ostali samo ja i moj babo. Pšenica bijaše potovarena u 
kola te je on ispregnuo Zeku, izveo u ovu prvu Luku, tu gdje je 
dud, ukoljenčio ularom i legao u hlad da, po običaju, malo 
odspava. Ja sam imao paziti na Zeku, na pšenicu i na druge 
stvari, koje su se tu nalazile. Sunce je grijalo tako nemilosrdno 
s neba da si mogao pogaču na njemu ispeći. U daljini, kud god 
da pogledaš, titrala je jara i sve se živo sklonilo u kuće ili u 
rijeku. Na njivama ni žive duše, jedino bi ševa uzletjela u visine 
i, uzinad suncu, otpjevala svoju pjesmicu, pa se i ona brže- 
-bolje strmoglavljivala u gustu travu ili u kakvu sjenovitu živicu. 

U Luci je pšenica skinuta nešto ranije, ali zatravljeno strnje još 

nepokošeno, a i međe zarasle u bujnu travu, pa je za kobilu 
bilo fine ispaše. Ja sam sjedio u hladu, kobila je poslušno pasla, 
i sve je bilo potaman, dok nije malo zahladnjelo, i dok se babo 
nije probudio. Vidim ja, probudio se kiseo i nehoran, pa će ti 
meni: 

— Idi, Bego, otkoljenči Zeku, odvedi je na rijeku i napoj, 
pa je dovedi da je upregnemo u kola i da vozimo pšenicu kući. 
Zahladnjelo je, treba Dikulju goniti na pašu. 

Ja pripremio klas kukuruza, znam Zeka je promjenljive 
ćudi, kao da je ljudsko biće. Nekad je raspoložena i mirna kao 
janje. Možeš joj raditi šta god hoćeš, ona sve to strpljivo 
podnosi, ni mukajet. Drugi put, opet, kao nervozan i neras- 
položen čovjek, ljuta, ne da sebi prikučiti. Možeš crknuti- 
-puknuti, činiti šta god hoćeš, ali, jok! Tvrdoglava i inadli, bolje 
ti je ne prilazi joj, dok je ne prođe ta njena, konjska, huja. 

Prilazim ti ja njoj noseći ispred sebe "klas dobre volje", 
kao znak da je ne namjeravam kinjiti, kad vidim: otkoljenčila 
se, ular vuče po zemlji. Tepam ja njoj, a ona stade da hrže. 
Iskezila zube, šmiga joj se klas, ama sve mi zakreće svoju 
zadnju polovinu. Mislim ja u sebi: "Hrđavog je raspoloženja, 
loše mi se piše." Ali šta ću, kud ću, otac viče da požurim, moram, 
pa kako mi bude. Idemo jedno drugom u susret: ona bi da 
nadmudri mene, da zgrabi klas pa da strugne, a ja da se dohvatim 
kako god ulara, pa, ako bude potrebno, da se dalje s njom 
gombam. Ispruži ona glavu da zubima dohvati klas, ja trgnuh 
rukom da ščepam ular, kad ti ona: klap! sastavi zube na mišici 
moje desne ruke. Ujede me, dobro me ujede. Onda se munjevito 
zakrenu, ritnu zadnjim nogama, iz sve snage, i sastavi me s 
crnom Zzemljicom. Sreća moja: nalazio sam se blizu, te me 


odbacila sapima. A da me pogodila kopitima, Bog zna šta bi 
mi se bilo dogodilo. 

Sve to posmatrao babo. Otkide stabljiku kukuruza i krenu 
u susret meni i Zeki. Onako u prolazu stade da se grozi na me: 

— Zvizgonja jedan, nisi kadar ufatiti ni Božijeg hajvana! 
Mamlaze mamlazni, zar se kobili prilazi kao curi?! 

Pa me odalami naopačke šamarom da sam sve zvijezde 
vidio, kao da je noć, i, po drugi put, se nađoh na zemlji, u 
nokdaunu. Fizički me jednako bolio i ujed i šamar. A u duši 
sam osjećao neuporedivo veći bol od očevog šamara, nego od 
Zekinog ujeda. Nekako ustanem, doteturam do ove međe i 
sjednem, baš ovdje, djedo, gdje mi sjedimo. Odavde kroz suze 
vidim kao na dlanu šta se dešava dolje, u Luci. Otac sa stablji- 
kom kukuruza u ruci kružio je oko Zeke, a Zeka oko njega. 
Počelo je još jedno nadmudrivanje. Pravila igre su ista kao i 
maločas između mene i kobile. Samo što je otac čvršći, snažniji. 
Dograbio ju je za onaj dio ulara što se nalazi oko glave, i dok 
se ona baktala oko kukuruza, naveo ju je pored kamena međaša, 
te joj se nekako našao na leđima. 

Ali Zeka ne bi bila Zeka — kad bi se tako lahko predala. 
Prava borba tek je počinjala. 

Ličilo je na kroćenje konja. Zeka je imala biti neukroćen 
konj, a otac kauboj krotitelj. Toliko je skakala, izvijala se u 
zraku, ritala nogama, kao da je napadnuta od čopora vukova. 
Babo je odskakivao na njoj, što se kaže, kao tintira, ali se dugo 
i dobro držao. Ja prestao cmizdriti, zaboravio na bol pa kao 
opčinjen blehnuo u to čudo ispred sebe. Za takav inad, tvrdo- 
glavost i upornost, kakve je tada ispoljila Zeka, nikada nisam 
ni čuo, kamoli da sam se osobno uvjerio. Sumnjam da bi je 
toga dana uspio savladati i najbolji krotitelj. 

Kad se babo suviše umorio i ugruhao, kad je potrošio zadnji 
atom snage, poletio je preko nje kao svijeća. U zraku je napravio 
saltomortale, svom silinom lupio o zemlju i— ostao nepomičan. 

Ja sam u sebi likovao. Sramota me reći, ali što jest, jest, 
likovao sam. Zbog onog šamara, koji bijaše nepravedan, neod- 
mjeren i uvredljiv. 

A da vidiš, djedo, Zeke! 

Optrčala je oko bespomoćnog babe barem deset pobjed- 
ničkih krugova. Ritajući se, njišteći i ispuštajući gromoglasne 
vjetrove, siguran sam, ona je na svoj način proslavljala pobjedu 
i prkosila protivniku. Opazivši da je protivnik deklasiran, uko- 
čene glave i zadignutog repa, zamišljajući se, vjerovatno, 
nekakvim rasnim konjem, pobjedonosno je otkasala putem 
prema selu. 

Ja ustanem s međe i samo stojim kao kip, pun zebnje za 
oca. Šta li je s njim? Da li je živ — ili mrtav? Kadli on poče 
davati znake života, premetati se i bolno jaukati. Držeći se za 
kičmu, nekako se uspravi u sjedeći položaj. Plačnim, molećivim 
glasom, svejednako jaučući od bolova, pozva: 

— Sine Bego, zar nećeš doći pomoći babi?!... 

Neodlučno krenem pa, prilazeći mu, ne mogu odoljeti a 
da ne uzvratim istom mjerom. Pitam ga, s naporom suzdrža- 
vajući smijeh: 

— Šta je, babo! Zar se kobili prilazi kao curi!? 

— Šuti, alčače, pomozi mi da ustanem, pa leti za njom. 

Potrčim kao bez duše i usput se raspitujem za nju. Koga 
god da upitam, svi vele da je odgalopirala u selo. Dođem kući 
i zatičem je u štali. Mirno gricka malo zobene slame, što se 
našlo u jaslama. Kao da nije ona kobila, onaj akrep. Opet krotka 
i nedužna kao janje. Prošla je, zar, ona njena, konjska, huja. 

Ispričam Ziji šta se dogodilo, a on predloži: 

— Neka, ostani ti kod kuće, umorio si se. Ja ću 


Bi poći s njom 
po pšenicu. 

Izvede je, zajaha, kao da je zajahao ovcu i, nogu za nogom, 
ode s njom niz put, pjevajući." 

Bego pogleda u djedu Osmu, a on se umio u suze od 
smijeha: 


— Hahaha... hahaha... Morat ću pitati Ibru je li to stvarno 
sve tako bilo, hahaha... 

— Znao sam da ćeš se rugati mojoj priči — uvrijeđeno će 
Bego, napućenih usana, gotov da zaplače. 

--Ma ne rugam se. Odavno nisam čuo tako duhovitu priču... 
hahaha... 

— Aha, šta to znači duhovitu?! 

— Znači smiješnu, smiješnu i dobru, dijete. 

— Hoćeš li onda kupiti moju priču, rekao si, ha?... 

— Već sam je kupio, dijete. Evo, dajem svoje dvije za tvoju 
jednu priču, slažeš li se, a? I 

— Slažem. A sad ti meni, djedo, reci naravoučenije. Šta je 
u mojoj priči naravoučenije, aha? 

— Pa... — razmišlja starina — Eto, moglo bi biti: Nikad ne 
prilazi curi kao kobili, hahaha... E, rekao sam ja, bit će od tebe 
nešto, mališa. I da znaš, danas moram poći kući jedan sahat 
ranije, nego obično. 

— Poći ću i ja s tobom. Učit ću još malo do polaska u ško- 
lu. A što ti moraš ranije? 

— Moram na dženazu. Umro Muho, Muho zvani Orlušina, 
iz susjednog sela. Allah rahmetile! 

— Muho! Orlušina!? — ote se Begi uzvik, zapanjen onim 
što je čuo. Počeo se sjećati jednog ljetošnjeg događaja, a dušu 
mu stade obuzimati tuga. 

To primijeti starac pa će upitati: 

— Kako ti znaš Muhu, dijete? 

— E sad ću ti beli, djedo, ispričati priču. Pravu, istinitu 
priču, koja se također desila ljetos. Iz nje ćeš saznati kako sam 
upoznao rahmetli Muhu. 


28. 


Kad je u svom mehkom srcu odšutio tugu zbog Muhine 
smrti, dječak otpoče kaživanje. 

Evo, dakle, i druge Begine priče: 

"Bijaše četvrtak. Pijačni dan u obližnjem gradu. 

Da, dobro se sjećam tog crnog četvrtka. Polazeći na pijacu, 
otac mi je stavio u zadatak da toga dana na Greblju napasam 
Zeku. Bijah obradovan takvom očevom odlukom. Više sam 
volio čuvati kobilu nego kravu. Krava je zijanćer, kobilu uko- 
ljenčiš, nađeš joj neku ledinu i — mirna Bosna. Po vascijeli dan 
mogu se igrati, čitati, spavati, čak otići negdje, a da sam bez 
brige da ću je naći na istom mjestu, kad se vratim. Usto ne 
pješačim. 

Dan u igri odmicaše brzo. 

Podne je prošlo a s njim i ručkovi, kadli mi Mašo Hamidov, 
i on je čuvao konje, predloži da na smjenu idemo na šarabiju. 
To je, djedo, ovaj dud, ovdje u Luci. Helem, izvlačili smo drvce. 
Prva reda pripade meni. Bijah obradovan, te sam put od Greblja 
do duda pretrčkarao. Brzo se uspentrah na sami vrh takvom 
vještinom da bi mi i majmuni pozavidjeli. Tu, u krošnji, bijahu 
mi dobro znane rašlje. Udobno se smjestih i otpočeh gozbu. 

Bio sam zanesen ubiranjem plodova da me glas što je 
dolazio s puta, ispod duda, gotovo prestravio, i izbezumio: 

— Hej, mali, šta ćeš gore!... Čekaj mene, sad ću ti ja 
pokazati!... 

U magnovenju pomislih da je to vlasnik Luke i duda. 

Munjevito, neoprezno, počeh da silazim. U žurbi mi, već 
na prvom koraku, jedan suhi pačvor zakači za majicu. Ostadoh 
na trenutak visiti u zraku, ni na nebu ni na zemlji (a tako blizu 
ijednog i drugog), mlatarajući nogama, nastojeći da se oslonim 
na kakvu granu. Pačvor ne izdrža zadugo, skrši se; kad dotaknuh 
prvu granu, ona također bijaše slaba — i ne izdrža. Ču se mali 
prasak, i ja zaglavinjah, stropoštah se u bezdan. Grane me poput 
lopte odbacivahu jedna do druge. Ništa ne mišljah, niti poku- 
šavah da se uhvatim Za neku od njih, samo osjećah neobjašnjiv, 
golem strah. Strah me sasvim paralizirao. Na kraju, taj moj 
skok bez padobrana završi na makadamskoj cesti posutoj svje- 
žim šljunkom. Gnjehnuh izravno na ruku i rame, udarivši pritom 
nezgodno glavom o tvrdo, kamenito tlo. 

Ubehutih se. 

U prvi mah mi se pričini da sviće. A kad dođoh svijesti, 
opazih da je neko doba poslijepodneva, da sunce još uvijek 
nesnosno prži s neba. Točkovi zaprežnih kola sitno cijukahu, 
reflektirajući se u mom mozgu u obliku neugodnog, tupog bola. 
Bolove osjećah po čitavom tijelu, kao da bijaše razlomljeno na 
komadiće, pa me sad boli svaki komadić zasebno. S velikim 
naporom pokretah očne jabučice kako bih spoznao gdje se 
nalazim. Na prednjem dijelu zaprege primijetih mlađeg čovjeka, 
gologlavog, raščupane kose, kako sjedeći požurivaše dugačkim 
prutem dva bijelonje, što lijeno odmahivahu rogatim glavama. 
Bio je iz susjednog sela. 

Iznenada mi vidik zaklopi nekakva tamnoplava tepsija, 
koja, kad bolje zagledah, i ne bijaše tepsija, već umazana 
francuska kapa, ispod koje nazrijeh zbrčkano lice, dva sjajna 

crna oka — i neobično dugačak nos. Poznavao sam ga. Bijaše iz 
istog sela kao i arabadžija na prednjem dijelu zaprege. Ljeti bi 
s drugim seljacima iz šume provozio drva za ogrjev, četvrtkom 
bi neizostavno žurio na pijacu, a prolazio bi i drugim poslom. 
Sjetih se da ga zovu Orlušina, zbog neobično dugog i šiljatog 
nosa. 

— Evo ga, došao je k sebi!... — uzbuđeno uskliknu, dok mi 
široka francuska kapa s njegove glave dodirivaše ozrniojeno čelo. 
— Kakoti je, sinko? — jedva sam razumio njegovo pitanje, kadli 
jedan točak zaprege naiđe na oveći kamen. Kola snažno cupnuše 
što u mom mozgu izazva rezak bol. Sve se ponovo smrači. Po 
drugi put potonuh u more dubokog, mračnog sna. 

Neko mi je s očiju polahko svlačio koprenu od magle, i to 
tako polahko da me je nerviralo. Pošto mi se, najzad, razbistri 
pred očima, zamijetih u svojoj blizini nekakve aparate, ispre- 
pletene raznim cjevčicama, od kojih mi jedna bijaše prikopčana 
za ruku. Sa stropa je jako bliještalo svjetlo od čega su me na 
momente boljele oči. U sobi primijetih još dva kreveta, na 
kojima su spavali bolesnici. Pokušah da se pomjerim, ali mi 
tijelom prostruja užasan bol. Shvatih da su mi lijeva ruka i 
rame u gipsu. 

Nedugo zatim u sobu uđe sredovječna ljekarka. 

Od nje saznah da se nalazim u bolnici, u gradu na tri rijeke, 
da imam prijelom lijeve ruke, iščašenje lijevog ramena, prijelom 
jednog rebra i jači potres mozga. Pitala me kako se osjećam i 
dala mi injekciju. Odlazeći iz sobe, hrabrila me toplim smi- 
ješkom, tješeći me kako će ipak sve biti dobro. 

Jutro sam dočekao budan. Poslije prospavane noći mnogo 
manje sam osjećao bolove, Bijah naspavan, odmoran i uopće 
bolje sam se osjećao. Razmišljao sam. Pokušao sam povezati 
konce jučerašnjih događanja. Tad se desi iznenađenje. 

Ni grom iz vedra neba ne bi me toliko iznenadio koliko 
čovjek što je upravo ulazio u moju bolesničku sobu. Već s vrata 
raširi svoje čvornovate ratarske ručerde i upita: 

— Kako ti je, sinko? 

Bijaše to glavom i bradom — Orlušina! 

Priđe krevetu, pređe rukom preko mog čela, a potom me 
nespretno poljubi u obraz. Na glavi mu neizbježna francuska 
kapa, sa širokim ulaštenim obodom. 

I ne sačekavši moj odgovor, sa suzama u očima, nastavi, 
kao da se ispovijeda, glasom punim psiholoških pauza: 

— Nisam htio da ti učinim neko zlo, samo sam htio da se s 
tobom malo našalim... 'nako... Ispala je neslana šala... Iskreno... 
iskreno mi je žao zbog toga... sinko!... 

Dugo je nijemo zurio u pod, gutajući knedle jednu za 
drugom. Katkad bi koja zastajala u grlu, pa ni gore ni dolje. 
Onda tiho, gotovo šapatom, zamoli: 

— Molim te, nemoj pričati svome ocu da sam ja krivac za 
ovo što ti se dogodilo. Znaš, Ibro je pomalo prijek čovjek, i ko 
zna šta bi se moglo dogoditi, dozna li istinu?... 

— Ne, neću mu kazati — izmučen bolovima teškom mukom 
istisnuh kroz zube. 

Jedva što sam završio s obećanjem, a na vratima se ukaza 
krupna figura mog oca. Priđe krevetu teškim korakom, po- 
milova me po kosi i upita kako se osjećam. 

Dugo ne primjećivaše Orlušinu, ili se meni tako činilo. 
Kad me se dovoljno nagleda, naglo se okrete prema drugom 
čovjeku te ga s čuđenjem pogleda: 

— Otkud ti ovdje, Muho?! 

Tada sam, s velikim iznenađenjem, saznao Orlušinino 
pravo ime. Mi, djeca, znali smo ga samo po nadimku — i to 
pogrdnom. 

— Aha, eto... — zatečen pitanjem Muho se nađe u neprilici 
pa, da bi dobio na vremenu, nazor se nakašlja i, snebivajući se, 

nastavi, spuštajući malo glas: — Hoću reći, došao sam rođa- 
kovom sinu u posjetu pa kako sam saznao da je i tvoj sin ovdje, 
eto, ko velim, da malo navratim... 

Dok je lagao, krišom me pogleda i povjerljivo namignu. 
Odgovorio sam ohrabrujućim smiješkom. 

—E, baš ti hvala na tvojoj dobroti. Neću ti to, Muho, nikad 
zaboraviti — zahvali se otac i ode potražiti ljekara, kako bi se 
podrobnije obavijestio o mom zdravstvenom stanju. 

Odlazeći Muho je spustio na ormarić poklone, što ih je 
donio od kuće: fišek s voćem, kolačima i sok od ružice. 

Održao sam obećanje dato Muhi: otac nije nikada saznao 
pravu istinu o mojoj nesreći. A Muho mi je gotovo svakodnevno 
dolazio u posjetu — sve dok nisam prizdravio i napustio bol- 
nicu,? 

— Svaka čast, dijete. Vidiš, to je priča, prava životna priča. 
Jer, sam Život je priča, a priča je slika života. Tu misao sam 
nedavno negdje pročitao, i mnogo mi se svidjela. Imaj je na 
umu dok smišljaš priče pa će ih svi, ne samo ja, rado slušati. 

Dječak se topi od zadovoljstva, slušajući djedinu pozitivnu 
kritiku. Malo se zamisli pa će reći: 

— Iskreno mi je žao što zbog odlaska u školu ne mogu 


poći Muhi na dženazu. Molim te, djedo, prouči mu "Fatihu? i 
za mene. 


29. 


Uskoro se na bosonogog dječaka sručiše nove nevolje. 
Počeše duge i hladne oktobarske kiše. Bego je gotovo 
neprestano imao nazeb. Patio od hunjavice, kašljucao, a obrazi 

bi mu bili zajapureni da je često susretao učiteljeve sažaljive 
poglede. 

Danas se vratio iz škole s vidljivim simptomima jače 
prehlade. S mukom se dogega do peći, odloži knjige i tu odmah 
leže. Kašljao je jače nego obično, lice mu je bilo sve crveno, a 
odbi i večeru. Majka zabrinuto stavlja ruku na njegovo čelo pa 
reče: 

— Sine Bego, ti si, haman, plaho bolestan. Imaš jaku vatru 
u glavi. Sad će majka pripremiti obloge i čaj. 

Govorila je namjerno povišenim glasom, kako bi i otac 
mogao da čuje. Pritom bi krišom i sa strahom pogledavala u 
ćoše kuhinje, gdje je otac sjedio na otrcanom šiltetu, srčući 
rijetku kahvu divku i pušeći duhan škiju. Čudan je on pušač; 
kad mu se strefi malo duhana, mota i pali cigaretu za cigaretom, 
kad nema, ni mukajet. Tako je i sad. Sjedi, puši, zagledan u 
neku svoju tačku na duvaru, unesen u svoje, samo njemu znane, 
misli, ili brige. Za majčine riječi i ne haje; možda ih i ne čuje. 

Shvativši da od okolišenja nema fajde, majka prikupi svu 
materinsku ljubav i hrabrost 1 odlučno reče: 

— Vala, Ibro, grihota je od Boga što radimo od ovog našeg 
naš. E, bude li i dalje hodao bos, vallahi ćemo uskoro u kući 
imati tešku hastu! 

Otac na nju izbeči oči, shvativši o čemu se radi i, začudo, 
mirno progovori: 

— Znam ja to, ženo, i bez tvog zvrndanja. Pa šta da radimo?! 

— Kupi mu čizme, eto šta! — čuje Bego kako majka odgova- 
ra povišenim glasom i začudi se tolikoj njenoj odvažnosti. Nije 
navikao da čuje njen povišen glas. Sad je ličila na kvočku što 
se Zauzima za piliće. 


— Čizme, čizme, he, beno jedna! — poče otac da se pali, 
padajući u sve veću vatru ljutnje. — A ne pitaš imam li ja pare. 
A otkuda mi, bolan, pare? Pa nisam ja banka!... 

Izbačen iz takta, otac zavuče ruku u unutrašnji džep starog 
kaputa, zgrabi veliki konobarski novčanik i tresnu ga o tlo, 
pravo pred majku. Majka se uplaši i poskoči od straha, dok 
Bego prepozna zvuk metalnog sitniša nastao kotrljanjem po 
cijeloj kuhinji. 

Majka podnimi glavu rukama i zašutje, ne smijući dalje 
začikavati oca. A on, poznavajući svoju vrletnu narav, da bi 
ublažio svoj pređašnji izliv srdžbe, nastavi svilenim glasom 
kako bi umirio i udobrovoljio majku: 

— De, hanuma, nemoj ti brinuti. Čim se osuši kukuruz, 
okrunit ćemo ga i prodati na pijaci. Malom ću kupiti nove 
novcate čizme. A i tebi ću, vala, kupiti basmu za nove dimije. 
Sura je, beli. Zadnje sam ti kupio još pretprošlog Kurban- 
-bajrama. 

— Jah, kukuruz — veli majka kroz plač — kukuruz neće biti 
suh još ni za mjesec-dva dana, a dotle, boj se, maksum more i 
umr't. 

— Ništa ti ne brini, hanuma — tako ju je uvijek zvao kad joj 
se dodvoravao — sve sam ja lijepo smislio. Eto, one tvoje čizme, 
šta im fali? Sutra, sabahile, odnijet ću ih Salki obućaru da ih 
malo zakrpi, i već pošljepodne dijete more u njima u školu. 

— Da mu ne budu, belćim, plaho goleme? — pita s ne- 
vjericom obradovana majka. 

— Eh, goleme — ljutnu se otac — nek su goleme! Pa nek se 
malo pretrpi dok mu ne mognem kupiti nove. Budu li mu 
klapale, nek omota oko nogu teke krpa; bolje i tako, nego da 
ide bos. Iz ove se kože, Zar, u drugu ne mere. 

Majka tiho uzdahnu i prešutno se složi, ne samo zbog toga 
što je očeva riječ uvijek bila zadnja, već i zato što je znala, kao 
i on, da za sada drugog izbora nema. A njeno žensko, majčinsko, 
srce suosjećalo je, cijepalo se, krvarilo, kad god bi krišom bacila 
zabrinut pogled na sklupčanog sina pored peći. 


30. 


Sutradan čizme bijahu zakrpane, noge umotane debelim 
krpama te je Bego pošao u školu obuven, kao i drugi đaci. 
Istina, obuća mu se činila neudobna i poteška, stalno je imao 
utisak da su mu na nogama skije, a ne čizme. Zato je noge 
vukao po zemlji a koraci su mu ličili koracima astronauta u 
bestežinskom stanju. Pa i takvim čizmama mališa se radovao, 
onako kao što se bogataška djeca raduju kakvoj skupocjenoj 
igrački. Žurio je u školu pa kad bi mogao, poletio bi — samo da 
učitelj i školski drugovi vide kako i on nije bos. 

Pred školom se okupilo mnogo đaka, očekivali su da ih 
pozove zvono na postrojavanje. Oko Ise, Fajke i Harija oveća 
grupa dječačića; smijeh, vika, graja — igraju zuje. Iso i Fajko 
zaprijetili nekim dječacima da im se ne rugaju zbog premještaja 
u magareću klupu; neke su vješto potkupili. U tu svrhu Iso se 
ponudio da bude zuja. Tamo gdje nisu pomagale ni Isine i 
Fajkine prijetnje ni podmićivanje, pozvali bi u pomoć Harija, i 
stvar bi bila riješena za čas posla. Inadžija bi brzo savro glavu 
u ramena, dao čvrsto obećanje da se neće rugati, i samo molio 
Boga da ne prođe kroz Medine šaketine. 

Jedino bi nekoliko djevojčica, predvođenih Lejlom, istr- 
čalo iza ugla škole, brzo otpjevalo rugalicu pa bi se ponovo 


129 


sakrilo od ratobornih dječaka. Njih nisu mogli ni potkupiti ni 
uplašiti — jer bi ih odmah prijavile učitelju. Isu je naročito 
pogadalo što mu se ruga i Lejla, najljepša i najpopularnija 
djevojčica u razredu, u koju, inače tajno, bijaše do ušiju za- 
ljubljen. 

Još kad bi znao kome je odlučila pokloniti svoje srce, 
crknuo bi od muke. 

— Medo, Medo me udario! — pokušava da nadviče smijeh 
i graju dječak zuja. 

— O ne, nije, nije! — ori se iz mnoštva grla. 

Iso se ponovo okreće suprotno od gomile, u pravcu školske 
kapije, desni dlan postavlja dječacima, a lijevim zaklanja oči; 
baš tad spazi Begu i njegove goleme zakrpane čizme. Naglo se 
otrže od gomile, pođe pet-šest koraka u pravcu došljaka, uprije 
prstom u njegove čizme i zahihota: 

— Ohohohohaha... Gledajte, naš Bego obuo materine čiz- 
me! Hahahihi...— Cerekao se izazivački, presamićivao u struku 
i pljeskao dlanovima po natkoljenicama. Za njim, uz smijeh i 
dobacivanje, istupiše Fajko i Hari. Potom i ostali dječaci sviše 
krug oko pridošlice, smijući se, dobacujući, praveći podrugljive 
viceve na račun njegove obuće. 

Iza šupe za ugalj djevojčice su igrale između dvije vatre. 
Čim je nastala strka i graja oko Bege, prestale su s igrom i 
znatiželjno posmatrale. Korak-dva ispred ostalih, s dvjema 
debelim pletenicama na plećima, i s loptom u ruci, ukipila se 
Lejla. Na licu joj pomiješana osjećanja čuđenja, zgražanja, 
osude, ljutnje... Da je dječak, već bi se umiješala. Prvo bi 
ispljuskala Isu, pa Fajku i Harija, a ostale bi izružila. Smotrivši 
je, Iso se sjeti kako su njena naklonost i simpatije u svim 
prilikama namijenjene Begi. Zavist i pakost prožimale su 
njegovu dušu do srži. Mrzio je Begu iz dna duše. Mrzio gaje IZ 

dva razloga — jer je najbolji đak i — jer ga simpatiše najljepša 
curica u razredu. Zato se zdušno trudio da ga najgorim bezo- 
braštinama i gadostima, kad god je u prilici, pred njenim dragim 
crnim očima, što više unizi i osramoti. Zato je i sada prednjačio, 
nahuškavajući na njega i druge dječake. Ali njegovi postupci u 
Lejli izazvaše još veću odvratnost i gađenje prema njemu, i još 
veće suosjećanje i divljenje prema Begi. 

Čini se da je Iso bio slabo pronicljiv, ili suviše glup, e da 
bi to shvatio. 

Od tih niskosti i gadosti Begi se smrče pred očima usred 
bijela dana, kad bi mogao, propao bi u zemlju od stida i Ppo- 
niženja. Velika radost, zbog čizama, preokrenu se u veliko 
razočaranje i tugu. U očima mu zaplivaše gorke, optužujuće 
suze — i tek tad se krug poče razmicati, i osipati. Uto se oglasi 
zvono. 

Bego ponovo stade na začelje stroja. Vidio je učitelja kako 
nešto govori, ali ga stvarno nije čuo, jerje išao za svojim tužnim 
mislima. "Evo, učitelj upravo gleda u moje čizme. I njemu su 
one, sigurno, smiješne, ali se ne smije iz obzira prema svom 
đaku. On me sažalijeva.? 

Dječak ne bijaše daleko od istine. 

Kako se okišalo i putevi raskaljali, direktor škole donio je 
odluku da se đaci izuvaju u školskom hodniku, a da u učionice 
ulaze u čarapama. Ta odluka za Begu je značila nove muke. 
Trebalo je odmotati krpe s nogu i gurnuti ih duboko u čizme, 
sve to skrivajući od radoznalih dječijih pogleda. Zbog toga je 
otezao s izuvanjem i, ako nije mogao biti zadnji, redovito ulazio 
u učionicu među zadnjima. 


Bio je jedan od rijetkih koji na nogama nije imao čarape. 

31. 


Pored ostalog učitelj je sa sobom u razred donio i dvije 
lijepe knjige: "Bajke" braće Grim te "Bajke starih vremena" 
Šarla Pera. U objema se nalazi priča "Mačak u čizmama", 
ispričana u dvjema različitim, a ipak tako sličnim, verzijama. 
Učitelj je želio na času upoznati đake s objema verzijama, a 
potom jednu priču analizirati. 

Čim učitelj lijepim, pravilnim slovima na tabli napisa 
naslov: "Mačak u čizmama", braća Grim, Iso se poče vrpoljiti, 
smjehuljiti i gurkati Fajku. Očito, naumpala mu je izvrsna ideja 
kako da doskoči Begi. Prvo se sašapta s Fajkom, zbog čega 
ovaj razvuče usta od uha do uha, potom pogodi papirićem 
Harija, pokazujući prstom na naslov pa na Begu. Dok učitelj 
interpretira zanimljivo štivo, on ništa ne prati, već se uzmuhao 
kao da sjedi na mravinjaku crvenih mrava; tiho zivka dječake, 
nastojeći da im prenese svoju dosjetku. Tek pošto ga učitelj 
glasno opomenu i ukori, on se primiri. 

Našavši se poslije nastave na školskom dvorištu, neko- 
licina dječaka složno zapjeva: 

Iso, magarac, tupi, glupi, 

sjedi s Fajkom u magarećoj klupi!" 

Iso, dječak iz magareće klupe, pretrnu pa preblijedje iz 
straha da će se i ostali đaci priključiti ovoj grupi i da bi mogao 
postati objektom općeg podsmijeha. Zato jedva dočeka pauzu 
pjevača pa podviknu koliko ga grlo nosi: 

— Čujte, počujte, Bego Pašović je Mačak u Čizmama! 

Grohotom se smijući, novu rugalicu smjesta prihvatiše 
Fajko i Hari: 

— Mačak u Čizmama! Mačak u Čizmama! 

Đacima se naprečac svidje nova rugalica pa se ubrzo zahori 
iz mnoštva grla: 

— Bego, Mačak u Čizmama! Bego, Mačak u Čizmama! 

Đaci bijahu pod snažnim dojmom upravo obrađene priče. 
Zato stara rugalica, namijenjena Isi, bijaše odmah zaboravljena, 
a nova, namijenjena Begi, prihvaćena, slično čovjeku koji stari 
kaput rado zamjenjuje novim. 

Iso likuje. Kao zmija otrov koristi svaku prigodu da izbljuje 
nataloženu zlobu, od drugog dječaka ničim neizazvanu. U hipu 
smišlja novu pakost. Prilazi Begi s leđa na dva-tri koraka, okreće 
se prema ovećoj grupi đaka te uzvikuje: 

— Ehej, pogledajte koliki je u našeg mačka repina! 

Zatim lupi čizmom o tlo, tobože, staje mačku na rep. 

— Mijau, mijau! — oponašao bi mačka kogaje, kao bajagi, 
zabolio prignječeni rep. 

Djeca se slatko smiju uveseljena predstavom u Isinoj režiji. 

U polumraku zbornice, iza guste zavjese, čitav prizor pred 
školom znatiželjno je pratio učitelj Mirko. Tek što se đaci uz 
veliku halabuku udaljiše od škole, on se namršti pa, kao uzgred, 
dobaci kolegi Muji, učitelju prvog razreda: 

— Baš je onaj moj Iso bezobrazno i nevaspitano dijete! 


32. 


Ima nekoliko dana što se okišalo i osjetno zahladnjelo. 
Otada Bego ne čuva stoku, Umjesto njega čine to starija braća: 
Meho i Zijo. 

Možete zamisliti koliko su mu nedostajala njegova Polja, 
njegovo kraljevstvo. Osobito Svatovsko greblje, pa Lađa, pa 
Krivača, pa dubodolina, pa Luke, pa... 

Ipak, više od svega nedostaje mu djedo Osmo. 

Nedostaje mu njegova toplina i neposrednost, pa njegovo 
razumijevanje, a nadasve njegova iskrena, nepatvorena očinska, 
ili djedovska, ljubav. 

A tek njegove nezaboravne priče! Koliko ih je samo od 
njega čuo. Bože, koliko je od njega naučio! Koliko mu samo 
duguje poštovanja i zahvalnosti. 

Otkad su ono zadnji put čuvali zajedno krave u Krivači, 
vidio ga je svega jedanput. Pošao je majci po vodu, a djedo se 
sa Sivuljom vraćao iz Lađe. Stajali su oslonjeni na vrljike i 
malo popričali. Djedo je izrazio iskreno žaljenje što Bego i 
dalje ne čuva stoku. Vidjelo se to po sjeti u očima i u riječima. 
Rekao je da mu mnogo nedostaje. I da više nije sretan kao 
onomad, dok su svakodnevno zajedno napasali svoje kravice. 
Uzgred se glasno zapitao: 

— E da mi je znati ko li i zašto raskopa one grebove na 
Greblju. I zbog čega li je odustao. 

Dječak se tajanstveno osmjehnu. I dok je Sivulja čopkala 
bezbroj puta očopanu živicu, on djedi ispripovjedi sve: kako je 
Iso onoga dana iza živice slušao legendu; kako je on, Bego, 
došao na ideju; kako ih je isprepadao one noći na Greblju; te 
kako su, sigurno, zbog toga odustali od dalje potrage za blagom. 

— Aferim, dijete! Zaradio si puno sevapa kod Boga — reče, 
dok mu očice zasjaše od radosti. 

— Kako je, djedo, bilo na Muhinoj dženazi? 

— Mnogo dobro. Dobar čovjek bio, pa na dženazi svijeta 
ko u gori lista. I da znaš, proučio sam "Fatihu" i za tebe. | 

Na rastanku ga starina zagrli, potapša po ramenu i pokloni 
mu na vrbove rašlje nadjevenu štuku. Ama kakvu štuku. Za 
sve vrijeme razgovora plijenila je Beginu pažnju. Mislio je: 
="Toliku štukurinu još nisam vidio da je neko ulovio u našoj 
rijeci!" 


135 


A Begoje i dalje kuburio s brigama. I to s takvim brigama 
da ih nije htio povjeriti nikome, čak ni čika-Osmi. 

Tri dana je dječak u maminim čizmama trpio nepod- 
nošljiva ponižavanja od Ise i njegove tjelesne straže. Većini 
ostalih učenika bilo je važno da ima šale i smijeha, pa bilo na 
čiji račun. Begine čizme su kao poručene za takvo što. Kao da 
su mu i pravo ime zaboravili, te ga sad svi zovu samo - Mačak 
u Čizmama. U razredu se čuje: "Zovi mi Mačka u Čizmama", 
=Pitaj Mačka u Čizmama šta smo imali za zadaću", "Dodaj mi 
gumicu od Mačka u Čizmama"... Tako su i bez zle namjere 
doprinosili Beginim duševnim patnjama. Svi, osim jedne 
djevojčice. Osim Lejle. Ona to nipošto nije činila. 

Tri noći je dječak muku mučio kako da razriješi ovu ne- 
podnošljivu situaciju. Tri noći je natapao jastuk vrelim suzama 
i molio Boga da mu podari jedne obične čizmice, kakve imaju 
i ostali đaci. Tri noći se odlučivao za smrt pa, uplašen kućom 
bez vrata i prozora, bez zraka i svjetlosti, strahom da bi umiranje 
moglo nepodnošljivo boljeti, u zadnjem času odustajao, žaleći 
što na sebi nema kakvo dugme za umiranje, kako bi bezbolno 
nestao s ovog bezosjećajnog svijeta. I taman kad je pomislio 
da nema rješenja, ono se pojavilo nekako samo od sebe, 
spontano, kao buđenje koje za čovjeka predstavlja spas od 
košmarnih snova. Ideja je dobra, ostaje još samo da se plan 
iskuje u detalje. 


33. 


Sljedećeg dana mališan se spremi kao i obično, obu ma- 
mine čizme i zaputi se puteljkom u školu. 

Usput je kritički posmatrao svoju obuću i razmišljao o 
njoj. Eto, sad ne može reći da nema čizme, a možda bi bilo 
bolje da ih i nema. A i jesu ružne. Goleme, zakrpane, izlizane 
i otrcane — pa još ženske. Odmah se vidi da nisu njegove, da su 
mamine. Pa kako im se nekidan mogao toliko obradovati? Usto 
su klapave, neudobne. A tek kako smiješno hoda u njima. Pravi 
je mačak u čizmama! Doživljavao ih je kao neobjašnjiv a neiz- 
bježan usud. Glavom mu prohuja očajnička misao. Da ih izuje, 
dobro skrije u živicu pa da u školu pođe bos, kao i prije. Kad se 
vrati, ponovo će ih obuti 1 sve će da bude kao i do sada. Ta 
misao se nije čestito ni zgrijala u glavi, a već je potisnu i odbaci 
kao besmislenu i neostvarivu. Ponovo bi jedino on u razredu 
bio bos. Iso i družina to bi shvatili kao njegovu veliku slabost. 
Iskoristili bi to sigurno za još veći napad i hajku na njega. Još 
jedno uvredljivo likovanje trojice dječaka teško bi podnio. Ne, 
barem to zadovoljstvo neće im priuštiti. Zatim, značajno je 
zahladnjelo pa bi se svakako uskoro teško prehladio i razbolio. 
Da i ne mislimo šta bi se dogodilo kad bi otac saznao da krije 
čizme u živici, i da u školu ide bos. Ne, zamišljena opcija i si- 
noć, teška srca, donesena odluka zaista nemaju alternativu. 

U tim razmišljanjima stigao je na pola puta do škole. Pred 
njim su dvije jednako nepovoljne mogućnosti i dvije jednako 
teške odluke. Napravi li korak u jednom ili u drugom pravcu, 
sam će snositi manje ili veće posljedice takvog definitivnog 
opredjeljenja. Zato nakratko zastade, vagajući odluku. Koji li 
je korak manje težak, i manje gorak?! 

Vremena mnogo nema, mogao bi ko naići. Dječak se 
bojažljivo osvrte uz put — niz put, naglo skrenu udesno, pregazi 
živicu pa uđe u požutjeli šumarak. Pošto ga presiječe, izbi u 
čika-Omerov voćnjak, otežao od šljiva, jabuka, krušaka, dunja, 

oraha i drugog voća. Dozrijevajući voće je mirisalo poput 
najmirisnijeg cvijetnog vrta i svojim sladom i mirisom pozivalo 
na obilatu gozbu bezbrojna društva pčela, osa, stršljena, 
bumbara, leptira i drugih insekata. S voćnjakom s jedne i sa 
školskim dvorištem s druge strane međi jedan strnokos. U 
njemu, blizu voćnjaka, bijaše nadjevena oveća slama. Dječak 
se vješto prišulja do slame od koje se školsko dvorište vidjelo 
kao na dlanu. Iz opreza se osvrte, vidje da je sam pa se prihvati 
posla. Sa strane prema školi izdubi poveću rupu, tako što joj je 
otvor izgledao malen, ali joj je unutrašnjost bila prostrana, 
sezala je sve do stožine. Osmotrivši sa zadovoljstvom svoje 
buduće prebivalište, uvuče se u nj, odloži tašnu i sjede da se 
odmori. Dugo je potom iz svog brloga u slami virila kuštrava 
dječija glavica. Posmatrala je nestašluke svojih drugova pred 
školom, čula školsko zvono, vidjela kako se đaci postroj avaju 
i kako disciplinovano ulaze u školu. 

Šta li je tada mislila?! 

Šta li je tada osjećalo jedno malešno, mekahno, dječije 
srce?! 

Kad mu dosadi u skrovištu, mališan isprazni tašnu, uredno 
složi knjige i pribor te izljeze vani i uputi se u voćnjak, noseći 
sa sobom praznu tašnu. Izbirao je različite sorte šljiva, jabuka 
i krušaka. Čim đačku torbu napuni do vrha, ponovo se vrnu u 
toplo sklonište i poče da se sladi, očekujući cilik školskog zvona 
da bi, kao i ostali đaci, krenuo kući. 


34. 


Sljedeći dan nalikovaše prethodnom kao jaje jajetu. Bego 
obu mrske čizme te poznatim stazama i bogazama doperja do 

slame, i svog spasonosnog utočišta. Tu odloži stvari pa se s 
praznom torbom zaputi u voćnjak. 

Zastade kod jedne visoke stare kruške. Nije se dugo 
dvoumio. Mnogo je volio jeribasme. Bile su krupne, sočne i 
slatke. Padale su posvuda naokolo, po travi, ali bi se u dodiru s 
tlom posve razmrskale, nalikujući malim zelenim lubenjcima. 
Takve ih nije htio jesti, već odluči popeti se na stablo, nježno 
ih ubrati rukom, sve jednu po jednu, dok ne napuni tašnu do 
vrha. Već mu voda poteče iza zuba, zamišljajući kako će ih 
natenane jesti u svome skrovištu, jesti uživajući u njihovom 
izvanrednom ukusu. A kruška je ponijela kao nikad, te je za 
tili čas đačka torba bila uvršena. I sve dotle se dešavala repriza 
događanja iz jučerašnjeg dana. A onda... 

U namjeri da siđe, dječak pogleda niz visoko stablo — pa 
se ukoči i prenerazi. 

Sa štapom u ruci, u bijelim bez-gaćama, s bjelicom na 
glavi, pod kruškom, kao slučajno i nezainteresirano, sjedio je 
niko drugi do — sam čika-Omer, vlasnik voćnjaka. Bego se i 
nehotično sjeti šarabije i Muhe Orlušine. Pretrnu od te pomisli 
pa se bolje prihvati jedne debele kruškine grane. Dok se 
pomjerao, jedna kruška iz prepunjene torbe skotrlja se i poletje 
dolje, kud će, na nesreću, baš — pa na Omerovu glavu! Pala je 
posred bijele bjelice, te se sva smrskala poput bačenog jajeta. 

Starina mirno skide kapu, otrese s nje ostatke kruške, hitnu 
odozdo pogled na dječaka pa će reći: 

— Vidi ti male beštije. Nije mu dosta što krade moje kruške, 
pa me povrh toga još i gađa njima! 

— Nisam, djedo, htio, života mi... sama se skotrljala. 

Bego je znao daje čika-Omer strog domaćin, da čuva svoje 
voćnjake i da je ljetos dobro izlemao neke dječake, uhvativši 
ih u svojim trešnjama. Istina, dječaci su učinili zijan — polomili 

su nekoliko grana trešnjama, što je starca veoma ražalostilo i 
naljutilo. Pričalo se da su se među tim dječacima — nevaljalcima 
— nalazili i Iso, Fajko i Hari. 

Bego nije učinio nikakvu štetu, osim što je ubrao torbu 
plodova. Pa ipak, uhvaćen je u krađi — kao i bilo koji drugi 
lopov. Zato je pored nesumnjivog straha osjećao i golemi stid. 

— Nisi htio, ha... A što kradeš moje kruške?! — žestio se 
odozdo djedo. 

— "Nako... Mislio sam da ti ne bi branio... da koju otkinem 
pa... 

— Koju... koju. Zarje to koju, a ovamo — puna torba!? I što 
me nisi pitao, možda ne bih branio, a ovako... Učiš se krasti 
tuđe je li?! 

— Ma nije, djedo, evo, dat ću ti sve što sam ubrao i platit 
ću čim budem mogao. 

— Znam ja da ćeš ti meni platiti, dok siđeš s kruške. Naplatit 
ću ti sve ovim štapom, da znaš! A kako to da nisi u školi, a? 

Bego mozga šta bi slagao, dosjeti se pa bubnu: 

— B... bio sam nemiran, p... pa me u... učitelj istjerao. 

— Kradeš moje kruške, učitelj te istjerao! O, tu se, bogme, 
svega nevaljalog nakupilo! Odoh ja sad pravo Ibri da mu kažem 
kakvog hairli sina ima. 

Ta mogućnost dječaka sledi, pogodi ga ravno u srce. 
Poznavajući očevu tešku narav, zaključi da bi to bilo ravno 
katastrofi. Pa zavapi, preklinjući starca: 

— Nemoj, čika-Omere, molim te! Čekaj, 
nagodit ćemo se. Čim malo porastem, doći ću 
pet dana ako treba, za ovu torbu krušaka. 
klinjem te! 

— Hahaha... hahaha, to je, ko biva, za pet-šest, sedam-osam 
godina. E lukav si ti, momče. A znaš li zašto? 


zdravlja ti! Eto, 
ti na koševinu, i 
Nemoj, djedo, pre- 

— Zašto, djedo? 

— Zato što će djedo tada biti gore, u greblju. Odmarat će 
svoje stare kosti metar ispod one žute ilovače. Nego, silazi 
odmah da naplatim kruške, pa da idem. 

— E neću, bogme... strah me. 

— A ako te ja budem gađao kamenicama? 

— Nemoj, djedo, morat ću se i ja braniti kruškama. Gle, 
imam ih punu torbu! 

— Onda će djedo čekati da siđeš... 

— Čekat ću, vala, i ja, i neću silaziti dok ne odeš. 

— Ja ću i noćiti, ako treba. 

—Tja ću, meni je, djedo, potrebitije, nego tebi. 

Djedo Omer sjede, savi cigaru i zadimi. Miris duhana krdže 
stade se opojno širiti, golicajući i Begine nosnice. 

Dječak se već bio namjestio u prve rašlje, kako bi što je 
moguće udobnije proveo predstojeću noć. Ali, ispušivši s 
velikim užitkom svoju mirisavu cigaru, ponovo se prvi javi 
djedo Omer: 

— Jesi li još gore, momče? 

— Jesam, djedo. 

— A da se nas dva nagodimo, važi li? 

— Važi. Samo reci kako? 

— Bi li ti meni za te kruške čuvao guske, pa da te pustim? 

— Nisi me još, djedo, ni uhvatio. Ali, važi, prihvatam 
nagodbu. 

— Nisi mi, mudrače, još ni pobjegao. Tako, kad nabavim 
guske, javit ću ti hahaha... 

— Pa ti i nemaš gusaka!? 

— Da sam znao da ću imati čobana za njih, svakako bi ih 
nabavio. Nego, dijete, moram priznati — pobijedio si. Nemam 
se kad dalje s tobom naduravati. Znaš li zbog čega? 

— Jer sam jutros ustao na desnu nogu. Jer si ti dobar dječko 
i od dobrih roditelja. Jer sam te prvi put ufatio u krađi. Jer nisi 
činio nikakvu štetu i, jer je vrijeme ićindija-namazu. Usto, star 
sam. Puštajući te, mogao bih zaraditi i koji sevap. Uhar je. 

Obradovan starčevom odlukom, Bego se ohrabri pa pro- 
govori: 

— Date pitam, čika-Omere, smijem li ja opet doći u kruške? 

— Smiješ — odgovori starac dvosmisleno — pod uslovom 
da ne dolaziš s torbom, da ne činiš kakvu štetu, i da se slučajno 
ne sretnemo. . 

Pritom, tobože, priprijeti štapom pa se stade žurno uda- 
ljavati od voćnjaka. 


Ujutro četiri mektebska druga pozvaše Begu u mekteb. 
Nusko, Emko i Meho bijahu nešto stariji, a Zajko godinu mlađi 
od njega. Učili su u sufari, pa iako nisu bili svi vršnjaci, lijepo 
su se slagali i družili. 

Mekteb bijaše blizu, ali se hodžina kuća nalazila na kraju 
sela. Dječaci su imali obavezu otići hodžinoj kući, uzeti od 
njegove hanume ključeve i vratiti se u mekteb. Hodža obično 
poslije klanjanja ranog sabah-namaza još malo odspava. Pošto 
ustane, doručkuje, popije kahvu te tako malo odocni. S još neko- 
licinom polaznika vjeropouke peterica dječaka su za to vrijeme 
imala počistiti mekteb, ako je hladno, založiti pećicu šišulju i 
dočekati hodžu učeći iz sufare, ili iz Kur'ana, ako su stariji 
polaznici. 

A djeca ne bi bila djeca ako bismo im oduzeli bezbrižnost 
i nestašluke. Ona su u svom nestašluku i nepromišljenosti često 
kadra učiniti nešto zbog čega bi kasnije strahovala i trpjela 
žestoke, često neopravdane i brutalne, kazne starijih. Jer, zanim- 
ljivo, stariji, po pravilu, zaboravljaju da su ikada bili djeca. Da 
su činili iste takve nestašluke i zijane te da su zbog toga primali 
batine i trpjeli duševne patnje. 

Desi se tako da stariji, mladići pa i oženjeni ljudi, izlazeći 
noću iz mekteba, poslije teravih-namaza, nastave se klizati na 
zaleđenoj stazi, ispred samog ulaza. Ujutro djeca zateknu poput 
stakla uklizanu stazu i, šta je normalnije, nego da se i ona zabave 
na isti način. 

Uto naiđe hodža Smajo, koji zbog sitne djece, i zanovijetli 
žene, zbog ove dječurlije u mektebu, i zbog sijaset drugih 
problema, ne primijeti da je staza zaleđena i da se cakli kao da 
je polivena uljem. Zamišljen, pogleda uprtog u nebo, umjesto 
pred noge, nastupi na stazu, počne plesati, nalikujući klizaču 
na ledu, i — hop! hodža ti zaglavinja te ljosne koliki je dug, 
ispruživši pritom sve četiri — dvije ruke plus dvije noge. Djeca 
prsnu u grohotan smijeh, pa sve jedno preko drugog nadadnu 
bježati u mekteb. Uganuvši nogu jali ruku, a od stida da ga još 
neko ne bi vidio, hodža, navrat-nanos, pohiti da se nasadi na 
noge, pa se još koji put prući, sve dok se ne bi nekako izgobeljao 
izvan staze. Onda, brže-bolje, stane da skuplja—na jednoj strani 
ahmediju, na drugoj svoje ćitabe, na trećoj dugački štap 
ljeskovac, pa srdit žuri za djecom u mekteb. 

Zatim bi, za sve, popašu platila djeca, samo djeca. I zbog 
hodžine sitne, musave, djece i zbog krupne, jezičave žene, i 
zbog svih drugih, nagomilanih, nedaća i problema, koji bi 
odrasle tištali u svakodnevnom sivilu života. 

Nijedno dijete ne bi se tada provuklo ispod pet žitkih 
ljeskovaca. Bijaše to, čini se, najljekovitiji mehlem, kojim je 
hodža liječio svoju razjarenu i nezadovoljnu dušu. 

Drugi put, opet, isfrči iskra ili ispadne žiška iz šišulje, te 
zapali prostrte postekije i struke ponjava. Prostirka tinja, bez 
plamena, hodža i đaci zabavili se poukom te ti tako čitav mekteb 
zamiriše nagorjelom ovčijom kožom i dimom. 

Dim počne da guši hodžu, da ga štipa i peče za oči, da se 
sav umije u suzama. Onda pogleda dječake sumnjičavo pa 
ljutito drekne: 

— Koji su od vas pušili u mektebu?! 

— Nismo, hodža, dina mi, neg" eno, užegle se postekije 
oko peći! 

Ali, džaba. Jutros mu hanuma naćesrce saopćila da je krava 
povela i da je treba voditi pod bika. Hodža je sve do mekteba 
lupao glavom, prebirao po mozgu, grozničavo razmišljao 
odakle da nabavi pare kako bi platio za bika. Sve vrijeme na 
pouci bijaše zaokupljen tom mišlju. I, eto, vakat je poći kući, 
nezadovoljnoj ženi, a ničemu se nije dosjetio. 

Tako su djeca ponovo iskihala: i zbog ženinog nezado- 
voljstva, i zbog uspaljene krave, i zbog bika koji svoj posao 
naplaćuje. 

Zapravo su djeca služila kao ventil preko koga je hodža 
praznio svoje frustracije i nagomilana nezadovoljstva — jer da 
ga nije bilo, čini mu se, bi prsnuo. 

Pa ne mora biti razlog progorjela furuna, kao da su djeca 
kriva što je progorjela, i za bezazlenije stvari hodža bi kaž- 
njavao. Sve je zavisilo od njegovog raspoloženja, od raspo- 
loženja njegove hanume i djece, od toga da li je poreznik došao 
da plijeni zbog neplaćenog poreza na zemlju, da li je Perava 
poželjela bika... 


145 


Dovoljno je da u mekteb uleti gladan i promrzao golub ili 
vrabac i počne prhtati. Djeca za njim nadignu graju, a on proguli 
kroz hartiju kojom je zastrt prozor. U mekteb stane da fura 
hladan zrak, hodži ozebu noge te nadadne dreku: 

— Vi ste ga upustili, ugursuzi nijedni! Kako ste smjeli da 
upuštate Božijeg mahlukata u mekteb! 

I nanova bi uslijedila kazna. 

Samo, ne bih želio da pomislite kako je hodža Smajo bio 
loš, zao čovjek. Nipošto. Bijaše veoma pobožan i moralan. Imao 
je lijep mekam, milina ga slušati dok uči ezan ili sure iz Kur'ana. 
I ders je lijepo kazivao. Čak je i djecu volio, na jedan sebi 
svojstven način. Uvijek im je želio samo dobro, misleći da se 
disciplinom i strogošću mogu izvesti na pravi put. Da postanu 
dobri ljudi. Savjet i batina, batina i savjet, čudna simbioza, bili 
su njegov način odgoja. Takav bijaše i prema svojoj djeci. Jer, 
bijaše samo čovjek — sa svim ljudskim vrlinama i mahanama. 

Zapravo, glavna mahana mu bijaše što je bio staromodan 
i konzervativan, a da to nikada nije uočavao. 

Tog jutra djeca samo počistiše mekteb jer još ne bijaše 
suviše zahladnjelo i nije trebalo založiti pećicu. S njima je na 
pouku išlo i nekoliko djevojčica. One obrisaše prašinu i 
pometoše, dječaci iznesoše napolje stare sedžade, ponjave i 
postekije, istresoše iz njih prašinu te ih ponovo vratiše na isto 
mjesto. Kad su prostorije malo prozračili, zaključiše da je do 
hodžinog dolaska ostalo još dosta vremena. 

Djevojčice bijahu stidljivije i strašljivije. Zato odmah 
sjedoše i počeše naglas učiti iz svojih sufara. 

Dječaci odlučiše da se malo poigraju. 

— Da igramo "ta? — predloži Meho. 


— Važi — prihvati Nusko. — Hajde da se podijelimo u dvije 
grupe. 

Neki dječaci su predlagali da se igraju ganje, drugi žmurke, 
treći truhle kobile, pa zuje... Koliko dječaka, toliko prijedloga. 
Na kraju odlučiše da glasaju. Većina je bila za igru "ta". 

To je igra slična igri žmurke. Mogu igrati dva ili više 
dječaka, tako što se podijele u dva jednaka tabora. Zatim se 
oba tabora posakrivaju i poslije se traže. Ko koga prvog ugleda, 
dužan je reći "ta". Ugledani je "ubijen" i izbačen iz igre. Koji 
dječak zadnji ostane "neubijen", njegova grupa je pobjednik. 

Mekteb, iako mali, bijaše podijeljen u dva dijela. Prvi, 
veći dio, namijenjen je muškarcima, drugi, manji, ženama. U 
mektebskom dvorištu nalazila se šupa za drvo i alat, pa mala 
gasulhana, pa duboka neupotrebljiva krečnica, pa jedno sijence. 
U susjednoj njivi uz mektebsko dvorište nadjeveno je četvero- 
-petero strnja, a tu je i visoka obala i gusta Živica uz put. Sve je 
to doprinosilo da uslovi za ovu igru budu idealni. 

Jedna grupa dječaka pošla je za jednu stranu mekteba, 
druga za drugu, suprotnu. Igra je mogla da počne. 

Bego iskoristi priliku dok su se ostali dječaci skrivali, 
prišulja se do vrata i uljeze u mekteb, u manju prostoriju. Stavi 
prst na usta, pokazujući djevojčicama da šute. Potom stade da 
osluškuje dječije korake, vireći kroz mali, nerazbijeni, džam. 

Napolju se bitka razgarala. Samo se čuje: "Ta, Emko!", 
"Ta, Šefiku!", "Ta, Hitko, izlazi, ubio sam te!" 

Katkad bi se dječaci istovremeno ugledali i uglas povikali: 
%{a!" Tada bi nastala svađa: ko je koga prvi "ubio" — jer nijedan 
nije htio da ispadne iz igre. 

Odjednom pored džama minu Mehina glavica. Pripadao 
je protivničkoj ekipi. Bego ne reče: ta, već pomisli: "Sad će iza 
ćošeta, pa na vrata." Zato se okrenu prema vratima pa sav napet 
poput strune iščekivaše. Ćutio je vlastito srce kako ubrzano 

lupa od uzbuđenja, kad se vrata sa škripom i cviljenjem počeše 
polahko otvarati. 

Bego, nalik panteru, skoči dva koraka, stade pred vrata, 
uprije prstom u njih pa dreknu: 

— Ta, Meho! Ta, Meho! 

Tad se zabezeknu i ukipi, kao da ga neko polio kantom 
hladne vode. Ni da je grom raspalio iz vedra neba, ne bi ga 
tako iznenadio i zapanjio. Stajao je tako zabezeknut trenutak- 
-dva, prsta uperenog u nos, ne Mehin — već hodže Smaje! 

Za hodžom se natiskali dječaci, pište, rukama pokušavaju 
zaustaviti smijeh. 

Hodža prvo pocrvenje pa pozelenje od ljutnje. A kad shvati 
o čemu se radi, ne izdrža—i on se puče smijati. Bego ga nikada, 
ni prije ni poslije, nije vidio da se tako slatko smijao. 

Ali je ubrzo batina odradila svoje. I za sve vrijeme, dok ih 
je kažnjavao, hodža se nije prestajao smijati. 


36. 


Ko zna dokle bi tako simulirao da ide u školu đak odmetnik 
da se trećeg dana ne uplete slučaj. A bilo je ovako. 

Od kuće do skrovišta u slami dječak je stigao bez problema. 

Dosadilo mu u ukrivenom brlogu, malo ogladnio, pa mu 
čika-Omerov voćnjak ne silazi s uma. Da ide ili da ne ide? Ne 
čini nikakvu štetu, voćnjak prerodio, ionako će dobar dio 
propasti. Zar će koga ogladniti ako uzbere pregršt-dva krušaka 
ili jabuka? Gleda u tašnu, sjeti se šta je na polasku iz voćnjaka 
jučer rekao čika-Omer, pa odluči; tašnu neće nositi; brat će u 
njedra, pod košulju. Jučer ga je pitao smije li dolaziti u kruške, 

a danas će brati jabuke. Uhvati li ga djedo, reći će mu da mu je 
zabranio dolaziti u kruške — ali ne i u jabuke. Na kraju zaključi 
kako se neće penjati na stabla, već će brati sa zemlje, ionako su 
se grane svile od roda. Tako će prije ugledati djedu, bude li 
naišao, i neće mu pružiti priliku da se ponovo sretnu, pobjeći 
će na vrijeme. Time bi svi djedini uvjeti, jučer postavljeni, bili 
ispoštovani. 

Ispostavilo se međutim da je ovaj put tolika Begina 
predostrožnost bila nepotrebna. Posjeta voćnjaku prošla je bez 
ikakvih poteškoća. Ubrao je i donio puna njedra bijelih biovača. 

Kad Bego poslije maminog ručka onako fino zahošafi 
poput meda slatkim jabukama, pridrijema mu se zbog sita 
stomaka i od toplote što je vladala u skloništu. San ga brzo 
opbrva i primi u svoje mehko naručje. 

No, kod kuće prava panika — već je prošlo sahat od vremena 
kad Bego obično dolazi kući. Majka se ushodala po kuhinji, 
uzdiše, u očajanju lomi prste. Djeca su vidno uznemirena, dok 
otac hladnokrvno sjedi na svome šiltetu i spokojno puši, kao 
da je sve u najboljem redu. 

Napeto iščekivanje naruši majčin uzbuđen, zabrinut glas: 

— Eh, bolan, Ibro, kako moreš tu mirno sjediti i dimaniti, a 
maksuma još nejma kući?! Ko zna šta mu se moglo dogoditi... 
Ma šta ja to govorim drvetu i kamenu, odoh ja da potražim 
svoje dijete!... 

Da bi je barem malo umirio i odvratio od nakane, otac 
reče: 

— De, hanuma, što si se uspaničila, evo odoh ja pred malog. 

Mrak se dobrano spustio na zemlju. U biciklisti što je 
dolazio putem od škole otac jedva raspoznaje priliku učitelja 
Mirka. 

— Dobra večer, učo, otkud tako kasno? 

— O, dobra večer, Ibro! Evo pozva me roditelj male Fadile 
na posijelo, pa dok popih ka'vu i rakiju, malo zadocnih. 

— E. neka, vala. A da li bi mi mogao reći đe je moj Bego, 
još nije došao kući? 

— Bogami, Ibro, ni u školu ga nema tri dana — čudi se uči- 
telj. — Ja mislio bolestan, šta li. 

Oprostivši se od učitelja, otac se vrati kući, i on vidno 
zabrinut. Čeljad čitavu noć skoro da i nisu spavala. Ipak, najteže 
je bilo umiriti majku i ubijediti je kako će dječak sigurno 
odnekud doći. 


Nalikovala je lavici kojoj uzmu mladunče. 


3): 


A njega, Begu, pred jutro probudi hladnoća. 

U prvi mah ne mogaše da se snađe gdje se nalazi. U 
sjećanju se film događanja poče polahko da odmotava pa se 
mališa strese pri pomisli na ono što ga je snašlo. S mjesta na 
kome je ležao kroz maleni otvor skrovišta vidi milijunima 
kilometara udaljene zvjezdice kako žmirkaju, kao kakvi nebeski 
SVICI. 

S pitomih, treperavih zvjezdica pažnju mu privuče spodoba 
što je izranjala iz tame. Razaznaje joj obrise. Četveronožac. 
Ide ravno ka slami, ka otvoru skrovišta. 

"Vuk!" pomisli mali odmetnik, i skameni se od straha. 

Životinja poče njuškati pa, razjapljenih čeljusti i iskeženih 
zuba, proturi glavu u skrovište, a njen vreli dah, dah smrti, za- 
pahnu ga po licu. U životu je doživio mnogo raznih strahova, 
ali nikad još kao tada. 

Gledao je smrti ravno u oči. Tačnije, ona je gledala njega, 
a on nju. 

Od suludog straha Bego se izbezumi, skoči na noge, 
udarivši glavom u bodljikavu slamu iznad sebe, i vrisnu koliko 
ga grlo služi. Od tog neljudskog vriska životinja se uplaši, od- 
skoči, zaskviča, dva-triput zalaja, podvi rep pa zaroni u mrak. 

Prepoznavši u glasu spodobe psa lutalicu, dječaku odlahnu, 
ali je i dalje drhturio poput listića na buri, osjećajući kako mu 
nešto toplo i mokro klizi niz obje noge, natapajući nogavice i 
krpe oko nogu u maminim čizmama. 

Sreća te za ovo ne znaju Iso, Fajko i Hari", pomisli, pošto 
se malo pribra i snađe poslije golemog straha, i zastidje se 
samoga sebe. 

U razdanje Bego prispje kući: promrzao, gladan, ublijedio, 
mokar kao da je upravo ustao iz greba, riječju — nikakav. Svo- 
jom pojavom obradova sve ukućane — a najviše majku. 

Pritisnut dokazima dječak priznade da tri dana nije išao u 
školu. No, na sve očeve upite šta je uzrok tome, uporno bi 
šutio ili odgovarao da mu se jednostavno ne ide. 

Poslije dječakove ispovijedi, otac lakonski presudi: 

— Danas ćeš ipak poći — ali sa mnom! 

Otac i starija braća su čitavo prijepodne brinuli oko stoke. 
Begu su poštedjeli svih poslova, s tim da se odmori, uči i 
pripremi za polazak u školu. 

Ali dječak je cijelo vrijeme bio opsjednut jednom brigom: 
kako od stida poći s ocem pred učitelja i razredne drugove. Pa 
još u maminim čizmama! Već je zamišljao pakosna i pod- 
smješljiva lica Ise, Fajke i Harija. A tek Lejlin sneni pogled! 
Hoće li joj poslije toga ikada više moći pogledati u oči? To je — 
da od stida propadneš u zemlju. I čvrsto odluči: nipošto neće 

ići u školu. Nipošto! Ali kako? Mnogo je lakše nešto odlučiti, 
negoli odluku sprovesti u djelo. 


Uhvatio otac sina za ruku i poveo u školu. Ama ga drži 
tako čvrsto da se malom čini kako će mu smožditi šaku; čini 
mu se da čuje kako kosti krekaju. Htjede da se požali na bolove, 
a otac baš tada otpoče glasan monolog, kao da se pravda: 

— Sine Bego, što, bolan, staješ babi na žulj! Beli nemam 
dovoljno muka i bez tebe. "Vaki poslen dan, aja moram zadžaba 
dangubiti. E, jesi komita... Pa, dobro, ne bih ja tebe ćerao da se 
ne mora. Kad sam ja mogao živjeti od motike, moreš, vala, i ti. 
Eto, završi četiri razreda, pa ne moraš dalje; a dotle, kažu, mora 
se, asli, po zakonu. Jah, jali ćeš ići, jali će me globiti. Kao da 
mi nije dosta poreza i globa — pa mi sad još samo ta fali... 

Otac na tren zašutje, a Bego iskoristi pauzu te zavapi: 

— Babo, molim te, otpusti mi ruku, boli me! 

— Jah, pa da mi utečeš? — kuša otac sina, a čelični stisak 
njegove ratarske ručerde naglo popusti. 

— Neću ti uteći, smijem se zakleti čim god hoćeš. Samo 
me, 'nako, stid učitelja i đaka da me vodiš za ruku. 

— Dobro de, pušćat ću te, ali ako pokušaš uteći, znaj da ću 
te ufatiti, a onda se drži! 

Išli su tako neko vrijeme bez riječi, svako zanesen u svoje 
misli. Pošto Bego zaključi da je očeva budnost oslabila, naglo 
se okrete i — nadade u vratoloman bijeg. Samo, te čizme, te 
proklete klapave čizme. Kao da je na noge privezao jastuke. 
Nemoguće je u njima razviti maksimalnu brzinu pa je otac 

stalno za petama. Čuje kako pršti blato i kamenje pod njegovim 
teškim korakom. Čuje njegov zasoptali, pomalo astmatični, dah. 
Čuje njegove čas molećive, čas ljutite, proklinjuće riječi: 

— Stani, Bego, ne mere babo letit'... Stani, alčače, crko 
dabogda, kad si taki!... 

Bego i ne pomišlja da stane; zna samo da živ neće u školu. 
Odjednom čuje: tras!, okrene se, i ima šta vidjeti. Babo tresnuo 
potrbuške u veliku lokvu vode i blata, raširio ruke i noge, 
izdigao glavu, da ne zaroni njome u prljavu vodu, pa samo 
zjevće za Begom, e bi rekao — zaplivao kakav veliki žabac. 
Dječak taman pomisli: '"Spas! Dobro je, pobjegoh mu." Ali, 
gle, pred njim je komšija Suljo. Kopa jarak pokraj svoje kuće 
kako bi pokupio vodu s puta. U isti mah zagrmi iza leđa 
promukli, skoro plačljiv, očev bariton: 

— Suljo! O, Suljo! Drži ga... Ne daj mu da prođe!... 

Suljo hitnu lopatu, istrča na put, raširi svoje dugačke ruče- 
tine. Čim bjegunac natrča, on se pomjeri malo ustranu te Bego 
uletje pravo u njegov čvrsti zagrljaj, kao rod najrođeniji. 

Očeve fizičke snage, zaista, bijahu na izmaku. Zato uspori, 
stade, odlomi u živici dugačak grabovac i, zadihan od umora a 
crven od ljutnje, priđe malom, uhvati ga za ruku i sljuštri dva- 
-tri puta grabovcem po turu i po leđima. 

— Nemoj ga, Ibro, ako Boga znaš... Ta šta ti je toliko 
skrivio? — zauzima se Suljo, a po očima se vidi da mu je žao 
malca. Sad mu je žao, i već se pokajao što ga je uhvatio, ali 
nije se mogao zamjeriti komšiji. 

— Nemoj da ga braniš, Suljo... to je komita, ober-komita!... 
— reče razjareni otac, zahvali Sulji i ukratko objasni u čemu je 
čitav problem. 

Onda zatraži od Sulje čiste vode pa, svejednako držeći 
čvrsto sina za ruku, sapra i počisti svoju blatom zaprljanu od- 

jeću. Kad to bi gotovo, još jednom zahvali komšiji, uhvati sina 
za uho i nanovo ga povede u školu. 

Na putu, pred kućom, čeka zabrinuta majka. 

Stajala je na avliji hraneći živinu kad su pored nje, poput 
brzog voza, protutnjali sin i otac, i ne primijetivši je. Ne znajući 
o čemu se radi, silno se uplašila . 

— Gledaj ti majkovića šta mi radi — progovori malo odlju- 
ćeni otac, pa objasni šta se dogodilo. 

— Nemoj, Ibro, da bi ga udero, vidiš da je dijete nešto 
hrđavno... ko zna šta se s njim dešava — zavapi majka, kršeći 
prste, dok joj je srce krvarilo, duboko suosjećajući sa sinom. 

Dugo je potom stajala na putu i, sa suzama u očima, 
milovala pogledom sinovljeva mršava, slabo odjevena leđa, 
sve dok nisu zamakla iza prve krivine. 


39. 


Otac pregazi bogaz, povuče sina u šumarak i udari pre- 
čicom kroz čika-Omerov voćnjak. Kad su bili mimo slame, 
Bego se sjeti svog odmetništva i, osobito, sinoćnje jezive noći 
u skrovištu, da mu ledeni srsi prođoše leđima. 

Prilazeći školi, kroz prozor smotri učitelja kako, s kredom 
u jednoj i sa spužvom u drugoj ruci, stoji kraj table i nešto 
dacima objašnjava. Čim opazi oca i sina, zastade i radoznalo 
upilji u njih. Od tog pogleda dječak u maminim čizmama 
pretrnu, čelo mu orosi hladan znoj, i sve što se dalje događalo 
— događalo se kao u bunilu. 

Otac pokuca i, ne sačekavši učiteljevo "da'', uđe u učionicu. 
Jednom rukom snažno stišće sina, a u drugoj drži štap. 

Đaci poskočiše sa svojih sjedišta, zureći u pridošlice kao 
u kakva priviđenja. 

— Hihihi... Evo našeg Mačka u Čizmama! — pakosno se 
iskezi Iso. 

— Gle, Mačak u Čizmama! — ote se žagor iznenađenja. 

Bego pokunjio glavu, preznojava se od stida, ne smije da 
pogleda u svoje drugove. Naročito se bojao da mu se pogled 
ne sretne s Lejlinim. Bojao se da mu se, možda, i ona pod- 
smijava. Ne, ne bi to mogao podnijeti. 

Otac i sam iznenađen, tek naslućuje aluzije đaka, pruža 
ruku učitelju za pozdrav i kao uzgredno pita: "Šta ovo treba da 
znači?" 

— Ma ništa, Ibro, ko djeca... onako malo zafrkavaju malog, 
zbog čizama... 

— Zbog čizama... asli... mog sina, nikogovići nijedni — muca 
naljućeni i uvrijeđeni otac, a ovamo misli: "Zbog toga se Bego 
onako čudno ponaša u zadnje vrijeme, zbog toga, bezbeli, neće 
u školu..." 

— E, tako vi, majkovići, zafrkavate mog sina, pa dobro, 
vidjet ćemo... 

Učitelj pomilova Begu po kuštravoj glavici i posla ga da 
sjedne u klupu, dok oca uze za ruku te posadi na svoju stolicu, 
u znak naročitog poštovanja. Pa su nešto potiho pričali, što 
đaci nisu mogli razumjeti. Zapravo se učitelj trudio da objasni 
kako je mačak u čizmama samo jedan lik iz istoimene priče, 
koju je obrađivao s đacima, i kako su to sve samo sitni dječiji 
nestašluci. Još su o koječemu popričali, a onda učitelj isprati 
roditelja do na hodnik, gdje se srdačno pozdraviše. Učitelj se 
vrati u učionicu, a otac pode kući. Osjećao se nedopustivo kri- 
vim zbog sinovljevog trpljenja — pa čvrsto odluči da ispravi 
grešku. 

Vraćajući se kući donio je neobičnu, ali nepokolebljivu 
odluku. 

Otvorivši vrata, otac povika: | 

— Hanuma, valja noćas pripaziti na Dikulju. Znaš da je 
sutra pazarni dan u varoši. Sutra, ale-zora, vodim je na pijacu — 
prodati! . 

Majka iskolačila oči, ne može da vjeruje vlastitim ušima, 
misli da joj je muž sišao s uma. 

— Bog s tobom, dragi Ibro! Gdje ćeš prodati našu majku — 
hraniteljku, pomr't će nam djeca od gladi. — U sebi pak misli: 
=Šejtani, obuzeli ga šejtani, nalet ih bilo! Trebalo bi letiti hodži 
da mu nauči i zapiše..." 

— Ženo! — podviknu otac. — Ja sam domaćin u ovoj kući i 
mogu raditi šta me volja. A ti da nisi više niti jednu prozvocala, 
jesi li čula?! 

Majka se skljoka kraj peći i tiho zajeca. Oko nje se sjatiše 
zaplašena djeca, dok otac odlučno pođe u štalu. 

Veći dio noći proveo je u štali — hraneći, pojeći, timareći i 
tetošeći Dikulju, koju je iz milošte nazivao drugom majkom. 


40. 


Poslije nastave Iso i kompanija još bjesnije navališe na 
Begu: 

— Ehej, djeco, čujte, počujte, vratio nam se mačor! Dotjerao 
ga prutom lično otac. Mora da je pojeo mamin sir, hihihi... 

Đaci se smiju, obradovani što će odsada biti još više smi- 
jeha, na čiji račun — najmanje je važno. 

— Mijau, mijau! — glasa Iso kao mačak, udara čizmom po 
nepostojećem Beginom repu i osvetnički smišlja bezobrazluke, 
sve gore od gorih. Tako stigoše do mekteba i raskršća. gdje 
Bego, s velikim olakšanjem, skrenu ulijevo, a Iso i njegovi 
tjelohranitelji, uz nezajažljiv, pakostan smijeh, udesno. 

Odlazeći u školu ili se vraćajući iz nje, tri druga su često 
dizala neopisivu larmu, nepristojno se ponašali prema starijima, 
krali voće po baščama, kršili voćkama grane, izazivali i tukli 
kamenicama seoske pse, a činili su i razne druge nevaljalštine. 

Naročito zadovoljstvo im je pričinjavalo dražiti psa Vučka, 
kućnog čuvara domaćina Hilme. 

Vučko je snažan pas iz porodice vučjaka, krupan kao tele, 
s ušima pravim i osjetljivim poput radarskih antena, izuzetno 
ljut, i zato čvrsto vezan. Svojeglavi mališani bi ga ljutili, uckali, 
a nerijetko i kamenjem gađali, sve dok se odnekud ne bi pojavila 
Hilminica, koja bi ih odgonila uz brojne grdnje i povike: 

— Ugursuzi nijedni, ugursuzni; hajte s mijerom svojim 
putom!... Šta vam čini pašče, Boži" mahlukat... Pas vam obrez 
brezobrezni!... 

Ni pas njih nije volio. Doživljavao ih je kao opake ne- 
prijatelje. Nanjušio bi ih na stotinjak metara, zastrigao ušima i 
zalajao, bi rekao: zemlju guli, kao da se približava čopor nje- 
govih rođaka — vukova. Zalijetao bi se na njih da je pravo čudo 
kako ne slomi šiju ili kako ne potrga lanac. 

Dali to i danas Vučko laje što je zanjušio svoje neprijatelje 
ili je razlog u nečemu drugom, ostat će nepoznato. Tek, dječaci 
nezadovoljni što im Bego skrenu s puta i što nemaju koga 
zadirkivati, odlučiše potražiti novu žrtvu. Poznati lavež psa 
Vučka pomože Isi da se odluči i da im predloži: 

— Drugari, čujete li Vučka? Mrak je kao poručen da ga 
udesimo! Sad će nam platiti za... za... — prebire po glavi ne bi li 

se dosjetio za šta to Vučko ima da plati, pa kad se ne dosjeti, 
samo dodade: —... za sve. 

Pritom se sagnu, napipa dva kamena šakaša i malo poguren 
pojuri u Hilminu avliju. 

Druga dva dječaka nakupiše pune ruke kamenčića pa ga 
stadoše slijediti. Kad dotrčaše do kapije, u golemom strahu 
pobacaše ih nasumice prema Vučku i strugnuše koliko ih noge 
nose, da se iza njih ču samo tutanj. 

Iso ne obraća pažnju na svoje drugare, već ulazi u avliju, 
vjerujući da će iz neposredne blizine sigurno pogoditi psa. 
Pažljivo nišani jednim kamenom, baca ga i— maša. Pas dvaput 
silovito nalijeće, ali ga lanac zadržava. Toliko silovito reži i 
laje da bi to svakom pametnom bila dovoljna opomena da se 
pripazi, ali ne i Isi. On nišani drugim kamenom, baca i njega i 
— ništa. Opet maša. Uto pas silovito naletje, treći put, i, gle! 
kožna ogrlica oko Vučkovog vrata prvi put ne izdrža — pršte 
kao da je od hartije. 

Iso premrije od straha, okrenu leđa u želji da pobjegne, ali 
kasno! Pas ga sustiže u tri skoka, zgrabi zubima za tur, hlače 
dreknuše, dok u Vučkovim zubima ostade komad otrgnutog 
platna. 

Dječak se u strahu spetlja, pade na leđa. Pas nanova natrča, 
a mališan poče landarati nogama kao da vozi bicikl, nastojeći 
u očaju da se odbrani od razjarene životinje. Ona to iskoristi, 
zagrize jakim zubima u čizmu i svuče je. U taj mah kraj njih se 
stvori Hilminica, noseći prisječak u ruci, kojim na jedvite jade 
otjera razgoropađenog psa, spašavajući tako Isinu živu glavu. 

Skičeći i cvileći Vučko nestade u mraku, odnoseći sa 
sobom i svoj plijen — Isinu čizmu, 

Uzalud su sutradan Iso i njegov otac pretraživali svu bližu 
i dalju okolinu oko Hilmine kuće — čizma kao da je u zemlju 
propala. 

— E pa, brajko moj, danas ćeš bos u školu, da se malo 
naučiš pameti! — reče naljućeni otac, poznavajući vjetropirastu 
ćud svog sina. 


41. 


Bego ulazi u kuću i zatiče neobičnu sliku: majka poku- 
njena, sjedi, otire dimijama suzne oči; oko nje djeca, s tugom u 
očima, zamišljena, šute. "Sigurno se desilo nešto strašno. A 
otac, gdje je otac?!"' huje dječakovom glavom zabrinjavajuće 
misli dok prilazi majci i sa zebnjom pita: 

— Majko, zašto plačeš? Šta se dogodilo? 

— Eh, dijete moje — majka prigrli sina i nanova zašmrca — 
otac, otac... hoće prodati Dikulju, našu majku, našu hrani- 
teljku!... Dobio drugu pamet, asli... Eh, djeco moja, moja siro- 
čadi, od gladi ćete mi pomr't'!... 

Dalje nije mogla. Riječi su se gušile u grlu te briznu u 
glasan plač. 

Dječaku bi žao Dikulje. Zna kad je bila malecka, tele. 
Odrastala je s njim, 1 on s njom. Tako je mirna da si je mogao 
pomusti nasred njive. Ima veliko, nabreklo vime i daje dosta 
mlijeka, mada se napasa najčešće po seoskim putevima i plan- 
dištima. Svake godine bi donosila na svijet po jedno telence, 
koje bi potom othranili i prodavali, što je predstavljalo znatan 

dio porodičnih prihoda. Mališan se prisjeti njenih velikih, toplih 
očiju; s toliko toplote i dobrote gledala ga je još jedino majka. 

Od majčine tuge i od takvih misli Begi potekoše suze na 
oči pa i on glasno zaplaka, zarida. 

U kući Ibre Pašovića te noći carevala je tuga. Kao da 
ukućani žale i oplakuju dragog mejita. 

Djeca, šutljiva i zamišljena, najzad su ophrvana snom 
pospala kao začarana. Roditelji su pak probdjeli čitavu noć, ni 
ne trenuvši. Premda su sklapali oči u želji da usniju, brige što 
su ih morile bile su jače od sna. Otac je cijelu tu besanu noć 
premišljao dali j je odluka koju je donio, vraćajući se iz škole, 
ispravna i, u cilik zore, zaključio da jeste. Majka je mislila 
kako ubuduće prehraniti tolika usta. Pored toga, bilo juje stid 
komšija istjerati jedinu kravicu iz štale. Povrh svega — voljela 
je Dikulju, kao da je ljudsko biće, i to ne bilo koje, već kao da 
je rod rođeni. 

U osvit zore otac ustade, napipa odnekud malo duhana 
krdže, smota i zapali cigaru, što još nikad u ovo doba nije činio. 
Po tome se vidi koliko mu je teško padala odluka što juje 
donio. Zatim se molećivim glasom obrati ženi: 

— Hajde-ba, hanuma, skuhaj mi jednu čemernicu da srknem 
pa da krećem, vakat mi je. 

Majka, podbuhlih očiju od nespavanja i plača, skoči, založi 
vatru u zemljanoj furuni, i uskoro čitavu kuću ispuni poznati 
miris kahve divke, Posrkavši kahvu, otac se spremi, izvede 
kravu i zaputi se s njom u varoš, gdje je imala biti stočna pijaca. 
Majka je posljednji put ispraćala svoju Dikulju. Dugo je stajala 
i suzila, ne mogavši odlijepiti pogled od nje, moleći u sebi 
Boga da joj se ne nađe mušterija — te da je otac vrati njihovoj 
dječici. 

42. 


Ide Bego u školu pa bi htio da ne misli na Dikulju. Htio 
bi, ali ne može; stalno mu je pred očima. Eto, sinoć juje sanjao. 
Kao, napasa je u Krivači kadli priđe ti ona njemu, zagleda se u 
nj tužnim pogledom i progovori. Ama kako progovori — pravim 
ljudskim glasom: 

— A ti tako, je li, Bego!?... Sa mnom prijatelj; i ovo, i ono, 
a ovamo, tvoj otac hoće da me proda... zbog tvojih čizama? 

— Kakvih čizama!? — prenerazi se on. 

— Pa, fino... Ti se sad praviš naivan, kao da ništa ne znaš. 
Ali, evo, ja ću ti dati svoje čizme... samo... samo ti zamoli oca 
da me ne prodaje... ako si mi pravi prijatelj... 

I zaista, Dikulja izu dvije čizme sa svojih zadnjih nogu te 
ih stade nuditi Begi. 

"Zbilja čudan san"', misli mališan u maminim čizmama 
dok prelazi raskršće i skreće udesno, prema školi. "Šta li to 
treba da znači?" 

Uto uspravi glavu i opazi nešto u šta u prvi mah ne po- 
vjerova: pred njim Iso, Fajko i Hari. Iso — bos. Bego pomisli 
da mu se priviđa pa prvo izbeči, a onda i dobro protrlja oči. 
Čim ponovo progleda, opet ista slika. Iso — bos. "Šta li su na 
me navalili sve neki neobični snovi"', zaključi, pa da bi se uvjerio 
da zaista ne sanja, uštinu se za obraz, i umalo ne jauknu od 
bola. Baš tad se Hari kratko osvrnu, opazi Begu te nešto saopći 
drugoj dvojici, poslije čega sve trojica prvo ubrzaše korake, a 
onda počeše da trče. Ubrzo iščeznuše s vidika. 

Bego ulazi u školsko dvorište i vidi: dječaci iz njegovog 
razreda okružili trojku; graja, žamor, smijeh. Iso oborio glavu, 

snuždio se, samo što ne plače. Neki mu se drugovi rugaju, drugi 
ga plaše da će ga učitelj kazniti što je došao bos. 

Iza ugla škole, s grupom djevojčica, istrča Lejla i zapjeva: 

"Iso, magarac, tupi, glupi, 

sjedi bos u magarećoj klupi!", 
pa opet pobježe u zaklon. 

Bego se priključi grupi. Gleda bosonogog, i bi mu ga žao. 
Sjeti se kako je njemu bilo, kad je bio bos, i kad su mu se 
rugali. Htjede da se umiješa, da kaže drugovima da ostave Isu 
na miru. U taj tren ga primijeti Fajko, nakostriješi se kao stršljen, 
koraknu prema njemu i zagalami: 

— Šta ti gledaš, Bego, raduješ se, je li?! Hajde odbij. Ti 
nemaš pravo da gledaš! 

— Imam pravo! — naroguši se sad i dječak u maminim 
čizmama. 

— Nemaš pravo! Mačak u Čizmama, pojeo mamin sir... 
Mijau...— zakrešta Iso, mršav i žgoljav poput očerupane svrake, 
i odjednom se, kao da zbaci masku, od tugom skrhanog dječaka 
pretvori u prznicu i kavgadžiju kakav je uvijek i bio. 

Ko zna šta bi se sve tu bilo zbivalo, možda bi se mališani 
i pogušali; ali se u taj čas oglasi školsko zvono, a na platou 
ispred ulaza u školu ukaza se prilika njihovog učitelja Mirka. 
Iso šmugnu na začelje reda, što se brzo formirao, i otud, iza 
širokih Harijevih leđa, katkad krišom zirne učitelja. 

Učitelj posmatra red daka, kao bajagi, ne vidi Isu te upita: 
— Djeco, nešto danas ne vidim, i ne čujem, Isu. Šta li je s 
njim? 

— Tu je, na začelju — zakliktaše veselo đaci. 

Iso načas promoli glavu, a učitelj, uozbiljivši se, nastavi 
da se šali: 


— O, servus, Iso, nešto mi danas ne javljaš ima li bosih!? 

Dječak nanovo isturi glavu pa ispali kao iz zapete puške: 

— N... nema, druže učitelje! 

— A sebe si, svakako, zaboravio — osmjehnu se učitelj. 

Iz mnoštva grla zaorlja veseli dječiji smijeh, ispuni dvorište 
i izgubi se u pitomini okoliša. 

Poslije nastave đaci se podijeliše: manja grupa je skan- 
dirala: "Mačak u Čizmama! Mačak u Čizmama!"', dok je druga, 
znatno veća, pjevala dobro znanu rugalicu: 

"Iso, magarac, tupi, glupi, 

sjedi bos u magarećoj klupi!" 

Bosonogi i njegova dva pajdaša, čim se dokopaše dvorišta, 
strugnuše, želeći da se što prije udalje od mrske rugalice. 

Dječak u maminim čizmama spokojno, bez zlostavljanja 
i zuluma trojice malih zulumćara, zaputi se kući. U mislima 
muotac i Dikulja: da li juje prodao — ili će i dalje sretati bezaz- 
leni pogled njenih velikih toplih očiju. 


43. 


Na verandi, dok se izuvao, Bego oćuti veseli žagor, što je 
dopirao iz kuhinje. Gorio je od želje i nestrpljenja da sazna šta 
je tome uzrok. 

Otvorivši vrata, već na prvi pogled primijeti suprotno ras- 
položenje od onog sinoćnjeg. Otac na koljenima pocupkuje 
sestricu, što je inače rijetko činio. A ona, davolak mali, vješto 
se ulagujući ocu, čas gricka somun iz jedne ruke, čas liže šarenu 
šećerlemu, u obliku savijenog štapa, iz druge, darove iz varoši, 
koje je otac donio za mezimicu. Braća sjela kraj peći, nešto 
veselo čavrljaju; i oni se zalažu bijelim somunima, a na nogama 

im taze vuneni priglavci. Pa i majka, ozarena lica, tavrlja oko 
peći, zastane, podboči se s krpom u ruci i gleducka čas u oca i 
kćer, čas u braću kraj peći. 

— O, koga to vidim — reče raspoloženi otac. — Moj Mačak 
u Čizmama stigao 1z škole! 

Opazivši ga, majka uskliknu: 

— Sine Bego, babo ti nešto kupio, evo da vidiš! 

I začas se izgubi u spavaćoj sobi. Ču se kako otvara i 
ponovo zatvara svoju čekmedžu. Kad se pomoli, u rukama nosi 
čizme, vunene čarape, basmu za dimije i, povrh svega, bijelu 
šamiju. Pružajući mu čizme i čarape, progovori: 

— Ovoje za tebe, a ovo za mene. To je nama posljednji dar 
od naše Dikulje. 

Bego se prisjeti sinoćnjeg sna i nemalo se iznenadi zbog 
njegove sličnosti sa stvarnošću. Nije li i u snu od Dikulje dobio 
na poklon čizme! Otada poče snovima pridavati veći značaj, 
vjerujući kako se njima mogu predskazati događaji na javi. 

Majčin ganutljiv glas prenu ga iz razmišljanja. Dok govori, 
vrhovima mahrame, krišom od oca, briše dvije krupne suze, 
što joj se valjaju niz sasušene obraze. 

— Ida znaš, kupio nam babo kozu. Bit će mlijeka makar za 
vas, djecu. Mi, stariji, ionako smo navikli suh kruh jesti. 

Potom se okreće ocu te nastavi: 

— Sjećam se, Ibro, kako je još moj rahmetli babo nama, 
djeci, kazivao da je kozije mlijeko, biva, zdravije od kravskog. 

— Jakako da je zdravije, napose za djecu. Nego, hanuma, 
ostalo je nešto parica od Dikulje, prodat ćemo kukuruz, kad ga 
okrunimo, prodat ćemo, ako Bog da, i jedno sijence u Rujevini, 
i ja ću izletjeti negdje na dnevnicu, najpak ćemo prodati i kozu, 
sastaviti nešto para pa na proljeće, kad mal pojeftini, jali naljeto, 
opet ćemo kupiti kravicu. Bože, samo lijepog zdravlja, jah! 

Poslije onog: jah, otac naglo zašutje, unese se nakratko u 
svoje misli, važući realnost svojih želja. Zatim se sav predade 
igri 1 trućanju sa svojom mezimicom. 

Majka nanovo razmota platno, reče sinovima da joj pridrže 
krajeve pa se, po ko zna koji put, stade diviti cvjetovima i ša- 
rama, zamišljajući kako li će joj pristajati kad skroji i obuče 
dimije, a na glavu veže novu bijelu šamiju. 

Begi na trenutak bi žao Dikulje, onda zaželje da vidi kozu. 
A kad svrnu pozornost na obuću, što ju je držao u rukama, 
zaboravi sve. Kad bi mu ko nudio tovar blaga u zamjenu za 
čizme i čarape — ne bi ni pogledao. U taj mah za njega nije 
postojalo ništa drugo na dunjaluku, pa ni sam široki dunjaluk, 
osim ti Božiji darovi, što ih je držao u rukama. Silno zaželje da 
ih proba, te pohita u svoju sobu, ali ga na samim vratima sustiže 
i ukopa na mjestu majčin začuđen, nježnoprijekoran, glas: 

— Nuto, asli poslije svega nećeš ižljubiti oca?! 

Zbilja, kako sam to mogao zaboraviti?" pomisli mališan, 
pocrvenje od stida, vrati se pa isemaka oca u dugo nebrijanu, 
nalik ježevim bodljama, gustu i oštru bradu, od čega su mu 
usne dugo bridjele. 

Čim se nađe u sobi, prvo navuče čarape pa obu čizme: 
pristajale su — kao salivene. 

Napokon leže, ali dugo ne mogaše da usnije. Dušu mu 
ispunjavahu slatki, najslađi, nemiri. 

O, da li će ikada svanuti željeno jutro! 


44. 


Jutro. | 
Prohladno, tmurno, oktobarsko jutro. 

Najzad je osvanulo! 

Razbuđen, i ne progledavši, Bego se sjeti sinoćnjih pok- 
lona. Pomisli, načas, da je to, možda, samo sanak pusti pa đipi 
na noge i vidje, kao u najljepšoj bajci, kako se pored knjiga 
blistaju nove novcate čizme, kao da su od samog zlata, a povrh 
njih, kao šlag na torti, tople vunene čarape. 

Dječaku srce zaigra od miline. Tad se sjeti koze. Dograbi 
čizme i čarape, prisloni ih na grudi i, onako neumiven, odjuri u 
štalu. 

Koza bijaše bijela, mršava; imala je veliko vime i tužan 
pogled. Tužno je meketala, kao da plače. Nije mu se sviđala. 
Učini mu se ružnom, dapače, pravom kreaturom — u poređenju 
s Dikuljom. 

Vrijeme sporo odmiče, a Bego nestrpljiv da pođe u školu. 

Majka mu postavi jelo, on jedva da i okusi. Obuo čarape i 
čizme pa se ushodao po kući, zbog čega ga braća počeše 
zadirkivati. 

— Gledaj ti našeg Mačka u Čizmama. Nikad mu se nije 
toliko žurilo u školu. 

Malac se ne ljuti na braću. Nisu to zlobna zadirkivanja 
kao što su Isina i nekih drugih dječaka. Pa ipak, pođe u školu 
ranije negoli je uobičajeno. Usput je osjećao neopisivo zado- 
voljstvo koračajući lahkim, poskočnim korakom, u udobnoj i 
nadasve toploj obući. Nema više straha ni stida, ni trpljenja, 
patnje, bola. Ni želje za smrću i straha od kuće bez prozora i 
vrata, bez zraka 1 svjetla. Nema bojazni od nepodnošljivog 
podsmijeha i zadirkivanja, ni srama i ustručavanja od učite- 
ljevog sažaljenja i Lejlinog suosjećajnog pogleda. Nema, i ne 
može biti, nikog sretnijeg na cijelom dunjaluku od njega. Još 
kad bi mogao stati na čelo đačkog stroja, umjesto Milje, pa da 
se učitelj nagleda njegovih novih čizama. Eh! "Danas je dobro 

zahladnjelo, ko bi još išao bos", pomisli, sjeti se Ise i ponovo 
mu ga bi žao. 

Usput nikoga nije sreo te pred školu stiže prvi. Zatim dođe 
Mato i iskreno se zadivi i obradova Beginim čizmama. U 
Matinim očima nije bilo zavisti, iako su mu čizme bile po- 
cijepane i upuštale vodu, tako da su mu noge i čarape stalno 
bile mokre. 

— Hajde da igramo klikera— predloži drug, izvadi iz džepa 
dvije sjajne metalne kuglice i jednu pruži Begi. 

Dječaku ovaj prijedlog dobro dođe kako bi pred drugom 
djecom prikrio silan ponos zbog novih čizama, ponos koji je 
bio jači od njega, ponos koji nije želio, a nije znao kako da ga 
sakrije. 

Uskoro počeše pridolaziti đaci. 

Kako je ko dolazio, odmah je prilazio dječacima u igri. 
Već izdaljega Begine blistave čizme su im naprosto upijale 
poglede, kao da su namagnetisane, izmamljivale iskrene uzvike 
divljenja, ili zavisti: "Uj, gledajte u Bege čizama!" Oko dječaka 
u igri stvarao se sve veći i veći kružni zid. Ubrzo se okupio 
bezmalo cijeli četvrti razred. Begi je rejting naglo porastao. 
Postao je dječak dužan poštovanja. Dugokosa ljepotica Lejla 
nije više imala potrebu da prema njemu osjeća sažaljenje. 
Osjećala je samo još veće poštovanje i divljenje, kao nikad 
dotad. Odjednom kao da su svi zaboravili ranije podsmijehe, 
rugalice i uvrede, a pljuštala su mnoga pitanja obojena nepatvo- 
renom dječijom znatiželjom, kao: "Ko ti je kupio čizme?", te: 
"Gdje ih je kupio?", te: "Pošto su?"... Bego se pretvara kao da 
je zanesen igrom i ne diže glavu, ali nastoji da udovolji tolikoj 
radoznalosti svojih drugova, i da na svako pitanje da odgovor. 

Očito, poslije tolikih poniženja, godi mu da bude u centru 
pažnje, da bude poštovan — koliko i drugi đaci. 

Iznenada krug poče žagoriti, pa zagraja, spominjući Isu i 
njegovog oca, da bi se zatim stao uvijati, 


komešati i naglo 
udaljavati, 


uz veliku larmu i smijeh. U tili čas dječaci u igri 
ostadoše sami, iznenađeni i zbunjeni takvim obrtom. Pratili su 
pogledima svoje drugove — i imali šta da vide. Od školske kapije 
pa do školskih vrata đaci napravili špalir kroz koji Isin otac za 
ruku vodi sina, a u drugoj nosi čvornovat štap. Klikeraši zinuli 
u čudu, potrčaše da bolje vide šta se tamo događa, zaboravivši 
pritom pokupiti klikere. 

Ono što je Bego tada vidio, toliko ga je ganulo, da mu se 

zasigurno urezalo u pamćenje za čitav život. A vidio je Isu, 
oborene glave, sa suzama u očima, razbarušene kose nalik svra- 
čijem gnijezdu, odjeće isprskane blatom. Korača nesigurna 
koraka između dva reda đaka, kao uhićenik, saplićući se svakog 
časa o velike pocijepane čizme — očigledno mamine. 
Žgoljavi Iso učini se Begi žgoljaviji nego ikad — pravi 
čvorak. "Prije polaska u školu otac gaje sigurno dobro istukao", 
pomisli te instinktivno posegnu za svojim čizmama. Bio je 
spreman da mu ih da, a da sam ponovo navuče mamine čizme, 
ili čak da ide bos. Onda shvati da je to besmisleno pa samo 
pogledom otprati oca i sina koji nestadoše iza ohrdanih školskih 
vrata. 

Otac i Iso zadržaše se u zbornici najviše desetak minuta. 
Izlazeći iz škole, otac štapom priprijeti sinu i istrese se na njega: 
— Tako, bitango jedna, ovim ću ja tebe naučiti pameti! 

Đaci prasnuše u nezajažljiv, grohotan smijeh, na što se 
otac okrete prema grupi, priprijeti i njima štapom i dodade: 

— Sta se smijete, melunčići Božiji, i vas bi trebalo ovim!... 
— pa se Zaputi kući, ostavljajući uplakanog sina na platou ispred 
školskog ulaza. 

Poslije ovih riječi đaci su neko vrijeme stajali zbunjeni, te 
kao opčinjeni, šutke blehnuli u uplakanog druga. Šutnju prvi 
naruši Feriz, jedar dječak iz susjednog sela, koje nije imalo 
školu. 

— Sad opet imamo jednog Mačka u Čizmama— reče grupici 
dječaka iz svog sela pa svoje riječi proprati gromoglasnim smi- 
jehom. 

Njegovi drugovi se također nasmijaše, dok li jedan od njih 
podviknu: 

— Iso — Mačak u Čizmama! 

— Mačak u Čizmama! Mačak u Čizmama! — prihvati neko- 
licina drugih dječaka. 

Neki nadareni stihoklepac učas sastavi i novu rugalicu: 

Mačak u Čizmama, tupi, glupi, 

sjedi s Fajkom u magarećoj klupi!" 

Tu novu rugalicu prihvatiše i djevojčice, predvođene đavo- 
lastom Lejlom, što su iz prikrajka motrile na dječake. Drugarice 
su Lejlu zadirkivale zbog Ise. On im se u nekoliko navrata 
diskretno povjerio, šaljući joj po Azri čak brojna ljubavna 
pisma. Na njima bi uvijek bilo našvrljano srce koje krvari, po 
sredini probodeno oštrom strelicom. Na strelici bi bilo naškra- 
bano jedva čitljivim slovima: Iso i Lejla vole se! Lejl 
pismo pocijepala tu, pred djevojčicam 
Ostala nije htjela ni pogled 


a je prvo 
a, ni ne otvorivši ga. 
ati, ni primiti, pa ih je Azra vraćala 
Isi uz duhovitu dosjetku: "Adresa nepoznata!" Otad Lejla da 


bi svima dokazala da joj se ne dopada, koristi svaku priliku da 
mu se javno podrugne. 

— Mačak u Čizmama popio mamino mlijeko pa ga otac 
izlemao i dotjerao u školu! — nanova se oglasi uporni Feriz, 
lupi čizmom o tlo kao da staje mačku na rep pa zamijauka. 

— Mijau, mijau! — prihvatiše đaci. 

Tada se dogodi nešto što je moglo da bude po Isu veoma 
nezgodno. Jer, pošto zamijauka, Feriz se sagnu, dohvati prvi 
kamen koji natrefi ispred svojih nogu te ga hitnu pred novog 
Mačka u Čizmama. Njegov primjer slijediše i neki drugi dječaci, 
i prema Isi poletje jato zavitlanih kamenčića. Postojala je realna 
opasnost da mališan svakog trena bude pogođen nekim za- 
lutalim od njih. 

Do tog časa Bego je sve naizgled mirno posmatrao; ali to 
je bila kap koja je prevršila čašu, da u njemu sve uskipje, 
proključa kao u grotlu. Progura se pred gomilu, izlažući se riziku 
da bude pogođen, pa podviknu skoro plačnim glasom: 

— Ne dirajte ga, šta vam je učinio!?... 

DĐaci utihnuše, iznenađeni i zbunjeni. Sve su mogli očeki- 
vati, ali ovo ne: da se Bego zauzima za svog najljućeg protiv- 
nika. Najprije se pribra Feriz, čija je sujeta bila najviše pogo- 
đena. I to još pred djevojčicama; napose pred vragolastom 
Lejlom, u koju tajno bijaše zaljubljena barem polovina dječaka. 

— Što se ti zauzimaš za njega, kad ti se on najviše rugao?! 

— Tebe se ne tiče što se zauzimam. To je moja stvar! — 
odbrusi Bego. 

— Ma nemoj. E, ako se ne skloniš, dobit ćeš po nosu! — 
ljutito će dječak iz susjednog sela. I poče da se primiče, oprezno, 
stopu po stopu, nakostriješen kao pjetlić dudan. Za njim, stis- 
nutih pesnica, krenu i nekolicina dječaka iz njegovog sela, koji 
su u njemu vidjeli svog vodu. 

Lejla u hipu shvati da je Bego u neravnopravnom položaju, 
dođe li do tučnjave između njega i grupe dječaka, da mu se ne 

piše dobro. Istina, ne bijaše joj posve jasno zašto se zauzima 
baš za ovog bezobraznog Isu. Ali sve što je činio, smatrala je 
jedino ispravnim, i podržavala ga u tome. Poboja se za njega te 
dreknu: 

— Aha, sad ćemo vas prijaviti učitelju, što se tučete! 

Na samo spominjanje učitelja Feriz se trznu, uplaši, znajući 
da se ljepotica ne šali; okrenu se i sa svojom družinom stade 
uzmicati sve do školskog bunara, prijeteći Begi da će ga, tobože, 
uhvatiti negdje izvan škole, kad ne bude bilo učitelja. No, to 
bijahu samo tlapnje koje izvirahu iz njegove taštine. Jer Feriz 
se uistinu bojao Bege. Ni danas se s njim ne bi upuštao u sukob 
da iza sebe nije imao složnu družinu, što ga je sokolila i po- 
državala. 


46. 


Iso je iz prikrajka, zaboravljen od svih, širom otvorenih 
očiju pratio sukob dječaka, sukob čijim je uzrokom sam bio. 
Odjednom se u njemu nešto prelomi, noge ga same ponesoše 
ka Begi. Bila je to neka neobjašnjiva sila, jača od njega, sila 
pravde, kojoj se on ne mogaše oduprijeti. Zato priđe oborene 
glave, pruži ruku i pokajnički progovori: 

— Izvini, za sve nepravde koje sam ti učinio. Sad vidim da 
si pravi drug. Hoćeš li mi, molim te, oprostiti?... 

Bego stoji, kao da na trenutak premišlja, i sam vidno 
iznenađen takvim Isinim postupkom, a onda prihvati ponuđenu 
ruku pa reče: 

— Opraštam! 


Pomirenje dječaka Lejla i njene drugarice propratiše bur- 
nim uzvicima odobravanja i pljeskanjem ruku. Međutim, 
ovacije i aplauzi bijahu, u prvom redu, namijenjeni Begi — za 
njegovu pravdoljubivost, drugarstvo, hrabrost i dobrotu. 

Iza zavjese zborničkog prozora osmjehnu se učitelj Mirko, 
počeša se iza uha pa promrmlja sebi u bradu: 

— Hm, i ovaj moj Iso došao pameti. 

— Šta, šta? — priupita znatiželjno kolega Mujo. 

— Ma ništa, to ja onako... — odgovori Mirko, odlučivši da 
ne zamara kolegu problemima iz svog razreda. 

— Nego, ova klupa, u zbornici više smeta negoli koristi, a 
potrebna je u mom razredu pa... 

— Kad ti treba, a ti je uzmi — prekida ga nezainteresovano 
Mujo, protežući se i glasno zijevajući. 

Uskoro pred školu dolaze Fajko i Hari. Vide: Iso i Bego 
stoje u društvu i prijateljski razgovaraju. Zablehnuše se u njih, 
zatečeni, iznenađeni i začuđeni, više nego one noći kad su na 
Svatovskom greblju opazili avet. Kad povjerovaše vlastitim 
očima, dječaci smrknutih lica, kivni, prilaze i obraćaju se Isi: 

— Ti tako, kad ti zatrebamo u nevolji, onda smo ti drugovi, 
a kad nas nema, ti se družiš s našim najgorim neprijateljem, s 
Begom!... 

Čim Fajko dovrši, Iso iskorači prema njima, tiho i naširoko 
im ispriča sve što se toga dana dešavalo, od očeve odluke da 
ga dovede u školu pa do pomirenja s Begom. Pritom ih je 
razložno uvjeravao kako je Bego uistinu dobar drug. Izgleda 
da bijaše dovoljno uvjerljiv jer dječaci klimnuše glavama pa, 
snebivajući se, jedan po jedan pristupiše Begi, te mu pružiše 
ruku. Dječak je ovaj put još manje premišljao i dvoumio. 
Odmah prihvati ponuđene ruke, baš u trenutku kad zazvoni 
zvono, znak za postrojavanje. 

47. 


Toga dana učitelj je po običaju, pored ostalog, donio sa 
sobom u učionicu i dugačak, židak prut. Ako bi ga slučajno 
zaboravio donijeti, kao što znate, slao bi đake po njega. Pošto 
zapisa čas u dnevnik, ustade i značajno se nakašlja. Bio je to 
znak da se umire i da će im saopćiti nešto važno. 

— Djeco, sve ove godine zajedničkog rada vi ste učili od 
mene. Ali ija sam učio od vas. Posmatrao sam vas, razmišljao 
i učio. I neka vas ovo ne iznenadi što ću reći. Naročito mnogo 
sam naučio od Bege Pašovića. Zahvaljujući ponajviše njemu, 
donio sam neke važne odluke. 

Na te učiteljeve riječi đaci se zablehnuše u Begu kao da 
ga tek sad prvi put vide. A on oborio glavu, snebiva se i crveni. 
Sreća te sjedi u prvoj klupi pa mu ne vide lice, već samo mršava 
leđa i kuštravi zatiljak. Na njega je ponosan njegov vjerni drug 
Mato, a najponosnija je ipak Lejla, djevojčica sa crnim snenim 
očima. Sva drhturi od radosti i sreće kao da su pohvale upućene 
njoj lično. 

A učitelj to opaža, značajno je pogleda, osmjehnu se pa 
nastavi: 

— Odlučio sam, djeco, da od danas zauvijek iz razreda 
protjeramo ružnu, magareću klupu. 

— Tako je, napolje magareća klupa! — grmi učionicom iz 
mnoštva grla, da bi povike smijenio spontan aplauz, znak 
iskrenog odobravanja. 

— Hari i Fajko — naređuje učitelj — iznesite magareću klupu 
u hodnik, a na njeno mjesto donesite onu iz zbornice. 


Tako je mrska magareća klupa zauvijek protjerana iz 
četvrtog razreda. 

Kad to bi gotovo, opet se oglasi učitelj: 

— Također sam donio čvrstu odluku da iz našeg razreda 
zauvijek protjeramo vama sigurno omraženu batinu. 

— Tako je, napolje mrska batina! — ponovo se ori učioni- 
com. Na salve oduševljenja nastavlja se buran aplauz. 

Đaci izbečili oči pa, kao da sanjaju, ne mogu da im povje- 
ruju dok gledaju kako njihov učitelj temeljito krši, zastrašujuću 
i njima užasno omrznutu, batinu na sitne komadiće. Zatim izađe 
na hodnik, otvori ulazna školska vrata, pa je simbolično izbaci 
na školsko dvorište. 

Tako je i ponižavajuće uvredljiva batina zauvijek pro- 
tjerana iz četvrtog razreda. 

Pošto se vrati, učitelj zateče neobičnu sliku. Đaci su se u 
delirijumu radosti grlili, ljubili, skakali, igrali, pjevali, vrištali, 
pljeskali dlanovima i slavili, slavili Dan pobjede nad nepodnoš- 
ljivo ponižavajućom magarećom klupom i nad omraženom 
batinom. Iz njih je pokuljala erupcija oduševljenja. Bego im se 
u trenu nađe na rukama. Bacali su ga u zrak, nosili u oduševlje- 
nju preko cijele učionice. U četvrtom razredu je vladao opći 
haos od neopisivog veselja. 

Učitelj dopusti da đaci proslave, da daju oduška svojoj 
radosti. Pa kad se smiriše, upita ih: 

— Hoćete li me ubuduće i bez magareće klupe i batine 
slušati i poštivati, barem onoliko koliko i ja vas? 

— Hoćemo! — odlučno uskliknuše mališani. 

— Časna pionirska riječ? 

— Časna pionirska riječ! 

— Dobro, djeco. Sad možemo lijepo nastaviti s radom. 

Tako je učitelj Mirko uveo u to vrijeme značajne promjene 
u pedagoškoj praksi. Među prvima je iz učionice protjerao 
magareću klupu i batinu. I nikad ih više nije koristio u svom 

radu. Niti je đake kažnjavao na bilo koji drugi, nepedagoški, 
način. Tako više stari učitelj Jozo nije mogao spočitavati: "Sva 
mu je pedagogija stala u jednu batinu." 

Tako su đaci tek tad iskreno zavoljeli svog učitelja, videći 
u njemu istinskog vaspitača: druga, prijatelja, a ponekad, Boga 
mi, i roditelja. 

A od tog dana Bego, Iso, Fajko i Hari postali su, uistinu, 
dobri drugovi. Nikada se nisu svađali, već su se kao pravi 
prijatelji družili, idući često zajedno u školu i vraćajući se iz 
nje. 

Iso je bitno popravio ponašanje. Počeo je slušati roditelje 
i bolje učiti. Zauzvrat otac mu je već sljedeće hefte kupio nove 
čizme. 


48. 


Sve do ove zime djedo Osmo se dobro držao. 

Sudeći po njegovom psihofizičkom stanju svi su mu 
predviđali duboku starost, da pregura barem stotu. Za bolesti 
nije znao, doktorima nije išao i, uopće uzev, osjećao se izvrsno. 

I sve tako do iza Nove godine. 

A trećeg dana po Novoj godini djedo poče osjećati bolove 
prvo u krstima, pa u nogama i najzad u ramenima. Uskoro ga 
obuze takva kostobolja da mu se činilo kako nema koščice koja 
ga ne boli. Iz dana u dan njegovo zdravstveno stanje stade se 
naglo pogoršavati. Ne pomože ni masaža mehlemima i ljutom 
rakijom, ne pomogoše ni trave, ni razni čajevi, ni hodžini zapisi. 
Na tešku kostobolju nadoveza se razdirući kašalj i sve intenziv- 

niji bol u prsima. A povišena temperatura ničim se nije dala 
svesti u normalne granice. Helem, čika-Osmo pade u postelju, 
poče bolovati. Ljekari dolazili, pregledali ga, propisivali razne 
lijekove, ali sve džaba. 

Kad god bi stigao od svojih obaveza, Bego bi ga po- 
sjećivao. Pravio mu društvo, dvorio ga kad mu šta ustreba. 
Pričali bi jedan drugom priče, katkad poigrali partiju-dvije šaha, 
mica ili kapica, a najviše vremena provodili bi prisj ećajući se 
zajedničkih događaja, zgoda i nezgoda, što su ih doživjeli ljetos, 
čuvajući stoku u svojim Poljima. 

Zimaje prolazila, snjegovi kopnjeli, primicalo se proljeće. 

Sa zadnjim snjegovima kopnio i djedo Osmo. Više uopće 
nije mogao da hoda, čak ni da sjedi. Najviše bi ležao, Žmirio i 
ječao od nepodnošljivih bolova. Bio je teška hasta. Osim žene 
mu Esmane, često bi ga posjećivali i služili kćerke, zetovi, ro- 
đaci i prijatelji. Mala Osmina kućica uvijek bi bila puna svijeta, 
kao košnica pčela. Ali njegove sitne upale očice radosno bi 
zasjale jedino ako bi pored postelje opazio Begu. Ako dječak 
zbog svojih obaveza ne bi navratio dan-dva, djedo bi poručivao 
da dođe. Dječak bi tada sahatima sjedio kraj bolesničke postelje, 
a starac bi uzeo njegovu ruku i dugo je držao u svojoj. Za to 
vrijeme prestajao bi stenjati i ječati, i svima se činilo da se 
osjećao bolje. 

Jednog dana, kad je snijeg otišao, kad su bašče procvjetale 
i zamirisale beharom a meraje ispred kuća počele da se zelene, 
Meho upade u sobu i obavijesti Begu daje djedo poručio da ga 
odmah, neizostavno, posjeti. 

Dječak prestade pisati zadaću, odloži knjige i smjesta 
potrča ka čika-Osminoj kući. Zateče bolesnika u nekakvom 
polusvjesnom stanju. Ukućanima je dugo trebalo da ga dozovu 
i vrate u prisebno stanje, te tako obavijeste o Beginom dolasku. 

Starac rukom dade znak ukućanima da napuste sobu. 

Kad ostadoše sami, uze Beginu ruku i dugo je bez riječi 
držaše u svojoj. Suze su mu curkom tekle niz požutjele obraze 
i slivale se u jastuk. Onda šaptavim, jedva čujnim, glasom 
progovori: 

— Došlo vrijeme, sinko, da se i moje stare, bolesne kosti 
odmore gore u Sanici... Nemam ti šta puno ostaviti. Ono malo 
zemljice i Sivulju ostavljam mojoj Esmani... da bi imala od 
čega živjeti... A tebi... tebi ostavljam dva štapa za pecanje, 
tridesetak zanimljivih knjiga i kolibu u Lađi. Sve sam to lijepo 
zapisao na papir i ovjerio u Općinskom sudu... jah!... da me se 
nekad sjetiš... 

Starčeve riječi prekide i uguši iznenadni napad kašlja. 
Toliko je hripao da se sav tresao i gušio od njega, kao da bi 
morao iskašljati cijelu unutricu. Oko njega se sjati čeljad, a 
starac ponovo pade u komu. 

Bego ne mogaše otrpjeti. Zaplaka, glasno zarida, izvuče 
svoju ruku iz djedine, istrča iz sobe na meraju pa se, skrhan 
bolom, uputi kući. 

Cijele te noći topli južnjak obijesno je tresao granama u 
voćnjaku i nanosio na prozore sitne kapi proljetne kiše, što je 
tako jednolično, uspavljujuće, dobovala po malim džamovima. 

Ujutro puče glas — umro djedo Osmo! 

Bego pobježe u svoju sobu, gdje je dugo tugovao, tresući 
se od nezaustavljivog plača. Umiven u suzama, slomljen od 
bola, napokon, zaspa. Nije dugo spavao, a kad se probudi, malo 
mu odlahnu. Sjeti se da mora u školu pa odluči: danas će izostati 
s nastave. Ni za šta na svijetu ne bi propustio djedinu dženazu. 

Kad je došao čika-Osminoj kući, odluči ne ulaziti unutra. 
Bila je malena, potijesna. Puna starijih: ljudi i žena. Nije želio 
da im smeta. 

Kiša je posve prestala padati, oblaci se razbili, a pojavilo 
se varljivo proljetno sunce. Bego je sjedio u avliji na jednom 
panju, blizu drvarišća, i slušao kako u štali riče Sivulja, često, 
otegnuto i, činilo mu se, tužno. Bio je nemalo iznenađen i pitao 
se da li to zapaža još neko. Pojava je bila tako dojmljiva da su 
je morali zamijetiti i odrasli, premda bijahu zauzeti oko 
pripremanja dženaze. Jedni su pripravljali gasulhanu, drugi 
kaburske daske, treći kopali mezar u Sanici. 

Osmu odlučiše gasuliti tu, u njegovoj procvjetaloj bašči. 

Kad sve bi pripravljeno, ogasuliše ga i iznesoše iz ga- 
sulhane, na plitkom tabutu, prekrivenom zelenim platnom. 
Tabut postaviše na zelenu meraju u njegovoj avliji. Klanjaše 
mu dženaza-namaz, s njima i Bego. Na kraju proučiše "Fatihu" 
te ga ponesoše kroz njegovu nježnim prelivima boja procvjetalu, 
svu uzmiruhalu, bašču. Žene su prigušeno plakale, dok je Si- 
vulja toliko ričala, da su se ljudi sve .obazirali i u čudu klimali 
glavama. 

Tabutje, po običaju, trebalo od kuće do mezara prenijeti s 
ruke na ruku. 

Bego se trudio da što češće pomaže u nošenju tabuta. Stariji 
ga u tome nisu ometali. Jedni su znali za njegovo prijateljstvo 
s djedom, a drugi, stranci, mišljahu da je djedin unuk, jali kakav 
bliži rod. Pritom se dječak čudio kako je mejit lahak. Pa se 
sjeti kako stariji kažu da su dobri ljudi kod Boga, džennetlije, 
prepoznatljivi po tome što su lahki poslije smrti. "Znači, djedo 
je džennetlija"', pomisli i obradova se. "Jest, jest, džennetlija, 
ako Bog da. Pogledaj samo šta se svijeta iskupilo. Toliko naroda 
još nisam vidio ni na jednoj dženazi." 

Od glavnog puta do greblja Sanice, kojih trista metara, 
vodio je puteljak, nogostup. Jedni ljudi su se još nalazili na 
glavnom putu, dok su drugi već ulazili u greblje. 

Sanica bijaše prostrano seosko greblje, jedna blaga, osojna 
padina. S dvije strane ukrivena hrastovim šumarcima, s druge 
dvije živicama, punim velikih šumećih hrastova. U njoj se 
nalazilo pokoje šljivovo deblo i mnogo ogromnih, granatih 
oraha. Šljive su zamirisale beharom, dok su orasi pružali k nebu, 
kao ruke, svoje, još neozelenjele, gole grane. 

Ispod jednog od tih oraha, uz sami šumarak, bijaše iskopan 
djedin mezar. 

I dok su nagrtali zemlju na mezar, a hodže učile na četiri 
ćoška, Bego pomisli: "Bit će ti lijepo, djedo, tu, ispod sjenovitog 
oraha, u blizini šumarka. Lišće će ti po svu noć šumiti, danju 
cvijeće mirisati, ptice cvrkutati i pjevati. Bit ćeš okružen zele- 
nilom i istinskom ljepotom prirode, koju si toliko volio. Osim 
toga, i ja ću te često posjećivati..." 

Poslije dženaze ljudi se počeše razilaziti. 

Bego bi još ostao pored mezara, koju progovorio sa svojim 
djedom, rekao mu koliko tuguje za njim, i koliko će mu ne- 
dostajati. Ali se stidio ljudi. Stidio se da to nekome ne bi 
izgledalo neprirodno, izvještačeno. 

Pa, skrhan tugom, osvrćući se često na djedin mezar, s 
ostalima, nogu za nogom, u koloni, zaputi se kući. 


49. 


Bego se teško privikavao na život bez djede Osme. 

Njegova smrt ga teško pogodila. Ne zna se šta mu je više 
nedostajalo: njegova djedovska ljubav, toplina, razumijevanje, 
dobrota; ili njegove priče, smisao za humor, mudri savjeti, umi- 
jeće i vještina u pravljenju raznih igračaka od biljaka. 

I to je sada. A kako li će mu tek biti kad dođe ljeto? S kim 
da napasa stoku? S kim da se druži? Kako da ode u Lađu, na 
Greblje, u Krivaču ili u Luke? Kako da ode, kad zna da tamo 
nema djede? Sve će ga podsjećati na njega, i sve će bez njega 
izgledati pusto, besmisleno, nestvarno. Da li će više ikoga moći 
zavoljeti tako — kao njega? 

Ponekad bi navratio kod Esmane, ali nerado. 

Susret s njom, u njihovoj trošnoj kućici, još bi ga više 
podsjećao na starca, rastužio, i jedva se suzdržavao da ne Za- 
plače. Najteže mu je bilo kad mu je dala štapove za pecanje 1 
djedine knjige. Tada je rekla: 

— I koliba je tvoja. Dok postoji, možeš u njoj boraviti do 
mile volje, i raditi s njom šta god želiš. 

A dječaku je bilo teško pecati njegovim štapovima, čitati 
njegove knjige i još teže boraviti u njegovoj poljskoj kućici. 
No, to bijaše djedina posljednja želja, paju je trebalo s pijetetom 
ispoštovati. 

Proljeće se razmahalo, raspojasalo, zatutnjalo. Sunce je 
sijalo blještavije. Dani poduljili, puni sunčevog zlata i azurnog 
plavetnila neba. Sve se podmladilo, raslo, bujalo. 

Sanica sa svojom okolinom obukla prekrasnu zelenu dola- 
micu. Puna maslačaka, ptičijeg cvrkuta i hlada. Došljaka bi 
zapahnjivala mirisom i svježinom. Bijaše kao stvorena za 
vječno prebivalište i pokoj mrtvih. 

Bego bi često odlazio u Sanicu — do djedinog greba. 

Uređivao ga i održavao, ne dozvoljavajući da zaraste u 
travu i korov. Zasadio je oko njega koji bokor crvenih i bijelih 
ruža, jasmina i jorgovana, a gdjekad bi ubrao i buket ljubičica, 
ili kakvog drugog, poljskog, cvijeća i stavljao ga na mezar, 
pored nišana. 

Zatim bi dugo pričao djedi novosti, lijepe i ružne. Katkad 
bi se, opet, izjadao zbog svojih problema, ali savjet nije mogao 
očekivati, pa bi uz: "Allahimanet, djedo!"' tiho odlazio. 

Jednom prilikom dok je tako klečao oborene glave pored 
mezara i pričao djedi kako Esmana ne može više hizmetiti 
Sivulji, te je zbog toga odlučila da je proda, trgnu ga cvrkutav 
dječiji glasić, što je dolazio sa stazice koja je krivudala pored 
greblja. 

— Šta tu radiš, Bego? 

Bego okrete glavu pa suznim očima spazi Lejlu, drugaricu 
iz razreda. Na sebi je imala crvenu suknjicu, plavu košuljicu, a 
u dvjema kikicama, nalik malim roščićima, na glavi žutjele se 
dvije mašnice. Sva je ličila na jedan veliki šareni cvijet. 

— Uređujem djedin mezar — iznenađen, jedva se snađe i 
nekako istisnu kroz zube dječak. 

—- A je li to onaj djedo što je umro nedavno? 

Bego klimnu glavom, a Lejla nastavi: 

— Znam ga i ja. Jesenas kad sam prolazila pored njegove 
bašče, dao mi je dva pregršta grožđa. Štati je on, pa mu uređuješ 
mezar? 

- A, onako, bio mi je dobar prijatelj. Kao otac... A otkuda 
ti ovuda? — začudi se mališan. 

— Bila sam gore kod tetke, pa se sad vraćam prečacem 
kući. Pa iako je dan, bilo me malo strah proći ovuda. A kad 
sam ugledala tebe, tad se ničega nisam bojala. Imaš li ti još 
prijatelja, osim djede? — priupita šareni cvijet, a dječak oborene 
glave odgovori: 

— Imam, ali nisu pravi — kao što je bio djedo... 

— Želiš li još kojeg, pravog prijatelja — cvrkuće dalje dje- 
Vojčica. 

— Želim. 

— E pa, eto, ja ću ti odsada biti prava prijateljica. Je li 
važi? 

— Važi. 

— Da li želiš, kad porastemo, da ti budem i nešto više od 
obične prijateljice? Ma znaš šta, stid me reći! 

— Želim — promuca dječak, sav pocrvenio kao bulka, a od 
stida jednako drži glavu oborenu, ne smijući pogledati dje- 
Vojčicu. 

— Neka ovo ostane naša slatka tajna. A kad porastemo, 
nemoj zaboraviti šta smo se dogovorili. Važi li? — uporno tvrdi 
pazar đavolasta Lejla. 

— Važi — sav smušen, kao u bunilu, obeća Bego, ne znajući 
ni šta je obećao. 

Odjednom se pored njega stvori mala đavolica. 

— Pruži ruku, Bego — procvrkuta šaren cvijet, skoro na 
njegovo uho. — Eto, ne zaboravi da smo obećanje dali pored 
djedinog mezara. 

Bego pruži ruku, Lejla iskoristi priliku, cmoknu ga u obraz, 
okrete se i, s noge na nogu, nalik čigri, vragolasto odskakuta 
niz puteljak. 

Dugo je Bego bio kao paraliziran, ošamućen posve Lej- 
linim poljupcem. Bio je kao opijen. Kao neko tek probuđen iz 
sna, pa sad teško razlikuje šta je san, a šta java. Kad mu se u 
glavi razbistri, kad mu se jedva nekako misli središe, okrenu 
se čika-Osminom mezaru pa će reći: 

— E, do neba ti hvala, djedo! Dok si bio živ, pomagao si 
mi. A sad, kad si mrtav, pomažeš mi još i više. Da nisam došao 
uređivati tvoj mezar, ovo mi se sigurno ne bi desilo. 

Pa se okrenu te prvi put od djedinog mezara ne pođe tužan, 
već radostan, toliko ludo sretan, da je prvi put zaboravio reći 
djedi: Allahimanet! 


A da je nekim slučajem živ, djedo mu sigurno ne bi 
zamjerio, već bi se radovao Beginoj sreći. 


50. 


Dan po dan, istopi se hladna zima i granu toplo proljeće. 

Svijet se istanjio, zima, gladnica, pojede sve. Novac pri 
kraju, pića pri kraju — te mal pojeftini. Otac sakupio nešto 
novaca, prodade i kozu Bijelku, pa odluči da ponovo kupi djeci 
kravu. Izađe na stočnu pijacu i plaho se iznenadi kad na njoj 
opazi Dikulju. Znajući da je Dikulja krava bez mahane, začudi 
se što je vlasnik prodaje. 

— E pa, brajko moj, ovako ti stvari stoje — objašnjava 
prodavac. — Moja sestra udata je u jedno udaljeno mjesto. 
Naslijedi od rahmetli babe komad zemlje. Pa kako joj daleko 
da dolazi i da ga obrađuje, odluči da ga proda. Pošto je to moja 
babovina, moja je prečina i da ga kupim. I da ne duljim: trebaju 
mi pare, to je jedini razlog što prodajem Dikulju. 

Otac čvrsto odluči da pošto-poto povede Dikulju kući; ili 
Dikulju — ili nijednu drugu. Helem, vruć prodavac, vruć kupac 
— i brzo se sporazumješe oko cijene. 

Dikulji se obradovaše svi ukućani, a najviše majka i Bego. 

Kućna ljubimica bijaše steona, i uskoro donese na svijet 
krupno muško tele — volu. 

Otac odluči da ga ne prodaju, već da ga hrane za svoje 
potrebe, za zapregu. A on bijaše čudno obilježen. Čitavo mu 
tijelo obraslo crvenom dlakom — jedino zadnje dvije noge 
bijelom, do koljena. Bi rekao: e je obuo bijele čizme. Bego 
zbog toga (da li samo zbog toga?) odluči da ga zove: Mačak u 

Čizmama! Malo neobično ime za jednog vola. Neobično — i 
simbolično, zar ne? 

— Mi kao da ne možemo u porodici bez, barem jednog, 
Mačka u Čizmama — bio je očev šaljiv komentar. 

Na te riječi svi se ukućani nasmijaše. 

Najglasnije se smijao Bego, i najslađe. 

Od sveg srca. 

IZ RECENZIJA 


SIN POLJA 


Rijetka je prilika za recenzenta, čak i kad se obuhvatno i 
temeljito bavi tekućom književnom produkcijom, tako zdušno i 
bezrezervno preporučiti za štampu prvu knjigu proze autora 
koji se, dosad, rijetko pojavljivao u književnom životu kod nas 
— kao što je, evo, upravo ovdje slučaj s rukopisom romana za 
djecu Šahde Bošnjaka. Riječ je, naime, o posve zrelom piscu i 
o knjizi koja plijeni vještinom i mjerom u odabiru i u artikulaciji 
motiva, u razvoju fabule i u kompoziciji cjelokupnog teksta, 
kao i u uživljavanju pripovjedačkog subjekta u boju, okus i 
miris svijeta svojih junaka te u psihološkom dimenzioniranju i 
profiliranju svih likova. Bošnjak je, kroz nepretenciozno 
odabranu i vođenu priču o dječaku Begi Pašoviću (učeniku 
četvrtog razreda osnovne škole, iz nekog sela u bosanskoj 
pitomini), uspio dočarati i ljepotu, i oporost ruralnog ambijenta 
u ovom našem podneblju, i osnovne odlike mentaliteta tog 
svijeta, i širinu, prostodušnost i prijemčivost djetinje psihe (na 
samom prijelazu u "svijet odraslih"'), i trpnje, i uzvišenost čiste 
dječačke duše u sudaru s egzistencijalnim problemima, kao i 
onu osebujnu strast bića koje tek prepoznaje i otkriva sebe 
unutar prirodnog i socijalnog okruženja (ali, koje se, također, 
mora i izboriti za svoju osobnost i vlastitost — u nepoštednoj 
borbi s istim tim okruženjem)... 

Motivski krugovi ovog romana obuhvataju socijalnu 
tematiku, uronjenost dječiju u bogatstvo prirode, tematiku 
dječačke ostrašćenosti legendama i, uopće, pripovijedanjem 
kao najpunijim i najblistavijim izrazom svekolikog ljudskog 
iskustva, na jednoj, i nesravnjive ljudske žudnje za nepoznatim, 
na drugoj strani, potom — problematiku psihičkog dozrijevanja 

adolescenata u prvim sudarima sa životnom realnošću, pa i 
tematiku međuodnosa svjetova djece i odraslih te, napokon, i 
prva iskustva rađanja moralne svijesti (prve doživljaje i 
shvatanja slobode, dobra, zla, netrpeljivosti i solidarnosti, 
hrabrosti i kukavičluka, nesreće i sreće... — u ljudima i između 
njih)... Bošnjak je vrlo vješto, i istovremeno sasvim opušteno, 
isprepleo i ukomponovao sve te motive — slijedeći unutarnju 
logiku dječije doživljajnosti i emocionalnosti: duševna patnja 
i stid zbog materijalne oskudice (glavni junak najvećim dijelom 
romana dolazi bosonog u školu — jer čizama nema) posve 
prirodno i lahko se nadopunjuju i nadovezuju na dijametralno 
suprotna stanja i osjećanja nesputane slobode, snage i radosti 
u susretanju s prebogatom prirodom ili, pak, na stanja dječije 
"zaluđenosti" mitskim i fantastičnim sadržajima života, koji 
se tek otkriva u svojoj punoj i nesamjerljivoj veličini... 


Željko Grahovac 

Š. Bošnjak: SIN POLJA 


.-. Na planu žanrovskog obogaćenja klasičnog romana za 
djecu čini se posebno značajnim i zanimljivim najnoviji roman 
Sin Polja Šahde Bošnjaka, pisca za djecu i omladinu kojeg će, 
uvjeren sam, naša književna kritika tek otkriti kao izvrsnog 
dječijeg romanopisca. 

Roman Sin Polja na razini žanrovskoga određenja izmiče 
tradicionalističkim klasifikacijama romaneskne literature za 
djecu i najpribližnije bismo ga mogli označiti kao vrstu 
sinkretičkog, realističko-fantazijskog romana. To je najveća 
pohvala piscu ovoga vremena, Šahdi Bošnjaku, jer je on u 
ovome djelu uspio sublimirati dvije glavne pripovjedačke 
tradicije u cjelokupnoj literaturi za djecu: realističku i fan- 
tastičnu. Osim na razini žanrovskog sinkretizma Bošnjakov 
roman Sin Polja donosi još jednu novinu na planu svoje 
narativne tehnike: uvođenje pozicije tzv. pouzdanog pripovje- 
dača, što, svakako, naratološki obogaćuje i usložnjava pripo- 
vjednu strukturu ovoga romana. Tako nam se Šahdo Bošnjak 
predstavlja kao literarno zreo i veoma obrazovan pisac koji 
svjesno narušava tradicionalističke kanone realističkog i 
fantastičnog pripovjedačkog pisma, želeći na taj način ugoditi 
dvjema vrstama književne publike: prvo onoj dječijoj, koja od 
pisca primarno traži uzbudljivu i dinamičnu fabulu, te jasan i 
koncizan stil kazivanja, i drugo, onoj specijalističkoj, stručnoj 
publici sklonoj kritičkom vrednovanju književnog djela. 
Uvođenjem tzv. pouzdanog pripovjedača, u kojem prepozna- 
jemo samoga pisca, Šahdo Bošnjak postigao je dva bitna 
narativna efekta: na jednoj strani je izbjegao infantilnost_u 

stilu kazivanja, a na drugoj strani također je izbjegao i 
transparentnost u namjeri da čitatelju ukaže na autobiografsku 
referentnost vlastitog romanesknog teksta. 

U samom romanu postoji više dionica u kojima se pouzdani 
pripovjedač, tj. sam pisac, izravno obraća svojim čitateljima i 
svaki put to obraćanje ima funkciju dinamiziranja toka radnje 
unutar epski strukturiranog romanesknog teksta ili pisac ovaj 
pripovjedački postupak koristi da bi potaknuo znatiželju, 
odnosno da relativizira svoju "pouzdanost" u pripovijedanju 
prebacujući je na same čitatelje. 

Ovaj sloj Bošnjakovog romanesknog teksta možemo 
označiti kao njegovu "eksplicitnu poetiku" koja ima još jednu 
bitnu narativnu funkciju: pisac stalno "preseljava" poziciju 
pripovjedača sa sebe kao eksplicitnog pisca na pričanje u 
trećem licu kako bi šifrirao autobiografizam vlastitoga pisma, 
ali i izbjegao onu klasičnu naraciju hronološkog toka, bilo da 
je ona u iich ili er-formi. " Preseljavanje " pozicije pripovjedača 
Šahdo Bošnjak znalački postiže uvođenjem još jednog naratora 
u romanu: to je djedo-Osmo, mudri starac koji u funkciji epsko- 
ga rapsoda priča drevne legende dječaku Begi (o Svatovskom 
greblju, o Vilinom Konjicu i žapcu, o vatrenoj iskri). Time je Š. 
Bošnjak postigao u kompozicijskom smislu jednu bezmalo 
"andrićevsku " pripovjedačku situaciju: naracija u romanu teče 
u koncentričnim krugovima — s pouzdanog pripovjedača na 
pisca, sa pisca na čitatelja, sa čitatelja na dječaka Begu, sa 
Bege na djedu-Osmu i na kraju ponovno na pouzdanog pri- 
povjedača i na pisca. To je izvanredno uobličen pripovjedački 
postupak i tok unutar kojega pozicija epskog pripovjedača djede 
Osme ima posebno važnu ulogu, jer on svojim pričama-le- 
gendama u romaneskno štivo uvodi fantazijsku dimenziju, koja 

u dva slučaja (u pričama o Vilinom Konjicu i zelenom žapcu i 
vatrenoj iskri) ima i izrazit basnoslovni karakter. 

Šahdo Bošnjak uvijek znalački vodi računa o "horizontu 
očekivanja " kod svojih čitatelja: uvijek ih mami pričom i 
ljepotom kazivanja, ali nipošto ne želi educirati niti didaktizirati 
u svome romanu, iako njegov romaneskni tekst po jednom svom 
žanrovskom određenju možemo označiti i kao tzv. "učiteljski 
roman" ili "roman o razredu ". Zapravo, ako ovaj roman pro- 
matramo i na osnovu tematske kriteriologije, ponovno ćemo 
se uvjeriti u njegovu žanrovsku složenost i višeznačnost. Naime, 
ovaj roman ima istovremeno odlike avanturističkog, učiteljskog, 
porodičnog, fantastično-bajoslovnog, romana o družini, ro- 
mana o razredu, dakle, tipološki prekriva čitavu lepezu roma- 
nesknih modela, što dodatno pojačava njegovu umjetničku 
kvalitetu. Ako se osvrnemo na ovaj roman u ozračju suvremenih 
književnih teorija o romanesknoj literaturi za djecu, koje su 
eksplicirali Ivo Zalar, Dubravka Težak i Novo Vuković, uvidjet 
ćemo da roman Sin Polja Šahde Bošnjaka posjeduje sve 
poetičke, stilske i tematsko-idejne elemente modernog romana 
za djecu, a to su prije svega tema družine, motiv igre, humor, 
akcionost i avanturizam. 

Imajući u vidu činjenicu da je ovo Šahdi Bošnjaku prvi 
roman za djecu, može iznenaditi njegovo umijeće u vladanju 
narativnim tehnikama romaneskne literature za djecu, te se sa 
sigurnošću može reći da je bošnjačka dječija književnost dobila 
pisca koji mnogo obećava. 

Roman Sin Polja ima zanimljivu i originalnu fabulu, 
prvenstveno zbog pomenutog sinkretizma realističkih i fanta- 
zijskih elemenata u romanu i višeslojne narativne tehnike, po 


195 


čemu se on izdvaja iz grupe romana koji oponašaju romaneskne 
uzore iz socijalne proze za djecu. 

Bošnjakov roman Sin Polja bih uz Roman o novčiću 
Kemala Mahmutefendića svrstao kao najbolja romaneskna 
ostvarenja u bošnjačkoj prozi za djecu u posljednjih neko- 
liko godina. 


Dr. Muhidin Džanko 

ŠAHDO BOŠNJAK rođen je 6.5.1955. godine u 
Kaloševiću, općina Tešanj. Osnovnu školu završio je urodnom 
mjestu, saobraćajnu tehničku u Zagrebu, a Pedagošku akade- 
miju u Tuzli (odsjek za srpskohrvatski jezik i jugoslavenske 
književnosti). U životu je obavljao različite poslove (fizički 
radnik, armirač, vozač, saobraćajni tehničar, nastavnik ma- 
ternjeg jezika...) i, uglavnom, školovao se uz rad. 

Objavio je zbirku poezije za djecu Cvrčanka, zastupljen 
je u više zbirki poezije zajedno s drugim autorima. Svoje pjesme 
i priče objavljivao je u raznim listovima i časopisima. Isto- 
vremeno s dječijim romanom Sin Polja objavljuje još jednu 
knjigu poezije za djecu Kad bi djeca imala planetu. 

Piše uglavnom za djecu, ali i za odrasle. 

Radi kao nastavnik bosanskog jezika u Osnovnoj školi 
"Abdulvehab Ilhamija" u Kaloševiću. 

